text:
網上瘋傳澳洲超萌短尾矮袋鼠selfie相,其實治療系小動物又豈止得短尾矮袋鼠?就好似日本北海道都有,而且重有7種咁多!我哋一次過捕獲晒佢哋俾大家睇,包你睇完成個融化晒,瞬間被治療~
1.北海道小飛鼠(Ezo Momonga)
佢係北海道特有嘅小飛鼠品種,有對大到好似戴咗大眼仔嘅深色眼睛,同埋好小巧嘅爪,有咁得意嘅外表,所以佢成為當地標誌性動物,重出現喺鐵路儲值卡上.
2.銀喉長尾山雀(Shima-enaga)
佢有別於日本其他地區常見嘅長尾山雀,佢冇啡色嘅眉毛,成塊面,成身都係雪白,好特別.
3.北海道赤狐(Hokkaido Red Fox)
雖然佢只係普通赤狐嘅其中1種,但佢喺北海道雪地上好慵懶咁,而且赤狐總係好似微笑嘅樣,實在太可愛喇!
4.北海道紅松鼠(Hokkaido Red Squirrel)
紅松鼠喺亞洲同埋歐洲都好常見,不過佢係北海道特有品種,要捕獲佢哋亦只有去到北海道先可以搵到.
5.北海道鼠兔(Ezo Naki Usagi)
佢外形似老鼠又似兔仔,據講《寵物小精靈》入面比卡超就係參照咗呢種鼠兔構思而成!
6.北海道黃鼠狼(Iizuna)
呢種黃鼠狼同其他地方見到嘅唔同,佢因要適應居住地嘅環境,所以品種毛色都變到同雪地一樣白(口雪)(口雪).
7.北海道貓頭鷹(Ezo Fukuro)
唔好睇佢個樣咁萌,其實佢係種好兇猛嘅動物,佢係捕捉其他動物作為食物,包括前文提到嘅各種可愛動物!


c: text/html

text:
大家好,今日同大家嚟個廚房用品小測試之雞蛋計時器其實呢個計時器我想買咗好耐?嘞好可惜太姑寒,一直都嫌呢個玩兒太無聊,唔捨得買之前喺CitySuper永安嗰啲見到,起碼要成$80/1個真係勁貴囉居然上次去韓國見到一個係₩1,000喎為返$7都唔駛就即刻買咗好依家我哋睇嚇件貨先幾可愛今次嘅測試我會試柔軟度1,2,同埋成熟嘅我哋一齊睇嚇係點啦好依家擺落去嘞依家凍水嚟嘅落3隻蛋開火好你睇嚇依家睇嚇有啲泡嘞頭先唔記得咗講,呢啲雞蛋全部都係室溫嘅你見到佢個圈開始有啲淺咗嘅白色嘞好依家1嘞,我「不」起第一隻先嚇咁我會留低另外嗰兩隻喺度去到2同埋3好嘞!到2喇好依家3嘞「不」起埋佢先好介紹返呢3隻雞蛋呢個係1嘅,呢個2,呢個3我依家開第1隻嘞我就未必會食到咁生嘅雞蛋喇咁樣嘅OK!呢個係2都唔駛搵瓷羮「不」嘞就係咁樣?嘞真係僅僅係叫做唔係實哂心囉好咁呢隻我諗都係超級熟嘞搣開嚟睇嘞,應該係超熟嗰啲係嘞,真係實崩崩實咗嘅如果比較返2嘅全熟呢,2都係生少少嘅呢個係柔軟啲嘅中間,呢個就已經實的的咗咁呢個係3,呢個係11就好似啲溫泉蛋啦,即係佢連蛋白呢你見到都係生嘅好總結一下,究竟呢一個雞蛋計時器值唔值得買呢?我就覺得都值得嘅因為佢真係可以慳返你好多心力究竟估嗰隻蛋係食得定係唔食得特別如果你鍾意食溫泉蛋嘅話呢呢個雞蛋計時器真係會好有用嘅大概呢啲水位呢我就覺得真係超值下次如果你有朋友去開韓國嘅你真係可以問佢幫你代購一個雞蛋計時器多謝各位,我哋下次再見啦,bye
bye~~

robotstxt: allowed

filter: keep


text:
對於babymoon一詞,我第一次聽應該係某次去旅行時,去spa嗰陣見過spa menu入面有babymoon package,返到嚟再search先至知咩意思~講緊嘅就係夫婦二人係BB出世前過嘅最後一個二人世界假期,趁機會俾餵奶尿片甚麼困擾之前,好好再一次建立兩人嘅親密關係﹗無論你睇任何關於懷孕嘅書藉同網頁,都會建議要出遊的話,second trimester(中期懷孕)時就係最安全最適合嘅時候啦,因為胎兒比較穩定,好少發生併發症,又未去到有機會早產嗰啲週數~所以擇日之後,就係21週嘅時候去吧﹗地點都係一個concern,要治安良好,飲食安全,又唔會太長途跋涉or艱辛,既然只去澳門都要花千千聲,不如近近地去台北啦,有啱嘅BB用品仲可以買啲返嚟添~
上次去北京時咪有問過大家換機票好定用$$買機票好嘅,結果都係真金白銀用錢買咗機票,所以兌換咗嘅積分嚟緊都會過期,既然有70000幾分,而家又係尊貴嘅大肚婆,就難得豪氣地用咗60000分嚟換咗兩張business class嘅台北來回機票喇﹗呢件事其實都叫我非常期待,雖然以前其實都叫做坐過兩次business class,其實兩次都係因為太遲check in唔夠economy class座位而upgrade的,一次就係大學year 1時去上海交流團大家零零散散咁坐咗business,另一次就係2005年同爹媽姐去首爾時一家四口同時upgrade,印象中食物精彩啲,座位寛闊啲,但自己book最大嘅分別就係可以享用國泰嘅貴賓候機室﹗呢個就真係未體驗過了~
所以今次專登早少少check in,早少少去到貴賓候機室享用下嘅服務﹗我出發前有上網睇過啲資料呀,入面好似有好多嘢食﹗﹗所以晚餐都唔食,入去食啦~
平時都唔留意,原來國泰有好多個貴賓候機室,我哋今次登機係六十幾號,所以揀咗最近嘅玉衡堂,入面都仲有再分first class lounge,但望到入去似乎設施應該差不多,只係再進一步「隔渣」啫~
入面有好多梳化椅,大家可以輕鬆隨意入座﹗酒吧serve有酒精同無酒精飲品,倒米嘅day只飲咗可樂(佢話:「咁我係想飲可樂丫嘛~」),我反正都唔飲得酒精,相對地抵啲咁飲咗fruit punch~令外都有小食吧有小型自助餐,主要都係中西小食,好似三文治,蛋糕餅點,炸物,中式點心等等,對我唔太肚餓嚟講吸引力一般~枱面有震震牌?我稍後再介紹﹗
震震牌要領取嘅就係撈麵啦﹗noodle bar有幾款麵食俾你揀,全部都即製熱辣辣﹗我哋諗住上機又再食,就兩個人share咗一份啦,雖然薑葱撈麵都唔算有餸,但居然好好味喎,薑磨得好細,只有香味冇辣味,麵煮得啱啱好又冇梘水味~
預番咁上下時間出返去候機室,點知⋯飛機又delay了﹗﹗﹗我哋係度研究究竟我哋兩個邊個至係「帶來delay的人」(唔知咩意思請參閱叮噹「帶來雨水的人」篇),我哋出遊唔算太多又唔算太少,但好似飛機經常delay囉~講番最近期七月時去美國由三藩市飛檀香山delay得好慘好肚餓啦(請參閱:28-7-2014:加州婚禮+夏威夷day 3(part 2).Aloha Hawaii.第一餐⋯韓食?),但更經典應該係去上海影pre-wedding回程返嚟嗰次,delay咗十幾個鐘,直情航空公司安排咗我哋坐旅遊巴出返市區住賓館(我居然嗰次blog爛咗尾冇打到呢一段,記得手續煩得滯冇claim到保險,但航空公司現兜兜地每位乘客即時賠咗RMB600﹗我哋總有呢啲「不幸的橫財」,上次去澳門睇唔成水舞間有金牛送又係~)﹗我話我自己去東馬,同家姐去曼谷又冇delay喎,係day了﹗佢無力嘅反駁係,可能家姐係「避免delay的人」呢~哈哈哈,笑死了~
結果上飛機時已經累到半夢半醒,亦冇心機影相(所以day話我唔係做史官嘅材料),今次business class都幾大,座位係2+3+2,我一早上網自己揀位當然兩個人孖住坐窗口位啦,上飛機有飲品同熱毛巾serve,day拎咗嗰杯奇異果椰奶shake都幾好味喎,好refreshing~機程太短吧,起飛無耐就開始serve飛機餐了,亦係我期待的,上海嗰次食乜唔記得了,但首爾嗰次我記得係有鋪枱布啦,有瓷器嘅鹽胡椒粉樽,一道道菜分開上啦,仲有最尾有聖誕樹頭蛋糕添(嗰次正值聖誕節﹗﹗),今次都有枱布,不過係鋪係托盤上面,刀叉亦係economy class見唔到嘅金屬餐具,全部容器都係比膠高貴啲嘅瓷器,而且有布質餐巾添~主菜我哋都揀咗咖喱蝦,我話啲西蘭花煮得好味過我煮,hee,白飯分開用碗裝,不過翻熱令飯嘅邊邊有啲硬呢,甜品嘅焦糖朱古力撻超級好味﹗食得好滿意呀~未係first class,只係business都已經同economy冇得比了,好好享受今次啦,下個trip我哋又返去economy啦,除非又儲咗好多Asiamiles啦~
飛機只係遲咗45分鐘到,而台灣過關亦非常快﹗我哋寄艙行李高興地有標籤priority baggage,所以好快出嚟,拎埋行李都唔駛15分鐘﹗不過⋯慘慘嘅係⋯冇的士丫﹗太夜了,機場巴士都收晒檔,人人都要搭的士,排超長龍,而的士又供不應求,只見的士counter嘅大叔不停打電話,可能call的士台叫啲的士嚟接客吧?我都冇計時等咗幾耐⋯好在排隊嘅地方都有得坐下~終於有車了﹗係個大姐,感該安心啲,但開車後就發覺自己高興得太早了,佢----駕----得----好----快----﹗﹗﹗我整個旅程處於僵直嘅狀態,但唔知點解坐我隔嚟嗰個都可以係車上瞓得著覺囉,真係好神奇﹗﹗未試過由桃園機場去到台北車站只需要25分鐘﹗﹗禍不單行嘅係落車錯咗路段,原來漢口街有幾個15號囉,於是我哋浪漫地散步去酒店啦,吹吹夜晚嘅涼風,個人又醒神番了⋯:p,我哋極速梳洗,盡快爭取休息丫﹗
前往其他台灣旅遊blog
前往其他懷孕扎記blog


text:
有人話天下男人都鹹濕,呢句說話相信唔少男士都認同,就算唔講出口,心底其實都贊同呢個講法.不過澳門十八桑拿嘅小爽就話,其實唔可以淨係話男人鹹濕,女人同樣可以好鹹濕,而佢肯定就係其中一個.
男人鹹濕係天性,若然唔鹹濕,人類就絕咗種好耐.不過聽到女人自認鹹濕卻相當少見,話時話,小爽有乜嘢證明自己好鹹濕先?小爽即刻話:「男人之所以畀人話鹹濕,就係佢哋見到索女都會(目及)到眼都唔眨,而屋企通常有一套AV傍身,仲有研究指男人平均每6分鐘就會有一次性幻想,種種事例都證明男人天生鹹濕.而我亦係如此,甚至比佢哋有過之而無不及.」莫非小爽每5分鐘就有一次性幻想?定係屋企有過百套AV呢?小爽點頭話:「我真係經常有性幻想,尤其係見到着住貼身牛仔褲嘅男士時,幻想更係湧晒出嚟,至於鹹片更係多到嚇親你呀!」
經常有性幻想,同埋睇睇埋埋咁多鹹片,小爽咪成日處於興奮嘅狀態?小爽自認有時諗得High得滯,真係會出現生理反應o架!小爽笑道:「我每次行街總愛行男裝店,每次見到型男,底褲總會情不自禁濕咗一片.雖然有啲唔舒服,但有型男睇又有乜所謂呢?只係有次卻真係瘀爆.話說當日同朋友去海灘玩,見到啲仔個個下體激凸,搞到我春心蕩漾之餘,泳褲竟濕咗大片.朋友見到,就奇怪我未落水點解泳褲濕咗,真係肉酸到痹!」齋睇就已經令小爽High成咁,上到床真係唔知點收科呀!
身高:5呎2吋
三圍:34,24,34
撰文:魂
攝影:文


text:
係越來越多人重視 "環保" 呢個 topic 之下,簡約包裝已經係一個大趨勢,估唔到 Pekkle 都仲會有新款既花紙推出,咁難得,唔用都要買黎儲下啦!
呢款花紙係 Manis 今年推出既 pattern,係唔係覺得熟口熟面呢?梗係啦!Postage Pekkle 係 Ellon 今年幫 Pekkle 搞既主題.... 點解咁講?你睇落去就會明喇.....
我估大家都買左呢 set 大,細網袋同縮骨遮啦?有冇留意呢幾樣 products,其實全部都係出自一個 postage Pekkle 既系列嫁?如果 Post Office 出真既 Pekkle 郵票,就更加完美啦!
除左上述呢款 2010 年既 Pekkle 花紙之外,搵下搵下,發現自己都儲左好幾款 Pekkle 牆紙,就 upload 上黎同大家 share.... 又睇下有冇邊位 Pekkle fans 係擁有其他花紙款式啦!
首先係兩款老翻既 Pekkle 花紙
透明款,出產年份不詳
彩格款,出產年份不詳
原裝正版,香港貨.
2001 年既出品
2002 年既出品
2007 年既出品
唔講唔知,係香港三個出產 Sanrio 精品既 official dealers 之中,過去咁多年以黎,好似就只係得 Ellon 一間會幫 Pekkle 出花紙.希望 Gift Gate 同 Trendyland 都會考慮下,設計新款既 Pekkle 花紙啦!


text:
CLEAN Blog – 護髮素既好與壞
最近天氣維持又凍又乾,令到d頭髮好乾開晒叉,d靜電又令到d頭髮鬆散晒,早幾日問我嘅髮型師有乜解救,佢話用護髮素,但我不嬲都冇用既原因係怕笠同埋驚會毛囊閉塞和生頭瘡,但經佢解釋完之後就覺得原來護髮素係咁用先得,所以今次我都分享俾大家當做參考,如果妳都有同樣情況既話,咁呢篇應該可以幫到妳.
其實要先從洗頭水了解起,如果我地要洗去頭髮頭皮上既油脂,咁就要用較高PH值(即偏鹼性)既洗頭水先可以洗得乾淨,但其實我地既頭髮頭皮要係一個低PH值(即偏酸性)既環境下先會健康,因為如果過度將頭油去除,咁皮脂膜會受破壞,導致頭皮容易發炎同過敏,另外頭皮同面部皮膚一樣,過乾時就會分泌更多油份黎保護頭皮,所以點解越洗得密,頭皮反而愈快變得油膩.另外,頭髮乾旱時靜電亦會較易產生,所以最好令頭皮頭髮保持係一個低PH值(即偏酸性)既環境下就可以解決以上問題啦.
但一般市面上既洗頭水都冇標榜PH值,咁點算?
其實市面上大部份既洗頭水因為要潔淨能力夠好,所以一般都係PH 7或以上(7屬於中性,往上就係偏鹼性),所以護髮素就係一個解決既辦法啦.因為護髮素能夠中和PH值,而且有d產品係可以防靜電,因為用完後會係頭髮形成一層薄膜,咁有效防止靜電產生.另外護髮素有修復毛鱗片既功效,令頭髮變得順滑有光澤.(毛鱗片其實就好似皮膚角質層咁,如果角質層過乾,咁就會有乾紋或者甩皮,冇光澤等等.而毛鱗片過乾就同樣會冇光澤,斷裂甩髮,開叉等.)
咁點樣用護髮素先唔會笠同令毛囊閉塞?
護髮素應該只搽係頭髮既髮尾上而避免搽到頭皮上,而且記得要徹底沖洗乾淨,唔好留低係頭髮或背部身體上,以免護髮素既殘留成份阻塞毛孔,引致頭瘡暗瘡問題.另外『搽得越耐頭髮吸收越好』其實係一個誤解,因為護髮素對頭髮進行養分補給既時間係有限的,所以就算再耐d都唔會再被頭髮吸收,仲可能會有反效果添,所以通常停留3至5分鐘就夠了.
不過當中部份產品為咗令髮質用後有柔軟順滑既效果,但某d成份會導致皮膚受傷害哦,比如以下兩種成份要留意呀:
- Propylene Glycol (丙二醇)- 可以令頭髮有順滑同濕潤既感覺,但有機會刺激皮膚引致皮膚過敏或出現炎症.
- Sodium Lauryl / Laurent Sulfate(SLS)- 當成份進入毛囊便會有機會導致脫髮,而沖洗時不慎進入眼睛,亦有機會造成白內障問題,而且呢個成份會令皮膚保護層減弱,引致出現皮疹問題.
睇完呢篇後大家對護髮素都可能會有所改觀,只要多留意成份,盡量揀含有較多或全天然成份既護髮素較佳,再配合以上既使用方法,咁就可以用得安心啦.
免責聲明:以上所載的資料只供參考用途,均不能作為替代執業西醫的建議.在採取任何行動之前,你必須與有適當資格的執業醫療人士諮詢


text:
Wikipedia:投票
維基百科有時要用到投票嚟幫手做決定.要記住,維基百科唔係民主政治.一般情況下,通過共識達成嘅決議,好過人多蝦人少(majority rule)嘅結果好多.但係有時用投票都不失為睇清唔同維基人立場嘅做法,而且重可以顯示到咩意見至係大多數人支持嘅,咁咪可以快啲達成共識.
票制改
維基百科用嘅票制有好多種,以下講吓常用嘅幾種:
共識票制改
共識票制唔係真係想用投票嚟解決問題,反而係想透過投票嚟尋求共識.投票嗰陣,開票嗰個人會喺版面頂部寫明而家投票投緊乜嘢,然後大眾就喺下面投票嘞.一人只可以投一票,呢一票可以係以下一類:
- 贊成
- 中立 / 棄權 / 純意見(一樣意思)
- 反對
立場要用粗體標明.投完票一定要寫明自己投呢票嘅理由,同埋用 -- ~~~~ 簽名.例如:
投完票你都可以改變自己嘅立場.喺咁嘅情況,原本嗰票唔好就咁完全鏟咗佢,應該用
橫線 劃咗佢,然後喺後面或者第度寫返自己嘅新立場.記住每一處有加減嘢都要簽名噃,例如:
要注意嘅係,共識票制入面,贊成票同反對票嘅比例唔係決定結果嘅絕對因素.贊成同反對兩方面提供嘅理據,先至係決定因素.故此,每個共識票制嘅投票都需要一個負責人,嚟維持投票秩序同埋做最後決定.呢個負責人有時可以投得票,有時唔得,視乎個投票嘅規矩.
共識票制通常都係用嚟決定某樣嘢做定唔做好.例如刪唔刪除一篇文章,或者用嚟選管理員.
贊成票制改
顧名思義,贊成票制就只可以投贊成票.你可能會諗:唓,淨係投得贊成票,實當選啦,投嚟把鬼?其實,贊成票制係用嚟喺一大堆候選人入面,選出最受人支持嘅一個或者幾個.同共識票制一樣,發起人要寫明今次投咩票,不過下面嘅選擇唔再係贊成或者反對,而係邊個候選人.亦因為淨係可以投贊成票,投票嗰陣就唔使寫明投贊成,反對定係中立.
贊成票制入面,投票唔一定要畀理由,簽個名就得.但係你有咩想講,都當然歡迎你留個言啦.為咗方便點票,贊成票制入面會用數字,即係半形嘅#,而唔係*嚟做點列符號.例如:
贊成票制入面都可能有負責人,亦唔一定有.相比起共識票制,負責人嘅角色比較細啲,只係負責維持秩序同點票,頂多係打和嗰陣,佢嗰票會成為決定性一票.重有,贊成票制入面,一個人可以投票畀多個候選人.
贊成票制通常係喺件事一定會做,但係未決定做啲乜或者邊個做嘅時候用.
多數票制改
多數票制可以話係贊成票制嘅變種,亦可以話係維基投票最早嘅模式,所有其他投票制度都係由呢度衍生出嚟嘅.多數票制同上面講過嘅贊成票制其實一樣,都係淨係有得投贊成票,冇得投反對票;不過多數票制入面,每人只係准投一票.多數票制通常係用嚟選人,而今次選完之後就唔會再選.
投票人身份改
投票嘅時候,只有已經登入嘅用戶投嘅票先至有效嘅.匿名人士投嘅票喺點人頭嘅時候唔會算數,但係佢哋嘅意見會同其他人嘅意見一齊考慮.


text:
母親節,都無乜特別,請左媽咪飲茶同買左d 護膚品俾佢咁囉!
夜晚大表姐個女滿月擺酒,第一次見bb女,sleeping,但都見到幾得意!祝快高長大,健健康康!
俾人話肥左,講真,就篇我瘦左好肥左好,佢地都咁講架啦,成日都話我,其實我勁憎囉!!!雖然今次係肥左,但關你鬼事咩?!我肥好瘦好,又唔影響你0既,唔好成日啄住我囉唔該!!
的確,無做果份工之後係肥左,但身體好返好多,我身體差又唔知,淨係識得笑我肥,你估我好想肥架?!有時候,肥唔肥根本唔係咁易就可以判斷囉,我天生骨架就比人大,手長腳長骨又重,雖然唔係高,但骨粗膊橫想輕極都有限啦,再加上我身體唔好,長期要睇醫生食藥又唔可以亂做運動,嚴重水腫肉泡瘦唔到都好正常0者!我唔覺得我身形好有問題囉,只不係有d 上重下輕咁解之嘛!同埋講真果句,我天生臉圓,睇落實肥d 架喎,你問我著衫著咩碼,其實都係普通正常size 囉,膊橫加上上圍有返咁上下,著細碼係難d 囉,但又未至於要到大碼加大碼囉,當然如果個款本身細件d 貼身d 就唔同啦!至於下身,最多肉都係pat pat 0者,都未算巨果種囉,係盆骨闊d ,24腰點都無可能架啦,但都係著common size 之嘛!
一d 天生細骨架0既人,係永遠唔會明白俾人話肥果種滋味,係好多人眼中,我根本就唔算肥,真係好唔明白點解出親去食飯都要聽d 咁0既說話囉,我係人黎,會有感受架!!
0向香港呢d 瘦身風氣盛行0既社會,真係多d 肉大舊d都死,我都好想可以勁fit 囉,無可能之嘛,唔通真係去纖體咩?!又唔係百五六磅,我覺得俾錢減肥好waste money囉!
講真,我未瘦過咩?我中二果陣仲係好瘦架,係之後發育無小心飲食先肥之嘛,一知道肥左已經超努力咁減到得返九十幾磅,但個體質就差哂啦,跟住仲有次支氣管醫極唔好變埋哮喘,長期睇醫生食藥搞到身形好似吹波咁,又唔做得運動,身形就咁就定左啦!唔係我想架囉!
上次拍拖果陣都開始瘦返,鬼咩,拍得咁辛苦,乜胃口都無啦,加上讀書壓力又大又忙到成日唔記得食飯,果幾年都無肥過,瘦左tim,但就成日病,都不知幾辛苦.同老公一齊之後叫食返多d 野,但可能都係辛苦,都無乜點肥,不過身體好返d 咁囉!到後期返工,可能真係太辛苦,又開始瘦返,就算飲食作息正常,都係病到九彩咁,真係未試過病到咁辛苦囉!
無做之後慢慢叫做搞返個身體,但就無乜做運動,我有哮喘,好多劇烈運動都唔可以亂做,隻腳又有事唔跑得,所以都無乜機會做運動,唯有係打羽毛球,踩單車同游水好d ,不過就好難搵人陪,如果我自己去老公都唔放心啦!始終我有太多突然暈低0既紀錄,同埋經常性突然腳軟腳痛郁唔到,佢唔會放心我自己去做運動囉!所以都係要等佢得閒先出到去做運動,但佢都好少得閒囉!
不過我同佢都開始book 場打0下波咁啦,希望可以唔再水腫之餘身體又健康d啦!


text:
2021-09-10
民主黨末路
今日(10日)係政壇一個里程碑,事關係第一次要求上任中嘅區議員宣誓,同時間亦要睇下,一班泛民區議員宣誓完之後,會唔會因為跌入負面清單而被政府DQ同追薪酬.今日呢個里程碑,亦可能決定,泛民現時最大政黨民主黨,係唔係會走入末路.
好似林鄭所講,作為一個政黨,最大嘅價值就係參政.的而且確,如果一個政黨唔參政,咁不如就好似其他個別泛民政黨一樣,宣布解散個組織就算;不過民主黨真係面對嘅最大問題,係參政唔參政,兩條路都係通向崖邊.
民主黨現時要計嘅數,係重回溫和泛民路線,究竟可以爭取到幾大嘅政治空間.嚟緊新一屆立法會選舉,得返20個直選議席,分10區各區兩席,按之前泛民建制六四比,泛民最多都係分到10席,更何況來屆立法會選舉仲可唔可以「呼喚」泛民支持者繼續出嚟投票畀泛民,仍然係未知之數,就咁估計,泛民真係齊腳出選的話,20席搶到8席已經係非常好嘅成績.
(資料圖片)
有民主黨中人同Tina透露,民主黨內唔少後生嘅,特別仲係孭有區議員身份嘅,到依家都係希望出選立法會,因為揀得從政之路,特別係泛民中人,選立法會議員已經係從政旅程嘅「頂端」,因為獲委任做官嘅機會近乎零.後生黨員依附得喺民主黨呢類大黨,當然係貪佢資源較多,名氣較大,但如果最終選立法會唔畀用「白鴿」標誌去出選的話,無咗「民主黨大戰民建聯」呢類對戰嘅號召,大家都覺得勝算再低幾成.
擺明車馬唔畀黨員參選以維護政治倫理,維護仍被扣押黨友嘅尊嚴,面對嘅風險亦都唔細.要好似建制派所講咁,唔派人參選就用到國安法入罪,當然有少少令人摸不著頭腦,但往後嘅其他選舉,資格審查委員會會唔會用返民主黨呢個決定去做判斷落唔落閘,咁就真係無人答到你,因為資審委任何決定,基本上都係密不透風,街外人無從得知.
兩邊都係崖邊,所以民主黨內有個講法,最大可能就係容許黨員自己決定選唔選,選的話可以Claim自己係民主黨黨員,但就唔可以落標誌,似乎呢個都係避免「滅黨」嘅最佳方法.但都係嗰句,投票氣氛會有幾旺盛,仲有幾多泛民支持者仲有心行去個票站投票?呢個根本就唔係民主黨嘅末路,而係傳統泛民嘅末路,新政制之下,政黨都可能要換新徽.
(搶先申請)免費試用etnet強化版MQ手機串流報價服務! ► 立即行動


text:
幾個月之前聽朋友講佐敦有間火鍋店用了1,200萬嚟裝修,而全間餐廳都係打卡位嘅時候,我就十分期待,係呢個市況,絕對係非常有Gimmick,而且相信比政府乜乜計劃更加推動經濟.
我相信很多人嘅朋友圈都會見過呢間餐廳,香江花月,你身邊總會有唔少女士打過卡,我咁肯定呢個火鍋一定係全香港最靚嘅打卡火鍋,而且係近期最潮.
最重要係唔止嘢食打卡,成個場都係唔同嘅打卡位,有好多女士特登打扮得花枝招展懷舊look來打卡,枱枱陣容都係幾個女士又或者一男一女咁打卡.
入到餐廳,就係個bar枱已經非常吸晴,我想起《閃靈》入面的bar,連埋那個好似team lab咁嘅打卡位,再加上有懷舊打字機同電話的裝飾,淨係影相都好唔得閒.
講完裝修打卡,食物打卡先勁.首先三杯飲品蝶中花,瑰洛月,鳳琉香,三杯飲品都各有自己嘅風格,全部都美輪美奐,仲要係唔止好睇,味道方面都真係幾好,當中我最愛蝶中花,靚到不得了,少女心爆發.
幾個前菜都大推介,無論金粒豆腐,酥炸廣島蠔,黃金炸魚皮,泰式無骨鳳爪都係大推,無得輸,不過小心打邊爐之前食咁多嘅話會好容易飽,飲啤酒送,一流.
牛乳玫瑰鍋,又係可以打卡,以牛奶為主配牛肉最正,因此叫呢個湯底,另外有點會不吃點題作香港拼全牛.
全牛質素好高,員工同我哋逐樣介紹,但係你全程會掛住影相打卡,都完全聽唔到每種唔同嘅牛究竟係乜嘢部位.
當然仲有唔少火鍋料都可以打卡,例如三色麵同三色餃,味道來講相對三色麵我覺得非常精彩,三色餃水準就完全唔同.
冬甩墨魚果籽口感勁得意,味道特別未必個個鍾意.
當然也叫咗其他食物淮山,萵筍,炸午餐肉等等,仲有勁靚嘅雜菜籃,價錢都唔算太貴,份量又適中,唯獨無試海鮮,因為唔想咁貴,下次先試.
總括成個經驗同打卡都不錯,以火鍋店黎講間餐廳都真係好靚,唯一要投訴嘅就係,大廈嗰電梯真係非常之唔好嘅體驗,建議行樓梯.
香江花月
佐敦佐敦道35號百誠大廈2樓


text:
「宗教」
首先我自己係無宗教信仰,而我亦都尊重其他人嘅宗教信仰.只不過好多人話就話自己有宗教信仰,但係佢哋啲行為基本上睇唔出佢哋係一個教徒.而教宗方濟各係今個星期嘅一次彌撒當中,佢痛斥好多教徒都係偽善嘅雙面人!一方面會去彌撒,但係另一方面就說一套做一套!所以與其做咁嘅天主教徒,倒不如做無神論者!只不過係現實生活當中真係有好多嚟啲偽教徒嘅存在!
「尊重」
首先唔係我講㗎!係教宗方濟各講嘅!所以唔好話我歧視!其實我想講嚟樣嘢好耐,但係知道一定俾人鬧爆!只不過連教宗都講嚟個問題,我都想講下我嘅觀點.當然每個人都可以選擇去信奉任何宗教,但係如果因為某啲原因或者目的而去相信某個宗教嘅話,我就覺得有啲離譜!因為個啲人不單止唔尊重自己,亦都唔尊重人哋嘅宗教.就正如教宗所講,成為一位無神論者都比成為一位虛偽嘅天主教徒來得好.
「教徒」
而重點係好多人開口埋口都話自己係乜乜乜教徒,只不過我個人認為如果真係一個真正嘅教徒嘅話係出自內心,而唔係因為某些原因先至去信教!教宗對無神論嘅人一向都態度友善!當佢他成為教宗之後亦表明,係耶穌嘅救贖之下,無神論者都有機會上天堂.佢亦接受過一位無神論記者嘅採訪,明言企圖改變其他人嘅信仰係「莊嚴廢話」,認為每個人都要遵循善良並與邪惡鬥爭.
Also published on Medium.


text:
「瑣碎」
當你嘅責任越大,你要處理嘅事就會越多.好多時亦都因為咁而令到自己原本做得最好嘅嘢都會做得唔好.所以要專注做好一件事其實好難,尤其係當自己營運一間公司嘅時候,因為身邊總會有好多瑣碎嘅嘢要你處理.所以如果可以放手俾人做嘅就應該放手,唔好等啲嘢積晒係自己身上,事關太多嘢嘅話到最後會被砸死!但係如果冇人幫嘅時候,真係要諗下邊樣嘢值得做,邊樣野係負累,就算壯士斷臂都要揀其一!
「馬騮」
人本身係貪心嘅動物,好多時都希望得一想二.當然人生有好多嘢想做,只不過每個人每日都只係得二十四小時,因此我哋要係唔同嘅層面作出唔同嘅取捨.每個人衡量一件事嘅重要性嘅方法都有唔同,因為大家心入面都有把尺.而如果都將所有嘢攬晒上身嘅話,就好似我以前老闆所講,每一樣嘢就好似馬騮仔咁箍實你.你攬佢上身好容易,但係要揈甩佢就好難.
「比喻」
以前老闆所講嘅嘢,每一樣都好記得,尤其係馬騮仔嚟個,因為實在太過貼切!因為曾經何時自己攬得太多嘢上身,點知所有嘢做係做咗,但係老闆一睇就知道我可以做得更好,所以有日佢就同我講馬騮仔嚟個比喻.一個人同一時間可以俾幾多隻馬騮仔攬住?佢話一兩隻你仲可以行得走得,四隻以上基本上每一步都會行得好慢,再多啲基本上你行都行唔到.到時要甩身基本上無可能,就正如工作一樣,應承咗做嘅話,一係就唔做,一係就專心做,做到最好為止!
Also published on Medium.


text:
隔離隔到悶,蛋糕又焗過,劇又煲晒,有冇開始想玩下「花臣」?鍾意「花臣」嘅各位,可以試下挑戰 instagram 嘅 challenge #HomeCouture.世界各哋嘅「花臣」愛好者都開始用舊衫同雜物重新創作自己版本嘅 Designer collection.
由一個英國男子 George Serventi 營運嘅 Cult Fashion IG "Skipdin" 最近發起 IG challenge #HomeCouture 挑戰網路世界嘅各位.喺英國著名時裝學府 Central Saint Martins 畢業嘅佢同埋一班同學仔亦率先喺屋企取材創作咗好多好有心機嘅作品,非常有心思.
Molly Goddard AW19
一撳入去 Serventi 嘅 IG,見到呢件就已經心心眼.Serventi 應該係用咗啲粉紅色雪梨紙,雖然冇原裝嘅顏色咁 sharp 但係形態像真度真係高呀!(題外話,唔知有冇人上年睇過容祖兒 Pretty Crazy 演唱會,當時容祖兒都有著過呢條非常有舞台感嘅紗裙,令人一見難忘呀!)
Viktor & Rolf AW18
對呢條裙有印象嗎?當時都有網路瘋傳,大家都話「Fashion 呢啲嘢我識條鐵咩?」,但偏偏呢條裙就成為咗 Viktor & Rolf 其中一條經典之作.前排有個香港嘅 M 巾廣告都抄考咗呢條裙做造型,即刻引起一連串嘅討論呀.
YSL Haute Couture 1965
呢條經典中嘅經典,YSL 嘅針織婚紗都有人 recreate,連埋佢學埋 model 嘅姿勢,加埋用紙條綁返啲蝴蝶結嘅 details 真係無得輸啊!!!
George Serventi 講點解會發起呢個挑戰,係因為喺大家被困屋企嘅時候想用漫畫式嘅時尚去為心情緊張嘅大家提供一啲緩解嘅方法,即使喺網上都見唔到面,大家都可以喺屋企發揮創意,用幽默嘅方式為我哋鍾意嘅 Fashion 喝采!其實仲有好多好好嘅再造作品,大家不妨上 IG search #HomeCouture 欣賞下,有興趣的話,仲可以加入呢個挑戰添.


text:
多女人嘅地方一定多是非,仲要五個都係偶像派,本地女子組合Super Girls自出道一刻就註定是非纏身.不知你對哪位成員最有印象?未接觸Super Girls之前,單看她們參加宣傳活動的報道,總會很好奇為什麼個樣得得意意嗰個成日唔出聲 (最初邊咁快記得名吖),唔通把聲好衰?到後來因工作關係真正與Super Girls接觸,才發現現實與想像真係有一段嘅距離,真實的Yanny (陳穎欣) 把聲甜㗎喎,癲癲哋㗎喎!事隔數年,再次相約Yanny做訪問,當我以為好多人同我一樣已經睇得出Yanny唔係大家stereotype嗰種「小玉女」,她卻淡淡然說︰「咁多年以來大家仲係以為我好斯文或者係黑面神,其實我慢熱啫!」
外界對我印象好一致,黑口黑面嗰個!
問Yanny最近忙什麼,她說早前為劇集《仇老爺爺》拍的戲份已經完成,現正籌備Super girls的新歌.出道八年,雖未至於紅透半邊天,但相比起很多本地樂壇女子組合,Super girls條命都算唔錯,起碼各成員也工作不絕,而且形象愈來愈鮮明.儘管Yanny話好多人只記得佢成日黑口黑面,但係可以繼續唱歌,拍戲,做自己喜歡的事,人哋點諗有咩所謂.Yanny︰「出道幾年,除咗身材無乜點變,哈哈!其實我都變得主動咗少少㗎喇!我係有少少偶像包袱,但一直唔認同Super Girls係咩女神組合,我哋都係做返自己啫!外界對我印象好一致㗎,話我係黑口黑面嗰個,成日東南西北面!五個人五把口,當人哋問一條問題,大家好難一齊答,我自己可能比較遲鈍,加上一時諗唔到講咩,所以往往等到最後先講,我少出聲因為我慢熱啫,正如我唔笑唔代表我無禮貌!好多人覺得我串,其實我內心好澎湃,只係因為未熟我需要適應一下,喺熟悉嘅人面前我可以好瘋狂.其實所有人都話我嘅性格唔適合入娛樂圈,但係我好想拍戲,所以想排除萬難去做自己想做嘅嘢!」
最驚精緻糕點,食肉先至係人生享受!
Yanny︰「乜我個樣唔似鍾意打機咩?我好鍾意玩傳說對決㗎﹗仲有樣嘢唔知你估唔估到,我好為食㗎,特別係食肉,只有食先至係人生享受﹗有時半夜肚餓我會起身煎牛扒,炸雞翼或者炸西多,食飽先瞓得返﹗不過而家開始新陳代謝好似慢咗啲啲,以前未試過超過102磅,最近一次磅係105磅,嗚嗚 …… 搞到打歌服唔啱,條褲扣唔埋,經理人仲安慰我話條褲縮水.
我好鍾意方大同,但佢食齋,呢一點令我覺得同佢距離好遠.可能因為我個樣女仔,啲人成日以為我好鍾意high tea,食精緻小糕點,其實最怕﹗我諗我唔鍾意得個樣嘅嘢食當中,唯一鍾意精緻嘅食物就係日本料理.我最鍾意食豆腐火腩枝竹飯,佬飯好食﹗仲有鍾意打邊爐,燒嘢食,全部都好好味,正啊﹗」望住Yanny講起食肉嗰個興奮樣,我無懷疑過佢吹水,只係質疑點解咁樣食法都keep到咁窈窕,脂肪去哪兒?
#陳穎欣 #十大最愛
1)食物︰北海道海膽
2 )飲品︰熱茶(多飲黑茶或紅茶,綠茶太寒涼)
3 )歌曲︰〈每當變幻時〉
4 )電影/電視劇︰《wonder》
5) 書/雜誌︰《微笑吧,在痛苦的地方開花》
6 )地方/店舖︰家
7 )網站︰facebook.com
8 )顏色︰白色
9 )講嘅一句說話 ︰「有咩好食?」
10 )其他人點叫你︰欣欣
好𢯊女子︰
Yanny @Super Girls (陳穎欣 )
Facebook / Yanny Chan
Instagram / yannyyc
Weibo/ Super Girls Yanny 陳穎欣


text:
黃埔德國咸豬手
之前我幫個friend做兄弟時,襯中間的空檔時間去左黃埔一間德國餐廳嗰度飲啤酒.嗰陣時已經覺得嗰度應該有啲好正嘅德國嘢食 .但係果晚要飲,冇理由叫個德國豬手食㗎?隔咗好耐,終於有機會喺lunch嘅時候去試下.
我哋嗰日一行六個人,食 lunch 嘅時候過去 ,都唔係好多人排隊, 等咗 5 分鐘左右就入得.睇下個餐牌,係有好多嘢食喎,有德國腸,西式嘅飯同意粉,仲有德國咸豬手.本來,我哋都係諗住叫幾個野食share嚟食,但係睇一睇個餐牌,夜晚嘅時候一個豬手要成二百幾蚊,宜家 lunch 食只係要七十幾……所以我地二話不說即刻叫左六個豬手……
雖然叫咗六個,但係又唔使等好耐就出曬喇.比喺其他餐廳嘅豬手,係ok嘅.佢個 size 真係好似出面嘅一樣咁大個.佢個皮雖然唔係好脆,但啲肉真係好鮮嫩,火喉啱啱好,唔會話七十幾蚊就畀啲行貨你,真係超級抵食.最後,我哋憤戰到底都食唔曬成個豬手! 係,係我地貪心,其實兩個人share一個都得,下次識得嗌啦!
Beerliner German Bar & Restaurant
地址: 紅磡船景街7號黃埔花園第四期棕櫚苑地下G10號舖
電話: 22546178


text:
(A&M Diary)灣仔區係全港18個分區內,四個面積最小嘅分區之一,但原來景點一啲都唔少.我哋上次就行過寶雲道同姻緣石,今次再住上行,嚟到灣仔峽公園!點解會嚟灣仔峽公園?因為A姐睇過網上唔少人介紹推介呢度嘅童話小屋,啱晒大家weekend嚟打卡拍拖,但結果係非常失望!
提提你
1. 大家記住保持環境清潔,自己垃圾自己帶走,絕對唔可以破壞大自然環境
2. 公園設有公眾洗手間,方便遊客
前往方法
1. 乘坐新巴15號巴士,至灣仔峽道站下車
2. 灣仔峽公園設有咪錶位,自駕人士可以泊喺呢度,夠晒方便
灣仔峽公園
公園面積唔算大,但有涼亭,野餐檯凳,小食亭同洗手間,加上係唔少行山路徑嘅中途站,絕對係行山人士嘅補給休息地方!
童話小屋
今日特登行上嚟灣仔峽公園打卡,目標當然係呢個公園嘅童話小屋啦!A姐話之前睇網上介紹,呢間童話小屋上面寫住泰文,屋外被植物包圍,影相好似去咗童話國度㗎!但係今日嚟到,嗰屋頂爛咗,旁邊嘅樹木亦都失修.聽呢度嘅公園保安講,係因為之前啲野豬攻擊個屋頂(唔通隻野豬係飛天少女豬事丁?).如果一心一意諗住上嚟打卡嘅就不必喇!
雖然呢個公園可能係一個失望嘅景點,但旁邊就係香港仔水塘嘅行山徑入口,我同A姐就由呢度行落去香港仔,為今次失望嘅旅程加番少少分啦!


text:
西檸煎軟雞都已經整過兩次喇,今晚就攪攪新意思,用橙代替檸檬,做出呢款鮮橙煎軟雞.
材料:
急凍雞扒
粟粉
雞蛋
醃料:
鹽
糖
雞粉
生抽
玫瑰露
芡汁料:
橙
橙皮果醬
白醋
糖
鹽
吉士粉
- 雞扒解凍後洗乾淨,用抹手紙索乾水,之後用醃料醃好.
- 雞蛋拂打成蛋液,將醃好嘅雞扒蘸上蛋液,再撲上粟粉.
- 燒熱油,先將雞皮果一面煎至金黃香脆,之後翻轉將另一面煎熟,盛起.
- 橙刨皮後,榨出橙汁,連同橙皮茸,橙皮果醬,白醋,糖同鹽一切煮滾.
- 吉士粉用小量水調勻後,倒入煮滾嘅汁料內埋薄芡.
- 將芡汁淋上已切件雞扒即成.
用橙汁埋芡無用檸檬汁咁酸,但就多咗一份橙皮果醬嘅甘味.
煎雞扒係我唯一會連埋雞皮一齊整嘅,因為雞皮煎到香脆之餘,
皮下脂肪亦被煎到溶哂,所以食落唔會覺得肥膩.
Notes:
- 橙皮果醬可依個人口味而用.
- 雞扒最好用醃料醃一個鐘以上,令雞肉更入味.
- 煮芡汁時,可預先留起小量橙汁代替水去開吉士粉.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
《乘勝狙擊》本週大結局,雖然套劇如此多「bug」,但總算娛樂到大家,劇中搶鏡的不止主角,反而兩位叔叔,單立文,鷲哥有時更吸引.除了兩位有驚喜外,首次飾演擦鞋仔,愛溝女的黃子雄亦令人耳目一新,劇中他花弗又識氹女仔,但原來現實中好專一,和前無綫藝員夏竹欣拍拖8年,名符其實係「長情劍」.
臨近情人節,以為表面風流的黃子雄會好有創意氹女友,誰知原來是悶蛋一名,8年來沒有送過情人節,甚至聖誕節禮物,更加連花都未買過,他接受《香港01》訪問時說:「8年來情人節我都冇送過情人節禮物,花都未送過,我有個諗法,就係啲花好地地喺泥土入面,點解為咗送俾人而整死佢呢?啊!以前喺英國有個女朋友我有送過,不過我係成盆花送畀佢.我唔係咁buy into情人節,聖誕節嘅人,老土講句,如果係開心嘅,日日都係情人節,唔需要揀一個好commerical嘅日子,餐廳特別charge兩三倍嘅價錢,去食一餐你第日都係食差唔多嘅舉動囉.」
外表鬼鬼地,流利英語,傳聞還是富二代,當然是筍盤,但黃子雄自言香港女仔唔啱佢,但現在和一個土生土長的香港女仔拍拖8年,他說:「大部份香港女仔都唔buy我,佢哋想要嘅我都俾唔到佢,好難有一個香港女仔會鍾意我囉,我以前嘅對象都係鬼鬼地呀,背景同我差唔多,我哋溝通都係英文,即係竹星妹啦,初初認識夏小姐大家都有啲感覺,但都有少少抗拒,佢唔係我識開嗰隻,但我又諗咁多年,我拍過好多次拖,同過所謂我嗰type拍拖都冇結果喎,嗰陣又到咗一個年紀,點解唔試下未試過嘅type呢?其實我都唔知點解?我諗夾啩?」黃子雄雖然講得輕鬆,但很多時被拍得和夏竹欣拍拖,二人感情相當穩定.
黃子雄以前絕對是「無腳雀仔」,有傳他做過14對新人結婚司儀,有一半都離婚令他對結婚失信心,他說:「其實我而家做咗廿幾個婚禮,其他之後有冇離婚我又唔係好知,因為當時做嘅14個,好多認識嘅都離咗婚,我好多朋友都離婚,我自己都嚟自一個分開咗嘅家庭,我個人對結婚呢個concept唔係太著重,我唔係太鍾意小朋友,我又覺得兩個人係咪一齊唔係特別需要小朋友的話,唔需要結婚啦,嗱!但我唔一定唔結而家,我要make sure 先囉,我結得就唔想離婚.所以而家都可以睇定啲先囉?(拍咗8年喎?仲要睇?)我有朋友一齊咗廿幾年都冇結婚㗎.我女友都冇家庭壓力要佢結婚,佢亦冇催我.我以前真係唔想結緍,試過有個女朋友想結婚,但我仲未想,跟住佢就離開咗香港,佢去咗美國就結咗婚喇.但而家我心態唔同咗㗎喇.」
黃子雄和女友夏竹欣能克服七年之癢,他說沒有秘訣,最重要是坦誠,他說:「我好boring,兩個人最緊要坦誠,我同佢因為拍《同事三分親》認識,最浪漫嘅事?冇喎,我諗旅行啦,因為佢做過呢行,佢好了解我,可能佢性格又男仔頭啦,我哋唔興節日送禮物㗎,不過我好記得有次,佢送咗件曼聯長䄂波衫畀我,嗰件好難搵㗎,其實我話過畀佢知嘅,但收到都開心,就係溝通囉.好多時收到嘅禮物真係冇用喎,唔係咩?有冇七年之癢?No, 8 years 一定有風浪but nothing can’t sail through!」Well….黃子雄是不是好男友只有夏小姐先知,但唯一肯定的是黃子雄女友是百分百的好女友,單是不用送情人節禮物而值100分.


text:
2015年3月26日 星期四
Dessert Gallery - 元朗到訪,甜之畫廊!
PND呢排成日走入元朗玩,經過呢間店面細細,磚牆木枱型格得嚟似CAFE嘅甜品店!甜品用足100%心機整,雪糕選用Movenpick,最正係呢度仲可以用 soda個app打卡儲分,隨時多球Free雪糕食添!打開餐牌,除咗三頁甜品好似甜品,奶凍,新地,仲有小食,咖啡,窩夫食架!
「Wonderland」($48)由斜塔杯裝住上層嘅紅桑子忌廉,下面嘅Movenpick yogurt雪糕,焗杏仁脆片,雜莓同crumble合體而成,雪糕酸酸甜甜似Sorbet,仲有好多士多啤梨,夠Fresh,平衡哂成個甜品杯嘅甜度!
杏仁脆脆仲有海鹽調味,口感同味道都好豐富!
「柚子拿破崙」嘅酥皮焗得夠熱夠鬆脆,用刀切落去索索聲,吉士仲係用靚柚子汁調製成,食落夠fresh無膩感!☺
連donald仔都想食嘅「朱古力‧榛子」,外層係70%牛奶朱古力mousse,裡面係榛子mousse方塊,好似喺Gallery睇緊畫咁,碟上仲周地鋪滿crumble碎,脆朱古力,自家莓醬同焦糖脆脆,少少甜少少咸卜卜脆,食得又影得,好開心!
Dessert Gallery
逢星期一休息
人均消費:$40-60
@元朗鳳攸北街5-7號順風大廈地下31號舖
訂閱: 張貼留言 (Atom)


text:
HKers Speaks Hongkonglish
粵語係世上最難學嘅其中一種語言!就算學會都好難寫出正確口語化粵音字.就因為不普及用於字面上,用電腦亦涵蓋不了全部母語中嘅粵音字,更何況寫?廣東話有啲字的確係冇辦法在喺電腦上正確咁寫出來嘅,只能用諧音加意思;就算而家嘅新香港人,用差不多嘅英文拼音字或者直頭混用英語,日語,韓語,越語等等來表達意思.
講真廣東話主要都係讀出來而不是用於寫作的主流文字.細蚊仔從牙牙學語就學會個字亦慣用佢嘅意思,但到老死嗰日都唔會寫!廣東人話由細到大講嘅都係地道母語—“順口溜”!如果你不冇喺香港生活過一段日子,單憑認識幾個講地道廣東話嘅人,根本無辦法學懂地道嘅港式粵語‧Hongkonglish.
香港人有自己一套演繹,廣東人‧Cantonese嘅廣州話也有不同說法.如今香港人用嘅嘅大部份乃係約定俗成嘅讀音字字音,演變而成嘅變音字或者怪字.香港人用嘅廣州話詞彙同廣州人用嘅巳經大有不同.好似呢篇介紹,都係文言白話混用寫成者.
*本文脫胎自『廣東話日常用語臨時水平班』‧April Chim‧詹珮宜,不敢掠美,特此鄭重聲明.
*註 : 以下我示範寫一篇用廣東話粵音字的起稿信,不是罵人,只供參考!
「●囧囧囧撩鬼攞命,唔知埞●」
嗱☞細路,既然你唔知埞,鍾意撩鬼攞命,唔知我係乜水,你既然又係香港人,我而家就出張㊣宗嘅香港地道廣東話帖子同你講,你唔好咁猖獗吓?唔好再嚟同我講埋晒啲唔等洗嘅嘢,我係唔會輕易接受你既愛,唔會囌你囖!冧我冇咁容易.
話晒表面上我都係一位斯文又溫柔賢淑,知書識禮既靚女嚟,仲好有禮貌添.唔該你唔好亂諗嘢?
我唔會理你同邊個冚家呤有拉掹?或者狗上瓦桁(坑)有條路?你做嘢唔好係我面前絛絛揈叻到抿,熠熠烊烊,冇耳藤篋一味靠托,僝仔強碌葛咁發吽哣,揸流攤尋釁滋事要睇清楚人,痾屎痾尿噴人最好揀啱地方,做嘢要戥返勻兩邊,唔好好似鬍鬚鬙咁儸柚屎窟擡炸彈一味卸膊,捄捄其其交行貨,姣屎凳篤又扭彆,唔知自己死乸型,擘大個嚨喉口狗噏當呼吸,山草藥罯得就噏.
你擺得個擂台(帳戶)嚮豎,如果畀我發現你係條戙企水魚,碌葛咁戙喺度乜都唔識,你就預咗會畀人拆,我會要你躪屍趷路佮佮冚!
我就係傳說中既罅鮓臭閪,冤魂厲鬼春瘟雞.屎坑磚頭又硬,眢腥兼夾臭.我枕頭木虱包咬(拗)頸,出晒名嘅儆惡懲奸金叵籮,兜兠鬥鬦鬪鬬網絡靐人兼黑客.我不嬲一夫闣關,專殺躝癱,最憎閪闁慶呢類冚家鏟,我話之係地球統治者,老虎鬚我都敢捋.仲有,如果你鍾意賣鯇魚尾搭嘴,唔該你講啲有智慧兼到題嘅嘢,千祈咪讕夠醒,烏哩單刀係噉意?斷柄鋤頭冇揸拿兼冇料就免開尊口,山寨版充才子就唔該躪屍,我最憎人交埋晒啲哘貨回應我.如果畀我覺得你似條生蟲拐杖靠唔住,或者又係番鬼佬月餅悶極(moon cake),我實會瘀爆你,你一定擡棺材甩褲失禮死人,冇運行兼阿陀瞓棺材死都唔掂,我重會屈你落雞篼搵阿嬸講價兼叫雞唔畀錢!通街貼你扑街大字報通揖你!你實行砂煲罌罉孔夫子搬家全部輸(書)!


text:
灣仔呢個地方大家應該唔太陌生,但如果係西貢嗰個呢?
今次筆者就介紹一條合家歡路線,上至大人下至狗仔一齊行都得!
如果想露營,灣仔亦有南營地同北營地可以選擇.
喺未開始介紹路線之前,想介紹一間筆者好鍾意去食嘅餐廳俾大家,間餐廳叫「金雞」.
聽個名都知出名無骨海南雞飯,一個套餐大概五六十蚊,已經包咗湯同嘢飲.
個湯仲要好好飲,筆者絕對要推介一下.
入正題,食完我哋喺西貢碼頭搭七號小巴到海下.
坐到總站,就會到海下.筆者咁啱嗰日遇上好天氣.
落咗車其實巳經到咗海下,沿途亦有好多指示牌.
一路往前行,去到呢個分叉位,要往下行.
我哋會見到個小沙灘.
呢度已經屬於海下嘅保護區,所以水清沙幼,唔知道嘅分分鐘唔知自己身處喺香港.
同友人影咗陣相,拍咗陣片,我哋就繼續出發.
上山途中,海下真係好靚…..
沿途會先經過個小碼頭.
因為已經係保護區,所以吸引咗好多人嚟浮潛同玩獨木舟.
筆者真係唔係賣廣告,但24 bottles 真心好好用.
之後會經過WWF嘅海洋生物中心,平時係唔會對外開放.
咁啱筆者去嗰日遇啱開放日.
除咗環境好,裏面仲可以認識好多唔同種類嘅珊瑚.
記住要好好保護屬於我哋嘅大自然.
之後沿路會見到行山徑,呢條路絕對係好好行.
大約30分鐘到,會見到攔路坳嘅分岔口.
今次筆者選擇去西營地,嗰日超好天,所以好多人camping….
當正自己去咗fuji rock 咁….
玩到咁上下,筆者就跟原路行返去海下,如果唔想行可喺南灣仔營地坐街渡到黃石.
快啲約埋朋友一齊去野餐啦!
作者:LKY的慢活生活


text:
Gag
Gag 係一個演講術語,即係話喺演講入面,加一啲令人印象深刻嘅嘢入去,例如係一個笑話咁,等啲人聽嘢聽得過癮啲,即係廣東話所謂搞 GAG,就係呢樣嘢.
普通話嘅「哏」亦有類似意思,來自傳統相聲術語.台灣人多將gag叫做「哏」,有所謂「鋪哏」,即係喺一個演講入面安排嘅合乎演講內容,又聽得生鬼過癮嘅元素.
藝能界亦有用 GAG,喺一啲電影或者電視綜藝節目入面會利用 GAG 去制造效果,有啲 GAG 完全無效果會叫做「爛 gag」,台灣叫「爛哏」,或者一啲用到冇人用嘅舊 GAG 就叫做「老哏」.
爛gag改
Universal gag改
Universal gag係指一啲非常普遍,大部分人都聽過,而且經常被重覆,聽到已經唔再識笑嘅gag.例子包括:
- 我的普通話很普通(用普通話讀出,經常喺同大陸人初次見面中用到)
Running gag改
Running gag 係指一個場境裏面發生咗好多次嘅笑話.例如有兩個小偷去打劫,打咗好多次都因為唔同gag而失敗,產生咗喺同一個場境裏面發生多次而唔同嘅gag.
Song gag改
Song gag可以分兩種:一種係一首歌俾人改咗啲好笑歌詞;一種係歌詞唔變,但係將MV改拍,變咗gag.亦都可以兩種一齊做,只要曲唔變就得喇.


text:
文: 陸師弟
婚姻介紹職業一直給人神秘感覺,早前高登討論區有一篇文章《做過婚姻介紹中心,先明白有d女係傻架》引起廣泛熱議.文章作者為網名「張子石」的網民,自稱在婚姻介紹中心任職已有三年,因為工作壓力大,這次出文純粹為了發洩.故事講述作者一次遇到奇怪客人的經歷,雖然文中含有大量粗口,但因為內容啜核及幽默,因此廣受網民歡迎,文章於1月10日刊登,幾天時間已在網上瘋傳.為保留文章神髓,內文粗口不作刪改,原文如下:
第一位呀Jolly姐,三十到尾架啦,佢老母臭撚話說填form果陣,佢已經專燈唔寫年齡果欄,然後身份證張copy又係擦左出生日期,咁我就好心提下佢,小姐呀,你年齡果欄漏咗喎,我一講完,佢老母就黎料啦
呢啲個人資料我唔想透露太多
屌!我心諗做乜鳩呀?你唔填,我點幫你match呀?咪同佢講,小姐,其實你唔填都無所謂,不過我地好難幫你搵對象
哦唔洗架啦,我自己搵得架啦
吓,咁你洗乜上黎呀?咁客氣比錢我公司賺又唔洗我地做野?
你地有無d相薄果d架,你拎黎我自己簡得啦
我屌佢咩,真係當呢度鴨店黎,唯有好婉轉咁同佢講我地唔想披露客人資料講到嘴都臭埋先知原來佢第一次黎婚姻介紹
搞左一輪,佢死都唔肯寫年齡,淨係話三十歲左右,講真,估都估鳩到佢應該三十到尾,唉女人真係天真,如果真係想結婚既,講真,年齡呢d呃得邊個呀?
講返呀Jolly姐,認真講,條件就okay既,名牌大學畢業又有master,中環返工高級白領,應該就係果d成日西曬面屌鳩d男下屬廢柴既西女人,住就住中環果頭聽佢講就自己一個人住,應該家境都幾OKAY.
其實佢又唔算係港女既,起碼對比起我後來遇到既果d,嘩你老母臭西有d真係港過杜如風,咁佢就係真係無乜經驗,有時真知話佢搞笑好定ON鳩好
佢要求既對象條件都算合理既,五十歲以下,高學歷,高收入,咁我覺得以佢既條件,算合理,但問題係呢,佢唔單只係無婚姻介紹既經驗,而係我相信啦,就係連拍拖既經驗都無乜,呢樣真係大忌
事 頭婆吩咐過,遇到呢類比較梗既野,出街要睇實,咁我記得好快就約左佢第一次去speed dating,咁其實公司有幾種plan簡既,唔係賣廣告,講下姐,有d就單對單,條件審核會嚴d,亦唔會有第三者在場,咁最初我諗住推介呢種比 Jolly姐既,呢類就比較岩d成熟d既,因為佢地通常都中意私隱度高d既,但係後來問佢d拍拖經驗,佢ee哦哦我都估到佢無乜,唯有踢佢去幾對幾果d睇 下情況先
咁第一次係三對三,係餐廳book左台果d,過程都幾順利,話曬Jolly姐叫做高級白領,我其實睇好佢架
接完佢地入座之後我基本上就唔會留係現場架啦,通常坐多陣如果無乜特別野我收工添架啦,咁果晚係正常架無事發生既,一切都好順利直到我返撚左屋企11點幾果陣電話響,打黎果個係果晚三個男士之一,佢打黎第一句就係話:子石,救命呀,我係差館,可唔可以黎保釋我
屌,我知出事
臭系,果晚我係十二點係沙田飛過去灣仔警署,保釋左果個我唔撚記得呀乜生,搞完成3點幾4點鐘,佢老母臭系呀乜生同我講,話佢被人屈非禮?
咁佢被人屈非禮關我撚事?關呀,點解呀,因為告佢非禮果個八婆就係Jolly姐呀屌你老母!
其 實件事係幾惹笑既,即係如果我唔需要零晨飛出去救佢既話.呀乜生一出黎喊撚曬口,唯有好似湊仔咁湊佢,問佢乜事,心諗唔通條友咁夠薑揸鳩Jolly姐個 波?佢話原來果晚佢地幾好傾,講開話又幾近Jolly姐屋企,咁條友咸咸濕濕諗住送佢返屋企順便整個下文,佢話就話落車果陣係咁咦錫左佢一啖跟住就賴左 野,我老母系都唔信佢啦,屌你兩個成年人,整個goodbye kiss就報警,玩鳩我咩?
我問佢,呀乜生,老老實實,你係咪有咸濕人?
邊知佢喊到好凄厲fi呢fat呢咁話好真係無
咁大家都係男人,雖然Jolly姐唔係話好正,但我都唔排除條友餓狗搶屎,唯有第日再去問下Jolly姐
後來我先知,其實我唔需要去搵Jolly姐,呢個諗法實在太天真太native,因為第朝我地鋪都未開呀Jolly姐已經call行曬馬係我地門口,佢老母系佢搵律師黎喎,話因為我地公司既不當安排而令佢被人非禮,要求賠償,嘩,我真係俾佢吹到啤一聲
都唔好話佢搵個律師黎隨時貴過我地可以賠到俾佢,佢仲要好撚認真咁屌鳩我地話我地搵埋d狗屎垃圾(Jolly姐原句應該無咁粗俗)信唔信佢爆料俾乜周乜周聽搞到我地公司名譽掃地諸如此類啦
我呢一世都記得佢攞隻爆曬青筋既手指指撚住我個鼻係公司門口商場裡面人來人往幾十人望撚住既情況底下屌柒我既個畫面,嘩,我真係果下頭都痛埋個腦one一聲幾乎暈低咁滯
後來呢,咁我地公司唔係話好大,但係都叫老字號,呀事頭婆又度縮唔想賠錢,結果搞黎搞去搞到我,搞左一輪話個套餐比Jolly姐,期間仲要又唉又西好似求佢要咁,係呀,件事完係完撚左,但係我既惡夢正式開始....
未完!格式所限,按此 >>繼續收看《做過婚姻介紹中心,先明白有d女係傻架》 (二)
相關連結:
下一頁


text:
行老銅歎雪糕 馮盈盈 為食樣出晒嚟!
撰文:東方新地|圖片:新傳媒圖片庫,馮盈盈IG
馮盈盈 貼地真性情
小編都好欣賞馮盈盈唔作狀得嚟又有性格,簡單到大熱天時買杯雪糕食,換著第二個電視台小花,肯定戴晒黑超遮遮掩掩,係馮盈盈至同你同我都一樣,一見到咁多款雪糕,雙眼發晒光四萬咁口開心到唔知點揀.畀完錢攞上手,乜嘢港姐規條靚女儀態都抛諸腦後,第一件事梗係擺啖落口試真啲個味先啦!至先至係食雪糕吖嘛!
生得高大又靚女,又鍾意行人多車多嘅銅鑼灣,馮盈盈在人群中好出眾,連同性都相吸向佢眼望望!
24歲女,最真實一面之唔係對住幾十款雪糕唔知點揀好個樣囉!睇住馮盈盈目無旁人,望住雪糕雙眼發光個樣,成個為食樣出晒嚟,其實係可愛嘅.
剛剛買完盒蛋糕,隻手攞住杯雪糕,馮盈盈畀完錢對眼都係唔捨得離開雪糕櫃,女人個個眼闊肚窄是常識吧!
馮盈盈最大優點就係自然唔作狀,大熱天時唔理他人眼光,最緊要歎番杯至愛雪糕先.
馮盈盈 傳統名校畢業
2016年的香港小姐競選冠軍,常常被網民稱為FYY的馮盈盈,其「貼地」的形象深入民心,馮盈盈畢業於香港大學食物及營養系就人人都知啦,原來佢都係讀地區名校㗎!Crystal中學時就讀深水埗寶血會上智英文書院,雖然就同名牌中學女拔嗰啲無得比,不過佢讀書都好叻,入到港大!
寶血會上智英文書院是一間天主教女子中學,以英文為教學語言,其他校友包括歐陽妙芝及魏綺珊等.畢業後,入讀港大營養學系.真係美貌與智慧並重啦!
馮盈盈再度語出驚人 節目中透露第一次約會有幾濕?!
馮盈盈久唔久就會貼地爆肚,中point之餘又夠哂抵死,都係節目《後生仔傾吓偈》大受觀眾歡迎嘅原因之一.早前馮盈盈就喺節目度講「人生的第一次」,仲話初戀約會就「濕晒」,結果就畀麥明詩醒目抽水!想知係點濕?一齊睇下喇!
馮盈盈心跳回憶之第一次約會
《後生仔傾吓偈》搵嚟貼地爆肚達人馮盈盈,高智慧抽水王麥明詩,同埋要幫佢兩個兜嘅陸浩,呢個3人組真係配合得天衣無縫!最近,節目講關於「人生的第一次」嘅話題,而出哂名嘅爆肚王馮盈盈就喺節目中再次爆肚,講返第一次約會嘅情況!
首先,馮盈盈就個話題搶先話自己記得當年第一次嘅約會,聽到咁,好奇心極重嘅陸浩就緊係追住嚟問佢問題啦!
結果,馮盈盈爆響口話自己初戀係19歲,之後開始講番自己首次約會嘅情況,提到當時約會嘅時候都仲未係男朋友.
馮盈盈第一次約會「濕晒」
馮盈盈可能回憶緊第一次初戀約會嘅回憶,愈講就愈緊張,愈嚟愈就口窒窒咁,仲話約會當晚就一齊咗,然後就拖手,話自己睇落表面好似好平靜咁,但實際內裹就好緊張,所以勁多手汗!
佢仲話:「到隻手啲汗已經滴緊落地下.點知要拖手喎,真係想死.」
馮盈盈話:「嗰陣已經係抹乾晒都繼續濕嘅程度,搞唔掂.」聽落咁都真係幾嚴重下.
濕完又乾,乾完又濕嘅馮盈盈,就繼續停唔到口咁繼續講落去自己對手有幾濕嘅情況.
麥明詩智慧抽水
聽到呢度,麥明詩終於忍唔住口要抽一抽佢水,講番句:「總之我聽到你係咁濕啦⋯⋯」
被麥明詩乘機抽咗一下水嘅馮盈盈就梗係唔尷尬啦,繼續講:「濕晒,個地下都濕埋,點知佢拖完就話好濕,我話係呀,我掂到男仔手就會緊張.但係嗰刻佢好浪漫,話唔緊要無問題我鍾意.」


text:
(人大網圖片)
可能好多人會預期我會就釋法既野再長篇大論,但SORRY,真係無咩可以講啦喎.有興趣既咪自行換下頭像,叫下最黑暗一日先.但叫完好諗定今晚去邊食飯喇.
幾年前,我決定唔寫長篇大論既小說,一方面係真係無人睇,紫波唔鍾意講故台個風氣,我亦意氣闌珊,索性去結婚算.第二件事係真係覺得應該寫多D野去關注時事,吸引更多既年青人可以針對時局去投入,去參與.但係其實寫左幾百篇又好,幾千篇又好,我係咪真係只係一直對住部牆講野呢,我係咪又真係令到更多同我差唔多年紀既人去諗下未來究竟可以做咩呢?我真係唔知.但我一早覺得自己叫完,其實都真係無咩用.純粹發下牙痕咁解.
而就算有好多人,同我一樣意識到問題,係度大聲疾呼左,咁又如何呢?唔係話叫唔叫醒既問題,而係最大問題係,香港有一大堆人會覺得根本無問題.唔係扮訓,而係由衷覺得成件事係無咩需要悲鳴呀嘛.等於兩個議員激嬲左阿爺,受罰就係好應該架啦,抵佢地死,連日好多呢D咁既論調架啦,甚至改圖咩都齊,第一件事,最緊要打死敵人先.唔釋法都內鬥到死果日為止.釋法唔釋法?真係咁重要?
我唔係專家,但睇古今歷史,法律本來都係死既,人先係生既.我寫法律,會唔會自己綁死自己咁蠢?我鍾意點扭點改都得.係喇,又話咩擔心咩破壞法治甚麼一國兩制喇,咁多年黎咁多事,仲存在唔存在先?或者又咁講,有堆已經係人大果堆香港人,咩田北辰呀,譚惠珠呀,成番都係香港出生香港人,係殖民地既時代既福蔭飛黃騰達,佢地依家會唔會夠雷話,香港人有人反對釋法呀,講句咩公道說話之類?梗係唔會有啦.到時梗係一致通過,唔好傻啦.
愛就係選擇,選擇就係放棄.仲咁天真到以為個個都好似你咁,當香港係咩家,我真係好愛香港.好多人都係愛既,愛個地方俾佢既利益渣,愛可以隨時去最貴既地方吃喝玩樂HIGH-TEA渣.我鞏固左自己利益,基本法倒轉解都無所謂,食屎既係你地渣嘛.以後仲有個想從政?邊個想選議員?下?
依家人大釋法,做個民意調查,可能不知幾多人支持,好似當初689擔張凳出黎扮下寫野,D人就以為樓價會跌,成地滑潺潺到依家都未拖乾,民望幫佢上位.之後又揼春.哈哈.我唯一一句可以講既係,我會多謝兩位議員,進一步睇清香港部份人(唔單係政府)既醜陋面目.真係大開眼界既.係咁啦.


text:
鍾欣桐 放煙幕屋企慶生 阿嬌 中環 蠱惑 包場仔
藝人拍拖本來係平常事,但仍然有藝人覺得寧俾人知莫俾人見.就好似曾經俾陳冠希深深傷害過鍾欣桐(阿嬌),雖然已公開承認有個韓籍男友,但就始終唔俾男朋友曝光.本月21日係阿嬌32歲牛一,傳媒當然關心佢同男友點慶祝,不過阿嬌就好醒目講明會屋企慶祝,等傳媒狗仔隊唔好浪費時間等佢,但呢個原來係一個煙幕.
阿嬌生日當晚,本刊就發現阿嬌好姊妹「阿Sa」蔡卓妍,罕有地去中環甚受藝人追捧夜店「Play」出席私人派對.據知當晚其實係阿嬌搞生日派對,韓籍男友仲西裝骨骨咁出席.不過當晚阿嬌就非常小心,玩到凌晨點幾,就s好姊妹阿Sa出門口巡視,一向醒目阿Sa亦好快發現有傳媒在場.之後本刊就發現英皇藝人御用七人車,即刻駛去夜店後門,之後就全車落晒簾咁離開.不過好姨最佩服都係阿嬌生日當晚,仲自己微博話自己屋企慶生,實行聲東擊西,認真高手.
講開Twins呢對好姊妹,感情路真係唔易走,阿嬌呢頭感情終於有落,點知又輪到阿Sa同男友陳偉霆傳情變,二人正處於冷戰階段.不過冷戰又好,情變又好,阿Sa少少都唔寂寞.日前就有網友發現阿Sa去韓國首爾「朝聖」睇BIGBAND演唱會尾場,不過身邊人就唔再係William,而係由著名形象指導馬天佑補上,網友仲話見到兩個人成晚雞啄唔斷,關係非常close,睇「卓霆戀」傳分手,都幾空穴來風feel!


text:
「北上」
好多香港嘅公司都係過去個幾年北上搵人仔,原因係香港市場點樣做都只會係得個七百萬人口.而好多國際品牌都會利用香港作為一個同中國市場之間嘅跳板同接口.當然過去個十幾年,全球嘅目光都放咗係中國市場,因為佢哋嘅經濟急速發展,而且購買力驚人,所以好多公司嘅業務都已經轉移到中國,甚至乎當中國經濟出現問題嘅時候,好多時就會直接影響佢哋嘅盈利!
「災難」
近排嘅關公災難特別多,當然最受全球關注嘅就係早幾日某個法國護膚品嘅品牌嘅道歉聲明同取消活動嘅風波.好多外國公司都會因為要賺錢所以會去一啲嘅新興市場!中國就當然一定係一個好龐大嘅市場,正所謂一人一人仔都已經有十三億啦,咁嘅市場邊個唔心動?但係就係因為個個怕失去咗嚟個市場,所以好多嘢都會選擇妥協!人類真係窮得只剩錢!
「忘記」
就係因為好多公司只為求賺錢而去妥協某啲制度,而佢哋亦慢慢忘記咗其實中國都只係全世界嘅一部份.除咗中國之外,其實仲有好多市場仲未發展.不過就係因為而家嘅策略太過依賴中國,導致好多時都因為某啲政治敏感嘅事情都要避之則吉!老實講每個經濟體都無可能永遠向上行,仲有一日會到咗樽頸位,甚至乎出現倒退.講到底依家好多公司嘅問題就係太過依賴中國市場,而忘記世界係有幾大!
Also published on Medium.


text:
中學復咗課一排,應該做啲咩?中三,四,五必睇!
中五 2021DSEr 1⃣ 盡快KO埋啲SBAs 中五好快就會完,之後你升上中六就會更加忙同chur㗎啦!啲SBAs如果可以而家做到嘅 (e.g. 中文閱書報告,IES) 就快啲開始清埋佢啦!唔係到時你一定會後悔㗎!同埋其實唔單止係你中六會忙啲冇時間兼顧SBAs,last minute咁做SBAs好多時都唔會高質,咁變相可能會連累你最後DSE個grade㗎! 2⃣ 考好finals (如有) 有啲學校會用你F5 finals/mock exam嘅成績去決定你UCAS嘅predicted grades,所以如果你學校係感嘅話就盡力考好佢啦!考衰咗之後再去r grade會難好多 (除非個老師真心認為你失手啦). 另外,雖則校內嘅考試有時好離地,但我都覺得唔應該hea考/裸考.把握好每個實戰嘅機會,睇吓自己喺咩部分做得唔好,需要喺暑假到再改善吓. 3⃣ 如果有意去英國升學,就要開始諗吓UCAS application啲嘢 如果你老師冇咩講關於UCAS嘅嘢嘅話,你就應該盡快問清楚佢學校有啲咩特別procedures要跟.例如你可以問吓佢個buzzword係咩 (俾你之後開個UCAS account嘅),幾時要搵老師寫reference letter等等.如果你中六先嚟問,到時啲嘢好亂會搞到你好frus㗎! 之後你可以諗吓自己嚟緊個暑假報唔報IELTS嚟考~ 我會建議你今個暑假就考,因為如果你等出咗offer先再考,可能會clash咗prep DSE嘅時間/ post-DSE JUPAS面試嘅時間.所以趁得閒就考咗先啦! 至於personal statement就唔使咁早開始寫嘅.不過你有時間都可以開始構思吓~ 因為篇嘢唔係短時間內可以寫好!早啲構思都係好事! 中四 2022DSEr 1⃣ 認真對待要做SBAs SBAs其實都幾重要㗎!成日都聽人講佢地後悔冇做好啲SBAs,拖低咗自己DSE嘅grade... 你地記住有得做好嘅就做好啲啦 (同埋千奇唔好得罪改SBAs啲老師呀🤫).同埋如果而家老師就叫你開始做嘅,就好做啦!唔好堆埋啲嘢喺一齊加重自己之後嘅負擔! 2⃣ 如果有意去英國升學,可以上網睇吓自己想讀咩u咩course同屋企人傾吓,亦都可以諗吓嚟緊9月報唔報IGCSE 中三 2023DSEr 1⃣ 考好finals (如有) 中三嘅finals成績會決定你揀唔揀倒你鍾意嘅electives!所以記得出盡力考好佢🔥 2⃣ 諗清楚選科嘅嘢 之前都講過選科係要考慮多方面嘅因素,包括你嘅興趣,能力,將來大學想讀嗰科有冇咩特定學科要求.一定要諗清楚/同屋企人傾吓先好落決定!good luck🥰


text:
香港人係唔係真係好鍾意返工,呢個問題真係唔知點答.成日批評啲人阻住自己返工,最好就唔好阻住自己搵食.但又會好盼望打8號風球,可以休息一日.咁即係鍾意定唔鍾意呢?(真係好難捉摸~)
但一枚打工仔相信,冇人會唔鍾意多一日假期.嘩,如果每個禮拜都多一日假期,咪發夢都識笑?想像一下,你嘅happy friday唔再只係得一個晚上,你會有半日甚至全日嘅時間,可以上興趣班,行下街.對打工仔而言真係分分鐘開心過加人工.
其實好多國家都有試過,好似紐西蘭,愛爾蘭同其他北歐國家嘅公司都有推行四天工作週.就連出名工時同香港差唔多咁長嘅日本都有大公司, 好似UNIQLO同Microsoft都跟隨步伐.佢哋發現工作效率升咗,同事請少咗假,支出好似用電,用紙都少咗.員工就當然非常之滿意啦.
香港又真係有老細行得咁前.佢地俾員工去揀,每個月兩個星期五放整日嘅假,或者每個星期五都係放半日假.咁當然啦,星期一至四就要返多幾個鐘.呢間公司都keep住推行咗半年,未來仲會繼續,睇嚟好似有得諗喎!
既然呢個話題又推翻上嚟討論,一枚打工仔決定幫大家冷靜分析埋另一面.
| 工作時數
(平時每日返工9個鐘頭) - (1個鐘食飯) = (實際工作8個鐘)
如果一個禮拜得返四日,即係你要將冇咗嘅八個鐘頭,平均分喺其他日子,咁樣你先至可以真正完成一個禮拜工作量.所以有公司就會喺嗰四日入面,加長工時去到10個鐘頭以上.嗱,各位打工仔,你係咪真係接受到又處理到,用四日完成五日嘅工作先?堅係chur堅係辛苦㗎!
| 世界繼續轉
第二個問題啦,就算你公司係推行咗,你嗰客或者你嘅vendor 都有機會都係照舊五天工作.咁其實星期五放假,你都係要覆佢哋email.當你做做下gym,個客打嚟問你野,你又冇理由唔聽喎.咁你所謂嘅放假,其實都要處理公事嘅時候,你又係咪真係可以放鬆到?原本嘅初衷,係咪又真係達到呢?仲有你啲friend呀,另一半,佢地都係要返一至五,永遠星期五可能都係得一個人享受,你又會唔會太空虛寂寞凍?
| 公平性
最後一個問題,一間公司有好多唔同部門.IT或者其他後勤部門,可能會比較容易執行呢個安排.但去到零售,或者其他要輪班嘅部門,要實行真係困難重重.當一間公司只有一啲部門先有咁嘅福利,好似同一間學校得A B班有得放多日,C D 班要照返星期五,其他人咪會覺得好唔公平囉?
以上嘅問題,除非全球各行業都統一返四日工,否則同無放無乜分別.放定唔放,這真是個好問題,一枚打工仔都未必可以答到你仲想唔想返四日.但呢個都係一個新嘗試,大改變,既然有公司願意試,一枚打工仔都好想見到有更多公司和應.因為講到尾,唔係要改變個世界啲乜,只係想職場有多啲自由同空間,俾員工多啲選擇權.


text:
邁仔未足三個月大,我同主人就有共識要訓練邁仔,主因無他,just for fun.然而,訓練犬類以外寵物畢竟唔係常態,所以當我同人分享自己引導邁仔見到零食就伸出單掌之時,不出意料,對方感性上無法認同,重同我談及何謂貓性,以及貓應該點養.我一直以黎自視為三思而行之人,自然亦對呢類似乎可以促進彼此理性嘅討論樂此不疲.
本能容易界定,但講到個別物種嘅本性,任何形式嘅一概而論,難免都會失諸武斷.即使係世人成日掛喺口邊嘅人性人性,其實都係因時而異,因勢而變,講到家貓嘅貓性本性,真係唔知點樣至係客觀.根據目前考古成果,科學家認定家貓由北非地區利比亞野貓演化而成,與人類共存約有一萬年,而相遇之因,係後者步入農業社會,糧倉穀麥堆積,家貓可以捕鼠同依附人類餵飼而得以繁衍.如果話貓科動物真有本性,本性大概早已因為人類而扭曲.
但當然,喺野外無法稱雄,轉而混入人類世界,都係成功求生策略,至少時至今日,居於城市鄉鎮嘅家貓數量數以百萬,確實多得驚人,而邁仔就係其中一隻免受淘汰嘅強者.養咗邁仔之後,我對貓嘅本性仍然未敢妄下判語,但係有關本能,多得基因支配,都算略知一二.所謂本能,其實就係就算冇其他同類教導都自然會有嘅行為,自行清理全身毛髮,便溺之後自覺掩埋,先天熱衷捕獵遊戲呢啲,都係例子.因此,我會順應本能,亦唔做妨礙佢本能發展嘅事,而貓性,我視之為可以後天刺激嘅部分.
但再細諗,其實呢啲所謂本能,都係要腦部發育健全至會成為現實,某程度上,人類身為主宰者,係直頭可以改動寵物嘅本能,進而扭轉貓性.地球誕生於四十五億年前,當時世上未有生物,更未有智人,話係一切順應自然都講得過去,但當貓靈自開眼就由我同主人接手,我就發現我地有權操縱邁仔嘅本能發展.一九八一年諾貝爾醫學獎得主David Hubel同Torsten Wiesel專擅神經科學研究,喺早期實驗之中,曾經縫起初生貓仔眼皮,以圖了解貓仔大腦發展,從而解構人類大腦.其時實驗品喺各方面都得到妥善照顧,營養充足,亦都有同貓母同埋其他貓仔緊密接觸,但到三個月後雙眼重開,結果係永久失明,與生俱來嘅視力未得而先失——原來用於視力嘅腦細胞一係萎縮而消失,一係就自動轉移咗去支援其他功能,換言之,捕獵本能等同報廢.明乎此,討論寵物本性又變成更後嘅後話,因為環境刺激先於一切.
哺乳類物種嘅大腦需要刺激至會發展出目前世俗所知嘅本能,所以心跳呼吸排泄以外種種都要後天學習,人類同貓狗之間嘅分別,只係上手快慢.人類一歲先識學行,而貓狗兩個禮拜就學行,則係因為後者嘅生命週期短.以貓靈為例,人間一年,就等於佢地嘅十四至十八年,學行太遲,根本無法生存.正因為咁,我喺照顧邁仔之時,一直記住一切刺激只要唔附帶嚴重傷害都係對佢有利,於是成日同佢講嘢,亦有不停撩佢跑跑跳跳.如今回望,其實喺誘導佢本能嘅同時,我地已經影響緊佢嘅貓性——如果唔係有得登堂入室,佢就要及早練習應對危險;如果毋須同人類溝通,貓亦根本毋須喵喵叫.本能本性,經過一定時日,其實已經難以細分.
正因為我地朝夕相對,邁仔同其他貓靈所表現嘅貓性,有相當顯著分別.貓靈一般怕陌生人,主人有客探訪,佢地多數會閃埋一角,避之則吉,但邁仔熱情奔放,每每主動親近,甚至坐上人地大髀,再加跳火圈表演,好唔似貓.貓靈一般予人高冷之感,拒人於千里,只有佢主動,永無人類迫令就範,但邁仔聽教聽話,對答頭頭是道,聲調抑揚清晰分明,又係好唔似貓.更加罕見嘅係,每當屋企有人,佢總係極之跟得,睡房廁所廚房廳堂一律硬闖,留佢喺門外就會示意我地開門,相比起其他貓靈需要私人空間,佢係怕寂寞多於怕熱鬧.如果貓真係有本能本性,佢分分鐘係基因突變嘅x-cat.
於是我地用制約之法,結合獎勵,令到邁仔會為零食而安分坐好,然後伸出單掌,靜候餵食,事成之後相當驚喜.其後,某個都有養貓嘅友人話,咁樣會令寵物自我扭曲去迎合人類,特登去訓練就即係人類自私,而人類對任何生命都冇權力.難得有人認真對待貓靈應否訓練之事,我自然亦有認真答,但最後亦得唔出乜嘢結論,對方只係以總之覺得怪草草了結.我唔知道長篇大論去寫,佢會唔會想睇,但我始終想講,人類意願本來就凌駕於寵物,而點樣從養貓之中考驗自己對待物靈嘅態度,同埋點樣去調整自我同償還血債,做到問心無愧,至係值得思考嘅事.自人類識得用火,到可以改變地力,再到步入工業社會,動物賤命其實已經係註定劇情.呢種霸道係無法動搖,無法逆轉,因此我會集中去思考點樣發揚淨低嘅善性去盡力向世界求和.
就正如訓練犬類,其實都係取其本能之長,同時亦係故意形塑其本性去迎合人類需要.聽話嘅狗就養,凶殘嘅狗就殺,呢個就係人類最佳朋友與人類相遇嘅真實畫面,雖不中亦不遠.而由道德最高地開展批判,任何配種培育,都係利用物種本能,甚至扭曲物種本能.無奈人類總係要編寫故事去自圓其說,為利己行為尋找理由,於是人類就話訓練狗係順其本性,話狗對人份外忠誠有愛,然後世人就慢慢覺得工具化之後嘅家犬都有家犬本性,最後大量飼養.相比起我畀足邁仔一日四餐,再額外使用非佢身體所需嘅零食去令佢明白等價交換原則,我簡直覺得自己將貓性開發同提升到另一層次,有資格以具科學精神嘅自由主義教育家自居.
性本善性本惡以至性為何物,高深莫測,終我一生都未必可以徹底窮究.與其猜測,與其懷疑,我寧願隨心所欲咁實踐,但求邁仔與我皆滿足.只要佢繼續食得落瞓得好玩到發狂,世間規律,物性真偽,馴獸抑或為獸所馴,我才疏學淺,暫時無意追問.


text:
咁呢兩樣野,類比返我地用開既銀行戶口,其實就係:銀包地址 Wallet Address == 銀行戶口號碼.可以俾人知道,當人地想存錢去你戶口,就只需要知道你戶口號碼就可以.私有匙 Private key == 你提款機密碼.唔可以俾人知道,任何人知道左你個密碼,就可以轉移戶口入面既錢.所以Private Key → $$$值得一提既係,wallet 同 private key 係一齊產生既,就好似鎖同鎖匙咁,一旦生成,就唔可以更改.但係private key 又鬼死咁長,無人會背到,咁可以點算?折衷方法就係用一個 File ,叫 keystore file,顧名思義,就係儲存住你個private key 既檔案.然後再用你自訂既密碼,去加密呢個檔案.咁新既流程就會係(Keystore File 自定密碼 ) → Private Key → $$$好,介紹完,我地就直接進入開錢包過程.流程有4步,正常黎講,你唔需要 copy & paste 低你 private key,因為你已經有keystore file 嘛.直接儲存private key ,只會增加你被盗既風險.你可以選擇禁藍色個掣,將你錢包既資訊 (Address & Private Key)直接印係白紙上面.紙錢包既好處就係佢係完全同危險既互聯網完全切斷,咁你每次要轉錢,就跟住紙條上面既資料輸入.當然唔好處就係,萬一你打錯左,咁就無得救了.4. 咁呢兩樣野,類比返我地用開既銀行戶口,其實就係:銀包地址 Wallet Address == 銀行戶口號碼.可以俾人知道,當人地想存錢去你戶口,就只需要知道你戶口號碼就可以.私有匙 Private key == 你提款機密碼.唔可以俾人知道,任何人知道左你個密碼,就可以轉移戶口入面既錢.所以Private Key → $$$值得一提既係,wallet 同 private key 係一齊產生既,就好似鎖同鎖匙咁,一旦生成,就唔可以更改.但係private key 又鬼死咁長,無人會背到,咁可以點算?折衷方法就係用一個 File ,叫 keystore file,顧名思義,就係儲存住你個private key 既檔案.然後再用你自訂既密碼,去加密呢個檔案.咁新既流程就會係(Keystore File 自定密碼 ) → Private Key → $$$好,介紹完,我地就直接進入開錢包過程.流程有4步,正常黎講,你唔需要 copy & paste 低你 private key,因為你已經有keystore file 嘛.直接儲存private key ,只會增加你被盗既風險.你可以選擇禁藍色個掣,將你錢包既資訊 (Address & Private Key)直接印係白紙上面.紙錢包既好處就係佢係完全同危險既互聯網完全切斷,咁你每次要轉錢,就跟住紙條上面既資料輸入.當然唔好處就係,萬一你打錯左,咁就無得救了.4.
date: 25-Aug-2021 22:03next


text:
前言:大家好!我係新嚟 Sally’s Toy 嘅小旋風! 事緣最近老細 Vera & Picco 比左兩個月經杯比我試用下,老細咁抵得諗,我唔寫 Review 都唔是人吧.於是有咗呢篇勇者月經杯觀察日記嘅誕生!
今朝出門口時發現嚟M,不過從未用過月經杯,又趕住出門,本來都係諗住用M巾頂住先.但發現M巾已用完!!!天意要我今日用月經杯,唯有頂硬上啦.
一開始係試用 Teen ,諗住容量比較多,可以應付到由朝到晚既需求,啱曬我呢種懶人.但經過一輪生死搏斗,發現 Teen 對入門者算係比較難上手,好易就會未入曬就彈開,入左一半就失敗,拎返出嚟既情形,就會好似兇案現場咁血跡斑斑.(後來先知原來識入好易入:Teen 教學影片)趕時間既我,即刻捨難取易,用 Fun Cup ,摸索左幾分鐘就成功放咗入去了.即刻衝去返工 !
搭地鐵返工時,無左嚟M時「黐笠笠」既感覺,真係爽.坐係公司過左兩三個鐘,因為呢個 Size A 嘅 Fun Cup 既容量比較小,有啲緊張驚會漏.於是我就諗住去公司廁所拎返出嚟,倒下血先.結果,都係因為太緊張完全放鬆唔到陰道,艱難地用咗半個鐘抆返個杯出嚟,佢以一個華麗既拋物線直落公司馬桶⋯⋯⋯
今日既月經杯挑戰嚟到呢度,係時候鳴金收兵⋯⋯聽日再續⋯⋯
今朝返工之前,時間比較充裕.決定試用 Teen!用之前放個月經杯係杯熱水度消毒一下,之後就加埋少少水性潤滑劑,努力摺好個杯放進去,最初都彈開左兩次,第三次就成功了!全程都之不過三分鐘左右,比起琴日真係飛躍進步.
之後返工搭鐵又或者坐係公司做野,全日都冇feel到任何異物感,甚至唔覺得自己嚟緊M,完全冇平時個種M巾痴住下面結遢遢嘅感覺!新買用嚟防漏既細護墊都完全用唔上,因為根本一滴都冇漏~用緊嘅時侯,去小便都係完全唔需要拎出嚟~好方便~
由於我懶到出汁,就算開大,我都冇拎出嚟……經我實證,係 work 嘅!(危險動作切勿模仿,係我呢啲天賦異稟嘅人先會做到.聽聞有人去大時,一用力痾埋個杯出嚟,可想而知個場面會幾咁慘烈……所以風險幾大,大家評估下值唔值得搏啦……)
Teen最厲害之處就係超大容量,可以由返工到放工到返屋企成十幾個鐘,都唔洗拎出嚟倒血,簡直係月經初期流量多嘅救星!沖涼時,順便拎個杯出嚟倒血,清洗完又可以放返入去,度過一個安眠嘅夜晚,再唔洗擔心經血流到成張床單都要洗,嗚,真係懶人福音.
上次經期因為月經杯,有個好新奇嘅體驗.隔左一個月,今日返返下工時突然覺得有啲唔對路,果然提早咗嚟M!好彩隨身袋住Fun Cup個防菌收納袋,所以Fun Cup可以用嚟救急.於是有驚無險地又度過左一個美好嘅工作日.
今次我拎 Fun Cup 出嚟倒血時醒目啦,首先紮好個馬,之後用開大既力(但係又唔好真係開大~)就好易可以咇到Fun Cup出左少少,再用手就可以好易拎出嚟啦.同埋老細 Vera 都提我最好倒血前後,都用Hyginova 消毒噴霧噴下手同杯,先將杯放返入陰道,咁先衛生!
識用月經杯之後好有成功感,對自己嘅身體多咗了解之餘,經期都可以好舒服好清爽.同我嘅月經杯 BB相見恨晚,仲有好多野未試做過,因為上述日子全部都要返工,好期待戴住佢去跑步!游水!去旅行!仲有試用其他類型嘅杯!到左依家,我終於明白另一個 Stylist 同事 Miki 所講,用咗月經杯之後,就會好期待每一次經期嘅來臨.


text:
直流電機,又叫做換向器電機,係一種用乾電行或者產生乾電嘅旋轉電機.根據個功率流係入定出又分別叫做直流電動機同埋直流發電機,但理論上同埋有時候直流電機可以兼用做電動機同發電機.直流電動機嘅特點係佢可以帶好高嘅負載啟動,而且一般嚟講負載稍微變動嗰陣時個轉速變動好細,不過佢直接啟動嗰陣時嘅啟動電流好大.
經典直流電機嘅特徵係有一套由電刷同埋換向器構成嘅機械換流器.個換向器係由好多換向片疊埋並鬭埋絕緣嘅雲母片組成嘅,對於電動機就令到轉動過程中個電流方向可以適時改變嚟保證轉動可以持續落去,即外部嘅乾電就可以變成轉子唔同箍當中隨轉隨往復變化嘅濕電(變流過程);或者反之,對於發電機就令到最終輸出嘅電流方向穩定(整流過程).
除開經典嘅直流電機之外,仲有啲冇電刷或者機械變流器嘅電機又係使乾電嘅,譬如單極電機(德文:Unipolarmaschine)或者直流無刷電機(BLDCM).邇啲電機一般都另開討論.
歷史上(約1880年)嘅直流電機,屬Zénobe Gramme
同其他電機一樣,直流電機都由三個主要部分鬭成:定子,轉子同埋佢哋之間嘅氣罅.
- 內文:定子
定子即電機嘅固定部分,包括激磁嘅主磁極,固定磁極同埋導磁嘅機座同埋電刷裝置,構成空心圓柱式嘅軛;喺大啲嘅電機仲有埋改良換向性能嘅換向極.定子並咪疊做嘅,之係由成䊆材料做成嘅,因為入邊冇交變磁場,所以唔會有渦流.主磁通就由一係主磁極芯承載住嘅主磁極或者激磁繑組,一係永磁電機使嘅永磁體產生.喺大型機器中,仲會有用於消除磁場畸變嘅補償繑組喺極靴入邊.
- 內文:電刷
電刷由導電性良好,唔容易磨損嘅材料製成.通常係自潤滑石墨,有時會戥銅粉混合,睇碳刷(德文:Kohlebürste);對於細型電機,譬如盒式磁帶,都會有貴金屬電刷).
- 內文:轉子
轉子即電機轉得嘅部分,常規電機情況下又喊做電樞.佢包括電樞芯,電樞繑組同埋換向器.轉子係疊做嘅,噉樣可以減少由於磁性往復反轉而導致嘅渦流損耗.大多數直流電機設計係內轉型:轉子喺內部,定子喺外部.都有電機係外轉型.
激磁方式[編輯]
永磁直流電機[編輯]
電激直流電機[編輯]
串激電機[編輯]
並激電機[編輯]
外激電機[編輯]
特殊設計[編輯]
鐘形電樞電機[編輯]
Maxon馬達股份公司嘅鐘形電樞電機個轉子,由平行嘅纖紡繑組同埋邊上灰色嘅注入物組成,後者用於找平重量
直流無刷電機[編輯]
- 內文:直流無刷馬達
特殊效應[編輯]
電樞反應[編輯]
反向電壓[編輯]
物理模型[編輯]
電樞繑組(左)同激磁繑組(右)嘅等效電路,其中中間表示電機感應部分,即電能-機械能轉換部分
電路模型同轉矩表示[編輯]
以外激直流電機作例,根據電路可以有公式:
- (電樞電路)
- (激磁電路)
- 抑或係(電動勢表示式)
其中
- 係電樞電壓,係激磁電壓,係感應電動勢,係機械常數,係主磁通.
根據電磁感應,有:
- (轉矩表示式,轉矩-電樞電流式)
若果根據用電器耗能制定啲參數嘅正負方向嘅話(即消耗型箭頭系統(Verbraucherzählpfeil-system),似歐姆定律入邊假定嘅),對於電樞電路同埋個電動勢,就有:
電流穩定陣時,有:
考慮埋電機感應定律有:
外激直流電機嘅工作區域:左邊係電樞調整區域,右邊係弱磁調整區域,可以睇到透過弱磁提升轉速比n/nN
嗰陣時轉矩M會跟住下降
邇條式可以睇作係直流電機電樞電壓-磁通-轉速式,佢含義係:對於穩定嘅,考慮到:
- 實際上電樞繑組個銅阻非常之細;
:或者
- 空轉情況下根據轉矩-電樞電流式,需要提供嘅轉矩非常之細(衹有空阻),所以非常之細
個就接近於零,即感應電動勢幾乎等同於電樞電壓.噉可以話個喺穩定嘅磁通之下幾乎跟轉速n成正比. 喺邇個範圍(電樞調整區)個轉速n就係噉樣使電樞電壓嚟操縱.對於啱好同埋嗰陣就係特徵點(Typenpunk).超過佢就衹能穩定,嗰陣時仲要提升轉速n就唯有靠減少激磁繑組電流,嚟減少磁通(弱磁調整區).邇種情況下再考慮到轉矩-電樞電流式,減少磁通邇個行為係有局限嘅:磁通減少嗰陣時,同樣嘅電樞電流下由於洛倫茨力嘅減少,台機就按照個比例衹提供得更加細嘅轉矩.一係個好快下降(譬如激磁電路斷線)但電樞電壓冇變,由於個磁路入邊仲係會有剩磁(見磁滯回線),空負載或者輕載嗰陣就會導致轉速n飆升(飛車現象)同埋風阻驟大,甚至整壞電樞;帶重載嗰陣就會因為轉矩唔夠而慢慢噉停車.
對於(外)激磁部份,有:
-
其中
- 係電樞電壓,係電樞電流,係電樞繑組電阻,係電樞繑組電感;
- 係激磁電壓,係激磁電流,係激磁繑組電阻,係激磁繑組電感,係佢嘅紮數;
機械運動方程[編輯]
激磁迴路未飽和陣時,個機械運動方程係:
-
其中
- 係轉子嘅轉動慣量,係轉子嘅角加速度,係轉子嘅角速度;係總共嘅負載轉矩.代表所謂嘅機械常數.
串激同埋並激[編輯]
對於串激電機嚟講,個都會同時由決定,即;噉樣可以改寫電動勢表示式同埋轉矩表示式,得:
-
若果係線性函數,可以進一步簡化:
-
用新嘅常數嚟表示,得:
-
連出去[編輯]


text:
近日有兩單事件好轟動:一件係有白人話台女「很EZ」,另一件就係H&M搵一個黑人細路著一件有寫著Monkey嘅衛衣.
點解依兩件事都咁火爆?因為牽涉到歧視依個話題.有人話咁代表喺白人眼中台女,甚至亞洲女性都係唾手可得,佢地視亞洲女性尤如性玩物芸芸,然後就有好多人出嚟話咁樣係歧視,係白人到而家都睇其他人種唔起.Monkey衛衣都一樣,話黑人係馬騮聽落真係好冒犯,仲係睇唔起黑人等留言一街都係.
我唔否認仲有白人對亞洲人同黑人都仲有歧視眼光,但我覺得大家反應太激烈,有啲以偏概全嘅感覺.
先講「很EZ」依件事.有人特別鍾意白人一啲都唔出奇,就好似有人鍾意六嚿腹肌,有人鍾情有錢人,有人淨係會揀米八以上嘅男仔咁,每個人都會有唔同喜好.覺得白人有優越感嘅唔止某啲白人本身,其實依個概念都出現喺唔少亞洲人身上,對佢地嚟講身邊企住個白人就好似自己都特別有「飛士」,咁依班人要對白人投懷送抱,我地冇可能阻止話禁止佢地喺夜店或者喺街唔可以去識白人,依個係佢地自由.同樣係白人入面都會人好似「蘭桂坊港女」事件入面兩個鬼仔一樣真係當亞洲女性係玩物,但佢並唔可以代表全部白人,冇理由因為有白人會咁做,所以就代表「所有白人都當亞洲女人係雞」;又或者因為有幾個女性好渴求白人,所以「所有亞洲女人都係崇洋係雞」.
無論係「很EZ」又好,「蘭桂坊港女」又好,我地可以話係當中嘅參與人物嘅行為係過咗火,但唔應該引申到全部亞洲女性或者全部白人都係一樣.畢竟你會見到好多台灣女性留言都覺得當中嘅女性「令人羞愧」,亦有好多白人係尊重所有女性,佢地唔應該無啦啦被代表被訂義.我地更應該做嘅唔係好話當事人令所有人蒙羞,而係去比人知道依啲只係個別事件,主流嘅台灣,亞洲女性並唔係咁隨便,亦唔係見到「洋腸」就腿張開.要濫嘅就由得佢去濫,我地要做嘅係明白「一養米養百樣人」,唔好下下都扯到去咩民族主意乜乜代表,即係白人女人都會有見錢開眼有喜愛「黑巨根」一樣,根本咩地方咩種族都會有依類人,係咪真係純粹同歧視有關?
至於Monkey衛衣當然可以話係H&M方面缺乏警覺性,但點解黑人唔著得有Monkey字樣嘅衫?點解佢地一著上身就係受到歧視?依個又係另一個歧視嘅問題.真正消除歧視應該係點?就係一個黑人著住件寫住Monkey或者直接印咗隻馬騮嘅衫都好,冇一個人覺得有問題.冇錯,冇歧視即係要平等,平等的話點解件衫得某啲人先著得?無論係黑人本身覺得馬騮對自己有貶義定係其它人覺得咁對黑人係有侮辱性都好,大家喺心底入面仍然下意識將黑人嘅位置放喺一個應該要受保護嘅位置.唔同「東亞病夫」或者納粹手勢依種本身已經帶有不良意味嘅情況,馬騮就只係一隻馬騮,到底係設計師真係借馬騮去笑黑人,定係我地依班自以為對黑人冇半點歧視嘅人先入為主?呵呵,諗死你.
雖然個個都話歧視唔好,要改,但其實全世界每一個人都會有歧視嘅人同事,要歧視好似天花咁消失其實比要地球上嘅小強絕種更難.唔想比人睇唔起,唔好妄想成個民族種族會陪你自強,或者終有一日全世界都唔會對你有半點偏見.
The only thing that you can control is yourself,你唯一可以做嘅就係咁.洋唔洋腸,係咪馬騮,睇完笑下咪算,嬲都冇用.


text:
呢篇送給即將出發旅行,但仲煩緊行李牌款式要揀咩好,或者係想要送行李牌當禮物畀親朋好友,但面對五花八門嘅款式又唔知點揀嘅你,我哋就從12星座嘅特質同個性著手,搵出最適合嘅行李牌啦!
- 牡羊座──極簡至上.
牡羊座朋友仔個性較急切積極,行動力十足.對於凡事講求效率嘅牡羊座嚟講,其實唔洗太多複雜嘅花樣,簡單好用,只要一綁或者係一扣就可以拉住行李箱出發嘅經典款式先係最推薦嘅!
- 金牛座──襟用最重要.
金牛座個性比較保守務實,刻苦耐勞,雖然經常畀人話係固執,但其實亦都係最堅持到落去嘅星座之一.推薦畀金牛座嘅最好款式會係堅固又襟用嘅金屬款哦.
- 雙子座──更多創意同想像.
雙子座同學仔性格上與其話係善變,不如話比較奔放靈活,應變力強.推薦畀求新求變雙子座嘅行李牌會係外型變化度高,綁法更自由嘅特殊長條款.
- 巨蟹座──懷舊最好,回憶相伴.
巨蟹座心思細膩敏感,低調保守,而且係公認為係最念舊嘅星座.
推薦畀巨蟹座嘅行李牌通常會係經典卡通款!因為呢啲懷舊動畫可能會係巨蟹座童年回憶重要嘅一部分.
- 獅子座──唔怕受到關注,只怕唔受關注!
獅子座嘅朋友最容易畀人評價為「驕傲」,「自負」,但其實獅子座仲有領袖氣息同埋鐘意受矚目嘅特質.適合獅子座嘅行李牌會係前衛大膽或者係用色華麗高調,最好係一眼就可以睇到嘅搶眼款.
- 處女座──髒污退散.
處女座嘅特質不外乎就係完美主義,冷靜謹慎同埋嚴重潔癖,對於處女座嚟講,本質比起外在更加重要.推薦畀處女座朋友嘅行李牌會係深色系唔易污糟嘅實用款.
- 天秤座──「啱啱好」先係最好.
處處講求公平嘅天秤座其實仲有慵懶優雅又有藝術感嘅氣息,而且處事都偏向中庸.推薦畀任何事都要啱啱好嘅天秤座──無論大細,形狀質料軟硬度全啱啱好嘅長方形軟膠行李牌.
- 天蠍座──品質第一.
好惡分明又重情感同埋「外冷內熱」,除咗呢啲特徵之外,天蠍座朋友仔其實對於物質層面嘅原則係重質唔重量嘅,根據呢個性格特質,適合天蠍座嘅行李牌款式會係襟用又好睇嘅皮革款!
- 射手座──創意無極限.
射手座嘅朋友性格善良,偏好自由,而且唔鍾意受束縛.對於咁自由如風,唔願受限又勇於嘗試嘅射手座嚟講,非一般形狀嘅特殊造型行李牌都非常適合哦.
- 摩羯座──唔只幽默仲要襟用.
摩羯座嘅同學有獨特嘅幽默感,笑點都好特殊,但其實佢哋做人係幾有原則又務實.推薦畀摩羯座嘅行李牌會係幽默感同襟用度兼備嘅得意軟膠款.
- 水瓶座──捉摸唔到才先係王道.
「鬼靈精怪」,「怪人好多」水瓶座嘅朋友最常畀人咁講,但其實水瓶座更多嘅係直率誠實,鍾意跳脫框架.所以外表造型特殊,又幾有趣味嘅行李牌會推薦畀唔按理出牌嘅水瓶座.
- 雙魚座──含情脈脈
柔情似水嘅雙魚座,感情豐富又浪漫,情感細膩.最推薦畀感性雙魚座嘅行李牌會係做工細緻,最可以反應出雙魚座細膩心思嘅電繡質料行李牌.
當然依據唔同嘅需求或者場合會有其他篩選條件,但根據個性特色嚟分析亦都係一種有效嘅挑選方法,咁樣一嚟唔理係送禮定自用,買嗰陣再唔洗再猶豫不決啦!
睇完咁多種類,質料同造型,係咪而家先發現原來行李牌都有咁多選擇可以參考!
無論係咩款式定材質料,集比都可以針對需求幫您製作出專屬嘅行李牌,快啲嚟搵!我哋將訂造行李牌都放喺集比啦!


text:
「方法」
其實真係幾得意,而我亦留意咗好耐.每次香港有啲大事發生,我哋個位特首都會先摺埋幾日,然之後突然就會出嚟見記者.通常都係用一個非常之官方嘅態度去解釋已經發生咗幾日嘅事件.最特別之處係每次佢講完嘢嘅一兩日都會有突破性發展.講真有無咁啱得咁橋呀?次次都係咁?今次失蹤嘅案件又係咁,佢出嚟講完嘢之後就收出現咗一封平安信,兼且去撤銷案件?真係咁橋?唔會啩...
「採用」
銅鑼灣書局件事越嚟越離奇,首先「採用自己的方式失蹤」再「採用自己的方式報平安」然後「採用自己的方式銷案」?其實乜嘢叫做「採用自己的方式」?嚟個問題應該無人會明,因為我哋「採用自己的方式」去理解事件.而嚟件事反映咗更多香港嘅問題,而你問我香港仍然適唔適合居住嘅話,我會選擇「採用自己的方式」離開嚟個城市.因為香港嘅問題真係多不勝數!
「問題」
講咗咁耐,真係實在有太多太多嘅疑問.究竟嗰幾個人而家去咗邊?到現時為止都淨係得李波一個人所為嘅消息.究竟點解收到信就去銷案,邊個係第三方?就連警方都搵唔到佢,一個家庭主婦竟然有辦法知道佢老公嘅消息?另外特首講到如果公安係香港執法就係違反咗基本法嘅話,咁講咗咁耐嘅一地兩檢又係唔係違反基本法?呢件事真係衍生無限量嘅問題,但係到最後或者都係不了了之.


text:
更多
2008-01-25 730 瀏覽
做生意真係一門超高深學問!尤其是做飲食,餐\廳!個人講,都有唔少不愉快經歷!上次「寧記」事件記憶猶新!今次去一間一年前去過日本餐\廳食週年+兩個月晚飯(遲慶祝啦!)竟然都俾我遇到一個不愉快經歷!而呢間餐\廳就係唔識得呢一門做生意學問「一門」!去之前原本諗住就算冇一個超開心經歷都唔會有一個太唔開心經歷…因為食物我食過都覺得幾正先會一年後再光顧!一年光顧一次雖然唔屬於熟客但都係客人!訂時,我好大意咁訂張「求其」!佢\話「八點半鐘交有冇問題?」我話「冇!」其實已經係問題!原本諗住如果叫支酒飲住應該唔會有人趕我走!點知…因為冇時間諗太多…結果…去到現場時候就得到「求其」待遇!到場時原本都覺得ok!因為經理有禮帶我去張坐低!我坐低後…想轉…因為坐太近吧好油煙…唔舒服!結果經理同我轉!佢\強調八點半要交,因為有個20人party訂!當時都覺得幾奇怪,因為個20人party係訂一個坐10人VIP房+外面黐住間房兩張,而成個位係長型,咁佢\點傾計呢?不如分開兩日約啦!而我就坐VIP房黐住門口張(即其中一張外面啦!又即係中間位置張啦!大家有唔明可以個別問我個位置圖!)我都係諗「我唔走你吹得我漲咩?最憎俾
去之前原本諗住就算冇一個超開心經歷都唔會有一個太唔開心經歷…因為食物我食過都覺得幾正先會一年後再光顧!一年光顧一次雖然唔屬於熟客但都係客人!
訂時,我好大意咁訂張「求其」!
佢\話「八點半鐘交有冇問題?」
我話「冇!」
其實已經係問題!原本諗住如果叫支酒飲住應該唔會有人趕我走!點知…因為冇時間諗太多…結果…去到現場時候就得到「求其」待遇!
到場時原本都覺得ok!因為經理有禮帶我去張坐低!我坐低後…想轉…因為坐太近吧好油煙…唔舒服!結果經理同我轉!佢\強調八點半要交,因為有個20人party訂!當時都覺得幾奇怪,因為個20人party係訂一個坐10人VIP房+外面黐住間房兩張,而成個位係長型,咁佢\點傾計呢?不如分開兩日約啦!而我就坐VIP房黐住門口張(即其中一張外面啦!又即係中間位置張啦!大家有唔明可以個別問我個位置圖!)我都係諗「我唔走你吹得我漲咩?最憎俾人趕走!」
last order第一次!
食到八點唔到,侍應第一次過叫last order,我奇怪問「噤快?」侍應話「因為有食物要做幾個字,所以要早少少落…」結果我都有叫,八點鬆到,我慢慢食!因為我支酒都未飲完,冇理由因為人話last order我就倒晒支酒落肚咖!唔先?
last order第二次!
剛剛叫個菜都未食完又有侍應走過問last order仲有冇叫!我又order個支豆酒!其實唔係想為難佢\,只係我都想飲埋支酒!其實食緊同時,VIP房20人party有幾個人已經到,佢\入房,聽到侍應同佢\訂位都應該幾熟,因為係叫客人名字而唔係姓.本來都冇特別八卦係咩人,但係我又真係太近,佢\一路都有人,結果我唔小心就見到原來係徐濠瑩梁漢文劉浩龍等人…
last order第三次!
食緊支豆同時,侍應又過問仲有冇叫!last order第三次!我就話睇先!結果我都冇叫其他…但係支酒仲未飲晒,支豆又未食晒,所以我繼續坐.
人客到第一次!
過交時間,又冇再叫,當然就係「小姐麻煩埋埋張單先啦!」埋單之後我仲未飲完支酒!大佬!有計傾就一定傾住傾住咖啦!真係唔會因為埋單就將支酒倒落個肚度咖嗎!都係呢句啦!隔一陣,有個侍應埋就「唔好意思呀!個客到」跟著我只係講句「哦好啦!我飲埋走呀!」佢\就九十度鞠躬噤講「唔好意思」講真!我唔係想留難佢\,只係我真係未飲完!跟著就因為咁搞到我又多話題傾落去!你越叫我走我咪越多討論囉!真係會咖嗎!就呢個話題我都會發表大家意見啦!又點可能早走到呢?留意返當時阿大客間房已經爆咖啦!侍應就係咁眼超超我同埋同同事講「lai囉!」
人客到第二次!
隔一陣,阿經理走過同我講「客人到啦!或者我俾個吧位你過去慢慢飲啦」我即刻答「我真係淨返好少咖咋!可唔可以飲埋走呢?」佢\俾一個好為難扁嘴反應我就行開啦!因為咁我又再討論呢個話題!洗唔洗咁先?趕人走到咁?講真!你都要負責啦!張係你俾我,你明知有明星客你都俾我?係咪真係怪你「經驗淺」俾我個樣呃到先?既然你俾得張我你自己就要負責啦!我唔走唔關我事咖嗎!係你自己一相情願以為我會走!
人客到第三次!
真係嬲!因為我原本唔係傾呢個話題!只係佢\隔十五分鐘過一次先會搞到我繼續傾落去!如果你唔係狂走過趨我可能我早半個鐘走啦!跟著又係之前條侍應過九十度鞠躬話「唔好意思…個客到啦!」大佬呀!我都有眼睇咖!鬼唔知你個客到咩!我就繼續話「哦好呀!我飲埋走咖啦!」之後佢\侍應行過都狂啤我!喂大佬!我真係未飲完嗎!點解要我就你先?你越趨我我就越唔走!究竟佢\有冇諗過咖?
呢件事件入面我可以結論呢個所謂服務性行業真係有待改進!
第一:
作為一個經理,你明知個20人party係明星你會唔會噤輕易放張俾一個唔係熟客呢?如果我係狗仔隊咁點算?你又點知我會識咩人呢?真係可以諗噤少?
第二:
放得張俾人你就已經take一個risk咖啦!你真係噤天真信一個叫一支酒客?你都唔知我會唔會興起叫多支咖喎!
第三:
當你真係要唔得失你客都可以有好多種做法咖!例如你可以堅持唔轉俾我但可以用另一個方法安撫我咖!請我食都解決到啦!到噤不幸你轉俾我而我又唔想走就唔係我責任啦嗎!你作為經理係要負責解決呢件事情,唔去得失任何一方先咖!你見到人係明星你就去先服侍人呢個諗法係最錯!你唔識我你又唔知我係乜水唔代表我係普通市民!我可以係你老細個朋友咖!
最後,我飲完走,行出去時阿經理講「多謝晒唐小姐」我心諗「唔洗啦!下次都唔會再幫襯!」我都相信佢\會black list我咖啦!不過冇所謂!因為係我決定black list佢\先囉!嘩哈哈哈哈哈哈哈哈!
總結就係:做生意係一門好高深學問!勸各位有志投身做生意,尤其係飲食業真係要諗清楚!因為為短線投資真係會得失好多客咖!
張貼


text:
平時我哋都要整個靚頭先出門,何況係毛髮多過我哋咁多嘅狗狗呢? 同埋其實認真幫狗狗梳理好毛髮,會令佢哋皮膚更健康,減少由皮毛引伸嘅疾病.
立即睇下4個幫狗狗梳毛嘅貼士
準備好合適用具
幫狗狗梳毛時,建議一定要用狗狗專用嘅梳理器具呀!因為狗狗嘅毛髮比人濃密好多,如果用梳幫佢哋梳毛,唔單止梳得唔順,仲可能會引起靜電,整親狗狗就唔好啦!
由上至下,前到後梳毛髮
吓?原來梳毛都好講究?幫狗狗梳毛嘅時候,應該順住毛髮生長嘅順序梳理,由頸開始,由前往後,由上至下順序梳毛.按身體部位嚟講係由頸開始,再到肩膀,之後係背部,胸部,腰部,腹部,屁股,再梳番上頭部,最後係四肢與尾巴.
動作應該溫柔而非硬扯
幫狗狗梳毛時,一定要有耐性,溫柔咁對待狗狗.等佢哋覺得梳毛其實係遊戲嚟.相反太過用力嘅話,拉扯狗狗毛髮會令佢哋皮膚紅腫或者潰爛.只要主人用心幫佢梳毛,毛孩一定會知道,更加愛主人!
仔細觀察皮膚
主人應該要喺梳毛過程中留意下狗狗身上有冇外傷,皮膚有冇蝨,跳蚤等外寄生蟲問題.如果有發現都可以令狗狗得到最佳治療時間.另外,如果發現有結痂,斑禿,化膿等症狀就要避開梳理同埋立即睇醫生!
梳的類型
針梳
如果寵物毛髮類型是毛髮長,蓬鬆,彎曲,針梳會係合適既梳子.可以令寵物毛髮更加蓬鬆,輕盈.
針梳針齒比較短,所以毛髮根部有機會梳唔到.使用針梳的時候,可以將毛髮分層梳理,慢慢梳出鬆散通透效果.輕輕力向逆毛方向梳,仲可以令到毛髮超級蓬鬆.
以下有3種不同大細既針梳,絕對可以滿足任何寵物!


text:
「營運」
好多時我教書嘅時候都會用便利店做唔欸同嘅例子,因為每個人一個星期入面都總會去過便利店幫襯.一而便利店嘅營運模式真係可以用係唔同嘅課題入面.例如店舖嘅分佈,營運模式,推廣模式,等等.不過除咗佢哋自身嘅業務之外,其實一間便利店就可以睇到香港嘅付款模式有幾落後.一個銷售點竟然有六七部機用嚟配合唔同嘅付款模式.而點解會有咁多嘢?原因好簡單,就係香港無一個統一嘅付款平台,搞到大家各自為政!
「便利」
相信大家好多時都會去便利店買嘢飲,而大部分嘅時間其實大家都知道要買啲乜.但係唔知點解大部份人一去到雪櫃前面都仲係要扮下嘢,諗一諗,睇一睇,然之後開門拎嘢飲.而當中我相信有九成以上嘅人都係買返同一樣嘢任.呢個係一個好得意嘅習慣,亦都係人嘅慣性.而便利店除咗因為仲有一間係你左右之外,其實佢哋係好清楚人嘅行為同慣性.貨物嘅選擇唔需要多,因為準確掌握客戶所需先至係重點.
「印花」
香港人其實仲有一個鍾意儲嘢同換嘢嘅習慣.點解?你睇下隔幾個月就有唔同嘢換你就知啦!係便利店嘅層面其實好簡單,佢哋只需要同唔同嘅品牌合作,之後再推出唔同嘅禮品,消費者就會因為儲多一個印花而去買多少少嘢.相信如果你有儲過印花,換過嘢嘅話,好多時差一個幾豪你會買多少少嘢.又或者因為買某啲產品會多一個印花.其實因為便利店睇到嚟個恆常嘅行為所以就不斷有類似嘅活動.
Also published on Medium.


text:
TVB新五虎,古天樂,古巨基,劉愷威,佢哋3個人算系家喻戶曉嘅藝人,其實新五虎里仲有一位一直堅持喺TVB拍戲,雖然佢喺事業上冇成為當家小生,不過佢就飾演過好多出色嘅角色.
喺現實中佢系一位好老竇,呢排有記者影到佢一個人帶3個仔女行街.
呢張系新TVB五虎近年難得合體嘅相,除咗何遠恒之外,其他4位依舊活躍喺螢幕前,古巨基專注歌唱事業,而古天樂就忙住拍電影,劉愷威就喺內地拍劇集,新TVB五虎中只有吳家樂一直喺TVB拍戲.
吳家樂咁多年塑造咗唔少經典角色,其中大前年飾演馮春美呢個角色之後,更讓觀眾重新認識佢.
現實中嘅吳家樂其實有一個溫馨的家,佢同富家女周蕙蕙結婚,周蕙蕙老竇系某上市公司創辦人兼主席,身家豐厚,儘管而家好有錢,但系佢同老婆依舊過住自己嘅簡單生活.
吳家樂最近忙住拍劇集,不過佢有時間就陪住屋企人,日前有傳媒影到吳家樂同3個仔女現身銅鑼灣街頭.
而家好多細路都唔鐘意同父母出去行街,不過吳家樂同3個仔女就非常好感情,11歲細仔仲拖住吳家樂嘅手行街,而其余2個仔女就緊跟住.
吳家樂一個人照顧3個仔女都冇問題,而且啲仔女都好聽話.
頭先系細仔拖住錢嘉樂嘅手,而家系大女拖住佢手,一家人好溫馨,其中呢兩張相就見到佢哋嘅正面,發現3個仔女同佢一樣戴著眼鏡,三個仔女嘅樣貌似足咗吳家樂,成個餅印一樣,一家人嘅基因好強大.
吳家樂一個人照顧3個仔女都冇問題,而且佢仲孭住一個背囊,手里揸住袋,而啲仔女就好輕鬆嘅行路,佢哋仲有飲料飲,睇嚟圈中又多咗一位廿四孝老竇.
Like MisshkNews Facebook!不出门也能知天下事~


text:
4個對外國留學生嘅誤解 | 為各位留學生平反!
1. DSE考衰咗先去外國留學 唔知點解好多人覺得去外國讀書就係因為你DSE失咗手.無可否認,有少部分係因為咁而走咗去外國讀書,但其實仲有一班人為咗去外國讀書都努力咗好耐㗎,係佢地一直以嚟夢寐以求嘅目標.好多人都係因為外國啲大學排名高過香港,喺嗰科投放嘅資源更多,教學模式比較啱佢哋嘅學習模式而選擇去留學,可以話係另一類「投資」. 2. 去外國讀書好Hea唔使讀書 雖然外國嘅上堂時數可能少過香港,但其實好多時自己落堂之後都要用多好多時間睇readings,自習,prep seminar同埋做formative (唔計分)+summative assessments (計分)等等.同埋我地英國係偏向上堂時間短啲但intense啲同濃縮啲! 3. 去完英國留學就會有British Accent 其實如果冇刻意轉自己個英文accent,好難一時之間就有British accent㗎~ 當然,如果你好鍾意British accent,當你日日浸淫喺咁嘅環境到嘅時候,其實都會容易啲掌握到British accent嘅精髓哈哈! 4. 留學生一定好有錢 都唔一定㗎,雖然大部分都會係嚟自中產家庭~ 有部分人去外國讀書都係有拎scholarship.就算冇,去外國留學嘅都唔係人人咁大洗,日日出街食高級餐廳,好似去度假咁.


text:
福岡(粵拼:fuk1 gong1;日文:福岡市(Fukuoka shi))係日本福岡縣嘅縣廳所在.喺人口上係日本第八大,九州第一大城.1972年成為政令指定都市.
從釜山坐高速船到呢度祇需要3個鐘,同時福岡市喺東京同中國上海嘅中間位置.正因為佢喺地理上接近朝鮮半島同中國,所以佢將自己嘅發展目標定位爲「亞洲國際城市」.
喺江戶幕府開始鎖國之前,今日福岡市內嘅博多係日本同亞洲各國貿易嘅門戶,因此家下經常用博多(日文:博多(はかた Hakata))指代福岡.不過實際上,原先嘅福岡同博多係兩個唔同嘅城,福岡係喺江戶時代由黑田氏建立嘅.今日流過市中心嘅那珂川啱好劃開咗原先嘅福岡同博多,河西係福岡,佢作為福岡藩嘅領主城堡而發展,噉河東係博多,發展自商業市鎮.1889年福岡同博多合埋成立福岡市,不過從嗰時起市名嗌乜就好多人嘈,有啲人唔嗌福岡市,嗌博多市都有嘅,亦有人嗌做「福博市」.結果而家兩個名並用,比如火車站同海港都叫「博多」,而機場反而叫「福岡機場」.
家下博多區成咗福岡市嘅代表,比如JR喺福岡設嘅新幹綫站唔叫福岡站,叫博多站.
位於九州北部,佔弦月型嘅福岡平原大部分地方,面臨玄界灘,博多灣,今津灣.北面係博多灣北部嘅志賀島,佢同玄界灘之間有稱爲「海之中道」(日文:海の中道)嘅連島沙洲,西面係糸島半島,半島之東就係市區.南面同西南面係脊振山區,同佐賀縣相接.喺各種大大細細嘅有人島入面,博多灣裏頭嘅能古島,市中心西面博多灣口附近玄界灘邊嘅玄界島,市中心西北面嘅小呂島都包咗喺市區入面.
福岡市同朝鮮半島之間隔住咗壹崎島,對馬島.佢係日本主要都市之中離朝鮮半島,中國等東亞大陸地方最近嘅都市,就直綫距離講,離東京都區部1100公里,離大阪市550公里,離韓國嘅釜山200公里,首爾550公里,離中國嘅上海900公里,離臺灣嘅臺北市1300公里.
地形同洋流好複雜噉相互影響,全年氣候特徵分爲兩面,受太平洋影響時暖而多雨,冬天時就受日本海影響.年均温喺17℃左右,年均降水量大約1500到2000毫米.
夏天時最高温到36℃,對比九州其他地方,極端高溫唔多見.冬天時北面嘅玄界灘有對馬暖流流過,令平原部分嘅最低氣溫好少降到零下.吹冬季風時,日本海嘅影響令福岡市成日多雲.據日本氣象廳統計,年均降雪日係17日,每年都會變,不過相差唔大.


text:
碎形
碎形(粵拼:seoi3 jing4)通常係指「一個粗糙或者零碎嘅幾何形狀,可以分成幾個部分,而且每個部分都(至少要類似)係整體縮細之後嘅形狀」,係有自相似(自我相似,即係話佢同佢本身一部分完全或者幾乎相似)嘅性質.
雖然碎形係一個數學構造,但佢哋同樣可以喺自然界入面搵到,因為咁,碎形屬於藝術作品嘅範疇.碎形喺醫學,土力學,地震學同技術分析入面都有用到.
特徵改
碎形一般有以下特質:
- 佢幾細都好,都有精細嘅結構;
- 太過不規則,無論係佢嘅整體或係局部都好難用傳統嘅歐氏幾何嚟描述;
- 係自相似嘅;
- 通常佢嘅「碎形維數」(通常係豪斯多夫維數)會大過拓撲維數(但係喺空間填充曲線,就好似希爾伯特曲線就例外);
- 喺多數情況下有簡單嘅遞歸定義.
因為碎形放到幾大或者縮到幾細都好似,所以通常俾人覺得係無限複雜嘅.自然界入面某程度上似碎形嘅嘢有雲,山,閃電,海岸線,雪片,植物嘅根,蔬菜(好似椰菜花同西蘭花同埋動物毛皮嘅圖案等等.不過,並唔係所有自相似吼嘅嘢都係碎形,好似實直線雖然喺形式上係自相似嘅,但係唔符合碎形嘅其他特質,比如話佢可以俾傳統嘅歐氏幾何語言嚟描述.
碎形嘅圖像可以用碎形產生軟件整出嚟.雖然用呢啲軟件整出嚟嘅圖像冇上面碎形嘅特徵,比如話某哋地方放大之後冇上面所講嘅特徵,但係呢啲圖像通常都算係碎形.而且呢哋圖像可能會有計算或者顯示造成嘅人為偏差——一啲唔屬於碎形嘅特徵.


text:
「功夫」呢門技藝,可謂博大精深,世界上唔同嘅人有唔同嘅技擊手法.我可以話係唔識功夫嘅人,只係學過一啲極其皮毛嘅東西,以為我可以深入大發議論嘅只怕失望而回.不過即使從一個普通人嘅角度睇,功夫呢回事都係非常之有意思嘅東西.
不過,雖然只係「望過下」啲皮毛,老師所講嘅拳理,其實亦多少有啲啟發.近日有條片,類似係講一個 MMA 選手將一個「太極師傅」打到七個一皮云云,然後自然有一大班人跳出嚟話「中國文化垃圾」「中國乜都廢」諸如此類.好耐之前睇過港台有套「功夫傳奇」嘅節目,裡面有提及到「技擊太極」,呢種太極就極為實用,基本上係一種自衞防身,專攻關節嘅技擊手法.
有唔少出名嘅中式功夫其實都係用「借力」,「借位」,「關節技」,「錯身位」來達到效果,要求身體嘅動作比較細緻,而且亦需要唔少實戰去培養果種反射動作.當中嘅身位,手腳位置嘅擺位,要求其實好高.我唔係話其他格鬥流派唔重視呢樣嘢,不過我相信兩者嘅側重點有啲唔同.某些格鬥方式,練嘅係力,講求點樣將身體機能爆發出嚟,出拳方式同角度雖然有研究,更加會協調身體唔同部位點樣去增加爆發力,例如用腰,用腳蹬等,但係思維都係將身體肌肉練出更強嘅爆發力.但好多中式拳法其實唔太要求練習者去練力,可能係好早就已經明白華人體格唔一定係最頂尖,所以往往更着重點樣搶位,借位,卸力,令對手失位,當中表表者就係詠春.
而其實功夫嘅本質應該好簡單:邊個好打啲就係最好嘅證明.一場對決其實不能否定整個流派,因為你話你今次打敗咗個「大宗師」,但喺其他事例到可能果個「被打敗嘅流派」亦有另一啲輝煌戰績.但我覺得功夫呢一點係最簡單直接:打過就知邊個好打啲.最簡單,最通用嘅一條法則.
但華人圈子入面有啲習氣的確好壞好壞,例如上圖呢種,完全就係跌落地拿拃沙嘅典範.人哋文化程度係點,關你咩事?你而家係練武抑或係修文?人哋點練關你咩事?好打過你,喺功夫上嘅成就就勝過你,就係咁簡單.要以武修文,無問題,但唔好一方面又吹到幾打得幾打得,一方面又着力「去武化」,兩樣嘢矛盾,請揀定行車線.如果話練某些功夫係着重修心,可以當成係一種修行,如體操,瑜珈,都無所謂,但你幾時見過瑜珈走出嚟話佢好似街霸個印度佬咁好打,識噴火?
上圖呢啲咁嘅心態非常要不得,亦係好多中華文化被人強烈輕視嘅原因.本身中華文化有好多的確好精微嘅技藝,但係傳承嘅人自己個心態都唔堅定,甚至係紊亂,令到技藝越傳越走樣.


text:
妙福缘酒店管理-http://www.miaofuyuan.com
火锅店起名思路和方法ttc酒店管理_餐饮管理_酒店客房管理_酒店管理知识-奇筷餐饮管理
火锅店开业之前,除了选址,定位,火锅店地名称与设计也很重要.小编为大家整理了火锅店开业名称与设计方面的知识,希望能对投资创业者有所帮助.ttc酒店管理_餐饮管理_酒店客房管理_酒店管理知识-奇筷餐饮管理
1,火锅店起名原则:ttc酒店管理_餐饮管理_酒店客房管理_酒店管理知识-奇筷餐饮管理
要有识别性,独创性,整体性.其主要作用包括传播企业文化宣传企业形象,提高竞争力,塑造企业整体形象.ttc酒店管理_餐饮管理_酒店客房管理_酒店管理知识-奇筷餐饮管理
2,火锅店起名基本规律:ttc酒店管理_餐饮管理_酒店客房管理_酒店管理知识-奇筷餐饮管理
一是字体讲究整体效果,好认好读好记;二是发音响亮有韵味,富于节奏;三是字体本意与寓意结合.ttc酒店管理_餐饮管理_酒店客房管理_酒店管理知识-奇筷餐饮管理
3,火锅店起名基本要求:ttc酒店管理_餐饮管理_酒店客房管理_酒店管理知识-奇筷餐饮管理
一是与顾客消费层次和火锅店档次一致;二是火锅店名称的幽默与寓意;三是火锅店的名称与风味,对象,习惯相互吻合;四是火锅店名称的外延性;五是火锅店名称的取法的讲究性;六是取名要求简单明快,不轻易改动,注意独创性.ttc酒店管理_餐饮管理_酒店客房管理_酒店管理知识-奇筷餐饮管理
4,火锅店的装修:ttc酒店管理_餐饮管理_酒店客房管理_酒店管理知识-奇筷餐饮管理
火锅店的装修设计,要从不同的火锅店实际出发,以建筑风格,火锅档次,地理位置等因素来衡量,以吸引顾客.总体来说,装修风格各不相同,但是都应当注 意避免以下问题:一是火锅店结构单调;二是店内空气混浊潮湿;三是店内桌位间距过小;四是环境空间压抑;五是缺乏独创性特色装饰.ttc酒店管理_餐饮管理_酒店客房管理_酒店管理知识-奇筷餐饮管理
火锅店名字大全ttc酒店管理_餐饮管理_酒店客房管理_酒店管理知识-奇筷餐饮管理
火锅店名字大全ttc酒店管理_餐饮管理_酒店客房管理_酒店管理知识-奇筷餐饮管理
辣未缘ttc酒店管理_餐饮管理_酒店客房管理_酒店管理知识-奇筷餐饮管理
万客来火锅ttc酒店管理_餐饮管理_酒店客房管理_酒店管理知识-奇筷餐饮管理
爽口火锅店ttc酒店管理_餐饮管理_酒店客房管理_酒店管理知识-奇筷餐饮管理
麒麟火锅ttc酒店管理_餐饮管理_酒店客房管理_酒店管理知识-奇筷餐饮管理
三味真火ttc酒店管理_餐饮管理_酒店客房管理_酒店管理知识-奇筷餐饮管理
红红火火ttc酒店管理_餐饮管理_酒店客房管理_酒店管理知识-奇筷餐饮管理
热辣辣火锅店ttc酒店管理_餐饮管理_酒店客房管理_酒店管理知识-奇筷餐饮管理
滚烫时代火锅店ttc酒店管理_餐饮管理_酒店客房管理_酒店管理知识-奇筷餐饮管理
好烫火锅ttc酒店管理_餐饮管理_酒店客房管理_酒店管理知识-奇筷餐饮管理
火一把ttc酒店管理_餐饮管理_酒店客房管理_酒店管理知识-奇筷餐饮管理
火道佳火锅店ttc酒店管理_餐饮管理_酒店客房管理_酒店管理知识-奇筷餐饮管理
火辣辣火锅店ttc酒店管理_餐饮管理_酒店客房管理_酒店管理知识-奇筷餐饮管理
大碗国火锅店ttc酒店管理_餐饮管理_酒店客房管理_酒店管理知识-奇筷餐饮管理
天天来火锅店ttc酒店管理_餐饮管理_酒店客房管理_酒店管理知识-奇筷餐饮管理
捞得爽火锅店ttc酒店管理_餐饮管理_酒店客房管理_酒店管理知识-奇筷餐饮管理
江枫渔火火锅店ttc酒店管理_餐饮管理_酒店客房管理_酒店管理知识-奇筷餐饮管理
状元红火锅ttc酒店管理_餐饮管理_酒店客房管理_酒店管理知识-奇筷餐饮管理
1.北京火锅店名字大全:ttc酒店管理_餐饮管理_酒店客房管理_酒店管理知识-奇筷餐饮管理
惠樱火锅店ttc酒店管理_餐饮管理_酒店客房管理_酒店管理知识-奇筷餐饮管理
阿果火锅店 -ttc酒店管理_餐饮管理_酒店客房管理_酒店管理知识-奇筷餐饮管理
川味火锅店ttc酒店管理_餐饮管理_酒店客房管理_酒店管理知识-奇筷餐饮管理
益容得火锅店ttc酒店管理_餐饮管理_酒店客房管理_酒店管理知识-奇筷餐饮管理
辣螃蟹火锅店ttc酒店管理_餐饮管理_酒店客房管理_酒店管理知识-奇筷餐饮管理
三巴汤火锅店ttc酒店管理_餐饮管理_酒店客房管理_酒店管理知识-奇筷餐饮管理
辣螃蟹火锅店 -ttc酒店管理_餐饮管理_酒店客房管理_酒店管理知识-奇筷餐饮管理
百花渔庄火锅店ttc酒店管理_餐饮管理_酒店客房管理_酒店管理知识-奇筷餐饮管理
皇蓉老妈火锅店ttc酒店管理_餐饮管理_酒店客房管理_酒店管理知识-奇筷餐饮管理
2.成都火锅店名字大全:ttc酒店管理_餐饮管理_酒店客房管理_酒店管理知识-奇筷餐饮管理
老妈火锅店ttc酒店管理_餐饮管理_酒店客房管理_酒店管理知识-奇筷餐饮管理
精牌火锅店ttc酒店管理_餐饮管理_酒店客房管理_酒店管理知识-奇筷餐饮管理
渝家老号火锅店ttc酒店管理_餐饮管理_酒店客房管理_酒店管理知识-奇筷餐饮管理
阳老四火锅店ttc酒店管理_餐饮管理_酒店客房管理_酒店管理知识-奇筷餐饮管理
刘记仔姜鸭火锅店ttc酒店管理_餐饮管理_酒店客房管理_酒店管理知识-奇筷餐饮管理
精牌火锅店(学道街店)ttc酒店管理_餐饮管理_酒店客房管理_酒店管理知识-奇筷餐饮管理
重庆渝味食舫靓蛙火锅店ttc酒店管理_餐饮管理_酒店客房管理_酒店管理知识-奇筷餐饮管理
红都火锅店ttc酒店管理_餐饮管理_酒店客房管理_酒店管理知识-奇筷餐饮管理
成都重庆火锅店ttc酒店管理_餐饮管理_酒店客房管理_酒店管理知识-奇筷餐饮管理
吃着乐火锅店ttc酒店管理_餐饮管理_酒店客房管理_酒店管理知识-奇筷餐饮管理
辣妹子火锅店ttc酒店管理_餐饮管理_酒店客房管理_酒店管理知识-奇筷餐饮管理
都来涮火锅店ttc酒店管理_餐饮管理_酒店客房管理_酒店管理知识-奇筷餐饮管理
鲜香阁火锅店ttc酒店管理_餐饮管理_酒店客房管理_酒店管理知识-奇筷餐饮管理
有间火锅店ttc酒店管理_餐饮管理_酒店客房管理_酒店管理知识-奇筷餐饮管理
麻辣烫火锅店ttc酒店管理_餐饮管理_酒店客房管理_酒店管理知识-奇筷餐饮管理
火焰山火锅店ttc酒店管理_餐饮管理_酒店客房管理_酒店管理知识-奇筷餐饮管理
锅锅香火锅店ttc酒店管理_餐饮管理_酒店客房管理_酒店管理知识-奇筷餐饮管理
巴食火锅店ttc酒店管理_餐饮管理_酒店客房管理_酒店管理知识-奇筷餐饮管理
辣动火锅店ttc酒店管理_餐饮管理_酒店客房管理_酒店管理知识-奇筷餐饮管理
五辛火锅店ttc酒店管理_餐饮管理_酒店客房管理_酒店管理知识-奇筷餐饮管理
窝窝店火锅ttc酒店管理_餐饮管理_酒店客房管理_酒店管理知识-奇筷餐饮管理
君偿来火锅ttc酒店管理_餐饮管理_酒店客房管理_酒店管理知识-奇筷餐饮管理
特美香火锅店ttc酒店管理_餐饮管理_酒店客房管理_酒店管理知识-奇筷餐饮管理
比家香火锅店ttc酒店管理_餐饮管理_酒店客房管理_酒店管理知识-奇筷餐饮管理
好听的火锅店名字大全ttc酒店管理_餐饮管理_酒店客房管理_酒店管理知识-奇筷餐饮管理
好听的火锅店名字大全ttc酒店管理_餐饮管理_酒店客房管理_酒店管理知识-奇筷餐饮管理
蜀九香火锅ttc酒店管理_餐饮管理_酒店客房管理_酒店管理知识-奇筷餐饮管理
红胖子火锅ttc酒店管理_餐饮管理_酒店客房管理_酒店管理知识-奇筷餐饮管理
囧囧老火锅ttc酒店管理_餐饮管理_酒店客房管理_酒店管理知识-奇筷餐饮管理
下里巴人老火锅ttc酒店管理_餐饮管理_酒店客房管理_酒店管理知识-奇筷餐饮管理
十三老火锅ttc酒店管理_餐饮管理_酒店客房管理_酒店管理知识-奇筷餐饮管理
来吃老火锅ttc酒店管理_餐饮管理_酒店客房管理_酒店管理知识-奇筷餐饮管理
四季老火锅ttc酒店管理_餐饮管理_酒店客房管理_酒店管理知识-奇筷餐饮管理
麻辣一方火锅店ttc酒店管理_餐饮管理_酒店客房管理_酒店管理知识-奇筷餐饮管理
味绝火锅店ttc酒店管理_餐饮管理_酒店客房管理_酒店管理知识-奇筷餐饮管理
香锅里辣ttc酒店管理_餐饮管理_酒店客房管理_酒店管理知识-奇筷餐饮管理
万客来火锅ttc酒店管理_餐饮管理_酒店客房管理_酒店管理知识-奇筷餐饮管理
爽口火锅店ttc酒店管理_餐饮管理_酒店客房管理_酒店管理知识-奇筷餐饮管理
麒麟火锅ttc酒店管理_餐饮管理_酒店客房管理_酒店管理知识-奇筷餐饮管理
三味真火ttc酒店管理_餐饮管理_酒店客房管理_酒店管理知识-奇筷餐饮管理
红红火火ttc酒店管理_餐饮管理_酒店客房管理_酒店管理知识-奇筷餐饮管理
热辣辣火锅店ttc酒店管理_餐饮管理_酒店客房管理_酒店管理知识-奇筷餐饮管理
滚烫时代火锅店ttc酒店管理_餐饮管理_酒店客房管理_酒店管理知识-奇筷餐饮管理
好烫火锅ttc酒店管理_餐饮管理_酒店客房管理_酒店管理知识-奇筷餐饮管理
火一把ttc酒店管理_餐饮管理_酒店客房管理_酒店管理知识-奇筷餐饮管理
火道佳火锅店ttc酒店管理_餐饮管理_酒店客房管理_酒店管理知识-奇筷餐饮管理
火辣辣火锅店ttc酒店管理_餐饮管理_酒店客房管理_酒店管理知识-奇筷餐饮管理
大碗国火锅店ttc酒店管理_餐饮管理_酒店客房管理_酒店管理知识-奇筷餐饮管理
捞得爽火锅店ttc酒店管理_餐饮管理_酒店客房管理_酒店管理知识-奇筷餐饮管理
江枫渔火火锅店ttc酒店管理_餐饮管理_酒店客房管理_酒店管理知识-奇筷餐饮管理
状元红火锅ttc酒店管理_餐饮管理_酒店客房管理_酒店管理知识-奇筷餐饮管理
君味老火锅ttc酒店管理_餐饮管理_酒店客房管理_酒店管理知识-奇筷餐饮管理
巴渝老火锅ttc酒店管理_餐饮管理_酒店客房管理_酒店管理知识-奇筷餐饮管理
巴乡佬老火锅,ttc酒店管理_餐饮管理_酒店客房管理_酒店管理知识-奇筷餐饮管理
绝味红汤锅ttc酒店管理_餐饮管理_酒店客房管理_酒店管理知识-奇筷餐饮管理
怡品鲜老火锅ttc酒店管理_餐饮管理_酒店客房管理_酒店管理知识-奇筷餐饮管理
旺里火锅ttc酒店管理_餐饮管理_酒店客房管理_酒店管理知识-奇筷餐饮管理
辣妹子火锅店ttc酒店管理_餐饮管理_酒店客房管理_酒店管理知识-奇筷餐饮管理
隆盛客火锅店ttc酒店管理_餐饮管理_酒店客房管理_酒店管理知识-奇筷餐饮管理
酷辣辣火锅店ttc酒店管理_餐饮管理_酒店客房管理_酒店管理知识-奇筷餐饮管理
口福居火锅ttc酒店管理_餐饮管理_酒店客房管理_酒店管理知识-奇筷餐饮管理
峰香苑ttc酒店管理_餐饮管理_酒店客房管理_酒店管理知识-奇筷餐饮管理
大众火锅ttc酒店管理_餐饮管理_酒店客房管理_酒店管理知识-奇筷餐饮管理
兄弟火锅ttc酒店管理_餐饮管理_酒店客房管理_酒店管理知识-奇筷餐饮管理
水煮人间ttc酒店管理_餐饮管理_酒店客房管理_酒店管理知识-奇筷餐饮管理
知味轩火锅店ttc酒店管理_餐饮管理_酒店客房管理_酒店管理知识-奇筷餐饮管理
辣鼎天火锅店ttc酒店管理_餐饮管理_酒店客房管理_酒店管理知识-奇筷餐饮管理
迎缘阁火锅店ttc酒店管理_餐饮管理_酒店客房管理_酒店管理知识-奇筷餐饮管理
香辣诱惑火锅店ttc酒店管理_餐饮管理_酒店客房管理_酒店管理知识-奇筷餐饮管理
天天红火锅店ttc酒店管理_餐饮管理_酒店客房管理_酒店管理知识-奇筷餐饮管理
十里香火锅店ttc酒店管理_餐饮管理_酒店客房管理_酒店管理知识-奇筷餐饮管理
土板凳火锅店ttc酒店管理_餐饮管理_酒店客房管理_酒店管理知识-奇筷餐饮管理
麻辣坊ttc酒店管理_餐饮管理_酒店客房管理_酒店管理知识-奇筷餐饮管理
天香阁ttc酒店管理_餐饮管理_酒店客房管理_酒店管理知识-奇筷餐饮管理
香极火锅城ttc酒店管理_餐饮管理_酒店客房管理_酒店管理知识-奇筷餐饮管理
麻辣鲜火锅店ttc酒店管理_餐饮管理_酒店客房管理_酒店管理知识-奇筷餐饮管理
天香府ttc酒店管理_餐饮管理_酒店客房管理_酒店管理知识-奇筷餐饮管理
天下一锅ttc酒店管理_餐饮管理_酒店客房管理_酒店管理知识-奇筷餐饮管理
嘻唰唰火锅店ttc酒店管理_餐饮管理_酒店客房管理_酒店管理知识-奇筷餐饮管理
群英烩火锅店ttc酒店管理_餐饮管理_酒店客房管理_酒店管理知识-奇筷餐饮管理
锅锅香ttc酒店管理_餐饮管理_酒店客房管理_酒店管理知识-奇筷餐饮管理
一品锅ttc酒店管理_餐饮管理_酒店客房管理_酒店管理知识-奇筷餐饮管理
三昧火锅ttc酒店管理_餐饮管理_酒店客房管理_酒店管理知识-奇筷餐饮管理
涮坛子火锅ttc酒店管理_餐饮管理_酒店客房管理_酒店管理知识-奇筷餐饮管理
我为锅狂ttc酒店管理_餐饮管理_酒店客房管理_酒店管理知识-奇筷餐饮管理
香涮火锅店ttc酒店管理_餐饮管理_酒店客房管理_酒店管理知识-奇筷餐饮管理
帅锅辣妹ttc酒店管理_餐饮管理_酒店客房管理_酒店管理知识-奇筷餐饮管理
时尚川味火锅店ttc酒店管理_餐饮管理_酒店客房管理_酒店管理知识-奇筷餐饮管理
旺客来火锅店ttc酒店管理_餐饮管理_酒店客房管理_酒店管理知识-奇筷餐饮管理
明扬天下火锅店ttc酒店管理_餐饮管理_酒店客房管理_酒店管理知识-奇筷餐饮管理
早春川味火锅店ttc酒店管理_餐饮管理_酒店客房管理_酒店管理知识-奇筷餐饮管理
炫酷川味火锅店ttc酒店管理_餐饮管理_酒店客房管理_酒店管理知识-奇筷餐饮管理
烩美味火锅店ttc酒店管理_餐饮管理_酒店客房管理_酒店管理知识-奇筷餐饮管理
妙福缘酒店管理-http://www.miaofuyuan.com


text:
我地由Liverpool去Glasgow諗住過除夕,不過一去到St. George Square竟然無倒數活動,好失望呢,第二日好多野都唔開,包括油站,搞到要去到湖附近入貴油,係Glasgow見到平油都係120! 一路去到Loch Lomond同Glancoe都係越黎越貴.係超市買完啲乾糧呀水呀個啲就開始今個旅行既重點,北上高地!我地第一個地方就係Loch Lomond,之後就去Glencoe,係Loch Lomond其實都無咩plan,主要係睇下個海,淨係知道今日日頭就去Loch Lomond,夜晚就去Glencoe
英國超市
其實來來去去都係個幾間,最平既有Aldi, Iceland,可以有幾p一包菜,1鎊一舊cheese,之後就係Tesco,價錢同質素都幾好,再貴少少就係Sainsbury’s,但我覺得都可以接受,路上都有經過Costco,不過因為新年就無開,依幾間都有superstore,姐係超大間超市,係城市入面通常都係express之類既就會細間啲,superstore都唔會好遠,通常superstore都有油站,其他好大既store,賣玩具,nike outlet都見過,Mark and spencer都有好多大間.
Loch Lomond
由Glasgow去Loch Lomond既一個小town都唔洗一個鐘,一定要入左油先黎,過到黎依邊既油都係125起跳.依個湖都係英國數一數二既大湖,因為無尼斯湖咁出名,所以行得黎都幾舒服,唔洗人逼人.行左十幾分鐘之後就係依10日會見到既景色,係山同埋山.
Helensburgh
湖邊小鎮,唔算係Loch Lomond既地方但係已經好近,係一個湖邊/海邊小鎮,可能因為係新年,所以條街無乜人,我地去到個時多雲,有神光,平靜既水面,水邊有一個好大既停車場,我地係度停左一陣子,影下相,之後就出發去另一個小鎮.
大風到講唔到野,好彩係cheshire Oats買左件大褸,如果唔係一定會凍死,因為越北越凍,凍都唔係問題,係超大風,吹到頭都甩個隻,所以褸一定要有帽.
Luss
之後就直接去Luss,係Loch Lomond最出名既小鎮,依度個湖面好平靜啊,不過真係好凍,但係有一個有游水囉!應該得幾度.
Loch Lomond Arms Hotel Restaurant
好伏!我地都係想食少少野,叫左碗湯,Mac and cheese,菜,但都等左成個鐘,浪費左好多時間,我都明英國係慢開,都依間真係最慢,叫杯野飲都要半個鐘,仲要係依邊既日照時間係咁短,等得黎都就黎天黑,真係唔係好明點解少少野都可以咁耐,仲要係唔好食的....


text:
最近由馬德鐘主演嘅臺慶劇《跳躍生命線》不特收視博得滿堂彩,口碑都相當不俗,以致于一直冇攞過視帝嘅馬德鐘畀視為視帝大熱門!咁都應該系佢五十歲生日最好禮物!
高大威猛嘅馬德鐘堪稱娛樂圈中行走嘅荷爾蒙!唔怪得從影十幾年嚟傳出唔少緋聞,甚至系2011年都攪出咗震驚大眾嘅“借醉行兇陳嘉桓”事件.
呢種丑聞,不單止系對婚姻嘅不忠,都系對另一半嘅侮辱!更何況老婆仲系接受過高等教育,取得博士名銜嘅女性!所以一氣之下,張筱蘭差啲就同馬德鐘離咗婚.
然而因為識于微時,又青梅竹馬,加埋兩人共度幾十載,要講完全冇感情系無可能.於是當馬德鐘講起呢啲大好嘅回憶嘅時候,終于挽回咗老婆,冇讓大家陷入無法挽回嘅地步.
不過即管選擇咗堅守婚姻,但娛樂圈嘅鶯鶯燕燕仲系讓張筱蘭憂心不已,為咗徹底杜絕啲爛桃花,同好多香港人一樣,張筱蘭請咗風水師對豪宅進行咗一番指點.
所以而家馬德鐘家嘅外墻就畀塗上咗明晃晃嘅黃色,家私制品都畀換成咗木質,聽講噉可以“防范桃花”,將外界嘅誘惑遮罩喺十里之外!
除此之外,為咗增強夫妻間嘅交流,張筱蘭一方面開始培養共同信仰捉住馬德鐘嘅心,另一方面都勇敢噉行出咗舒適圈,開始廣泛結交圈中名人.
前段時間,當馬德鐘開辦嘅蠔吧,因為市場不景氣,以及食材新鮮度難以保持等問題,被迫關閉時,已經成功轉型為女i氣昂人嘅張筱蘭就冇同普通師奶一樣,周圍數落馬德鐘不是,反而相當大氣緊贊佢攞得起放得低!
正系由于老婆嘅安慰,馬德鐘喺生意失敗嘅情況下,都冇頹廢太耐,好快噉就行出咗陰影,同老婆一齊頻頻出席高檔會所,從隱形嘅明星夫人變成社交名流.而近年嚟,曾經被稱為花花公子嘅馬德鐘都一洗以前負面嘅形象,頻頻成為“愛心大使”.
要講這其中冇張筱蘭嘅功勞,馬德鐘肯定會第一個彈出嚟反對.所以為咗多謝老婆一直以嚟嘅付出,佢就喺兩人二十周年嘅結婚紀念日時補辦咗一場隆重婚禮,並且仲買下咗價值60萬嘅三克拉鉆戒,以表示自己嘅愛.
睇到而家兩人夫唱婦隨如膠似漆,替佢哋開心,祝福他們.
Like MisshkNews Facebook!不出门也能知天下事~


text:
介紹咗一啲首爾景點之後,今個星期又為大家介紹下首爾嘅美食先~前排就曾經介紹過大家喺明洞食韓國粥做早餐,而今次要介紹嘅,同樣適合大家去食早餐㗎~當然仲可以選擇去食Brunch甚至去食晚飯啦!想一邊睇住漢江靚景,一邊嘆美食,就記得Mark低呢度啦!
喺汝矣島嘅經聯會館大廈內,除咗大量辦公室之外,頂樓有成四間餐廳等緊大家發掘㗎~其中兩間係食韓國菜嘅,另外有一間米芝蓮餐廳,仲有今日要介紹嘅主角-All Day Fresh Kitchen~呢間餐廳其實都好出名,曾經有電視劇,MV等喺呢度取景,亦都試過有明星喺呢度宴客,所以即使位置比較隱蔽,都唔能夠當係啲咩隱世名店,要做好等位嘅準備!
All Day Fresh Kitchen既賣西餐,亦都係一間咖啡吧,所以就算你只係想搵個地方食件餅,嘆杯啡都可以嚟呢度~而且西餐嘅款式都唔算少,Brunch,意粉,意大利飯,漢堡包甚至係韓牛牛扒都有得叫!呢度另外仲有套餐可以揀~整體價位相對其他餐廳唔算低,人均消費大約港幣200蚊左右.大家可以喺餐廳嘅官網睇睇餐牌先~
今次兩個人夾埋分別嗌咗葡萄柚魷魚沙律,藍蟹意粉同埋兩杯飲品,人均消費就啱啱好200蚊左右啦.叫完嘢食之後會先上法包,接住先再上菜.兩度菜嘅份量都唔細,所以兩個人叫兩款嚟Share都唔怕唔飽.藍蟹意粉非常好食,即使佢係其中一款最貴嘅意粉亦都物有所值,因為真係好食嘛~個意粉應該係其中一道主打嚟,因為餐牌圖文並茂嘅一版係呢個藍蟹意粉排頭位㗎~講起都真係有啲念念不忘~
唔知道大家有無嚟過Skyfarm呢度食嘢呢?如果你曾經嚟過All Day Fresh Kitchen,或者試過喺嗰度嘅另外三間餐廳都不妨留言分享下你嘅食評同大家一齊集思廣益㗎!另外,如果你有任何關於旅遊嘅問題,歡迎您Inbox我哋或者留言問,我會盡我全力解答你有嘅疑難㗎~
Skyfarm 官網 (韓文):www.theskyfarm.co.kr
All Day Fresh Kitchen 營業時間:每日 09:00 至 15:00 及 17:00 至 23:00
地址:서울특별시영등포구여의대로 24 FKI타워 50층 (首爾特別市永登浦區汝矣大路 24號 全經聯會館大廈50樓)
交通:乘搭首爾地鐵5號線或9號線前往汝矣島站 (526/915),經2號出口出站,前行至十字路口轉右前行,全程約需5分鐘.


text:
2009年5月30日星期六
腐乳京蔥炒肉片
材料:
枚頭瘦肉
京蔥
蒜茸
油爆辣椒
醃料:
鹽
糖
生抽
玫瑰露
粟粉
橄欖油
調味料:
腐乳 ( 連腐乳汁 )
玫瑰露
糖
- 豬肉洗淨,切片,用醃料醃 30 分鐘以上.
- 京蔥洗乾淨後,切粗片備用.
- 燒熱油,先放蒜茸落鑊爆香,之後加入豬肉炒至 8成熟,其間灒酒,盛起備用.
- 跟住就爆炒京蔥,落鑊後灒酒,跟住加少少水炒至軟身,盛起.
- 預先將腐乳搓爛,加入糖同腐乳汁一齊拌勻,之後與紅辣椒一齊落鑊,加少少水
煮至汁滾.
- 將京蔥同肉片回鑊,兜炒數吓,將肉片煮熟透後就可以上碟.
Notes:京蔥最好煮腍啲,因為同洋蔥一樣,如果唔煮到軟身,甜味就唔能夠煮出嚟,同埋如果唔煮熟的話,會有辛辣味道,食咗之後可能會因剌激胃部而引致胃痛.
2009年5月29日星期五
新買食譜3本
自從發現圖書館原來有好多食譜可以借時,已經好少意欲買書,因為不但可以慳錢,仲可以慳番唔少擺書嘅位置,加上圖書館啲食譜都好新,有啲甚至係喺市面賣咗唔係好耐,所以完全無再諗買新食譜,唯一唔好處就係唔可以即時搵到自己想要嘅 recipes.
早排喺將軍澳嘅 JUSCO 展銷場度見到有食譜賣,仲全部一律 85折 o添!咁就梗係走埋去八卦吓啦.點知一睇,居然有齊哂 3本我一直都好想擁有嘅食譜,係有 discount 嘅情況下就更加心郁郁啦!不過同自己講,唔好亂洗錢,圖書館遲啲可能有得借,唔好咁衝動呀!於是就打消咗念頭,繼續去學生屋企嘅行程.
隔咗一個禮拜後,又心思思走去睇吓,點知 ………噢!已經無咗個展銷 counter,擺咗另一樣喺度賣,跟住就同自己講:「可以死心啦,慳番一筆!」之後就再無去睇喇.
事隔數星期,吉之島又做會員 9折優惠,雖然我唔係會員,但都想八卦吓,所以就走去$10店打個 round,點知仲伸請埋張 AEON 銀聯卡 o添,可以即時用張臨時卡9折買嘢.嘩,咁著數,如果又有番啲書買,咪即係有得折上折,今次真係好吸引噃,於是對腳又不由自主地行上樓上個展銷場度,可惜,都係冇得賣.
直到上幾個星期,其實已經唔記得咗啲食譜,只不過距離下一個學生上堂仲有一段頗長時間,於是無無聊聊就又行過去吉之島 $10店同展銷場兜個圈打發時間.嗯,個賣書 counter 又出現番啦,仲繼續有85折 o添!今次唔理咁多喇,決定要買果 3本書,於是就拎起咗佢哋去收銀處度排隊俾錢.排到咁上下,突然留意到 cashier 度貼咗張 poster,係提醒顧客可以用 $20 coupon,當時即刻諗起,自己都有申請到 AEON 卡,如果成功批核的話,我都會收到 3張 $20 coupon 噃,於是理智又再一次同自己講:「唔好咁衝動,等吓 o添啦,可能會批呢!」就係咁,又再一次放番低哂啲書.
等呀等,等呀等,卒之都俾我等到喎!居然真係批張卡俾我噃! (其實好似我哋呢啲自僱人仕係好難伸請信用卡 o架,只係賺得幾千蚊個月嘅打工仔反而仲易申請,因為有清楚嘅收入証明.可能我不嬲都好自覺地做好月結,有清楚嘅收入証明,所以批俾我啦,如果唔係我自己咁乖,之前銀行都唔會批我上會啦!) 仲咁死好命,吉之島前兩個禮拜又再做 9折優惠 (唔知點解呢輪吉之島成日做9折優惠呢,唔通金融海嘯真係好大影響?) 嘩,呢次不得了喇,我計過,原有嘅 85折,再加上9折優惠,再用埋張 $20 coupon,即係差唔多 7折咋!仲唔即刻買就真係對唔住自己啦!於是幾經 "波折",卒之都係買咗呢3本食譜喇 ( 唉,如果自己銀紙鬆動啲,收入穩定啲就唔駛咁多顧慮,睇啱就買,俾著係 Winnie 同 Louisa,佢哋真係啋你都傻,無理咁好氣,話買就買 ).
講咗咁耐,卒之輪到 3位主角出場啦:
呢 3本食譜分別係 Rachel Yau 嘅《為您做甜品》,獨角仙嘅當紅大熱《天然麵包香》,同埋我已經睇中咗好耐好耐,由萬里出嘅《Artisan Bread 麵包教室 》.3 本食譜都印刷非常精美,啲食譜仲好吸引人 o添!能夠吸引得到我呢個孤寒鬼肯出錢買,肯定有佢哋各自嘅魅力啦.
呢本係《為您做甜品》,睇到啲相都好想即刻郁手整嚟食.之前都借過 Rachel 嘅《 幸福料理 DIY》同《精巧甜品DIY 3》返屋企睇,覺得都唔錯,由果陣開始就有留意佢啲書,加上近排成日都睇佢個 blog,仲間中同佢留言傾謁,請教佢整嘢食嘅心得,所以更加會買佢本書,支持吓佢嘛!
至於仙姐呢本《天然麵包香》就除咗所教嘅麵包好有特色之外,最重要係想學識做17小時中種麵糰,咁就唔駛吓吓都要 spare 成日時間出嚟整麵包,只要整好個中種麵糰,放喺雪櫃度發酵,到第二日,甚至隔日再有時間先拎番出嚟做形同烘焗,慳時間好多!
至於呢本《Artisan Bread 麵包教室 》,其實以我呢個初學阿茂係無可能整到嘅,只不過每次拎上手睇時,頁頁都係我鍾意嘅歐陸麵包,仲要啲相影到鬼死咁靚,勁吸引人,睇到流哂口水,買返嚟當攝影集睇都抵啦!唔好話我話呀,俾 Louisa 同Lily 睇到,肯定都話勁吸引啦!因為佢兩個都係鍾意食歐陸麵包 o架嘛!
點呀 Louisa,呢 3本食譜有冇興趣睇呀?有就話俾我聽,等我拎過嚟俾妳慢慢 "品嘗" 啦!
合桃無花果莫加布朗尼 Walnuts & Fig Mocha Brownie
為咗整呢個 Brownie,果晚我只係瞓得五個零鐘咋,因為星期日晚放工返到屋企,坐都無坐低休息過就即刻入廚房準備夜晚餐飯,一路煮嘢一路開機洗衫,食完飯,洗好碗後就去晾衫,之後就去沖涼,沖完涼出嚟諗住郁手整餅,等第二朝唔駛咁趕趕切,點知睇吓個鐘,原來已經好夜,加上我又唔熟手,手腳好慢,根本唔夠時間當晚整起佢,所以咪淨係量好哂 所有材料份量,第二朝校定鐘 7:00am 起身梳洗完就即刻開工,早餐都係一路整,一路食咋!好彩之前都已經實習過一次,如果唔係可能需要更多時間㖭呀!
雖然好早就已經焗好出爐,但係因為要完全攤到凍哂先可以入袋 ( 如果唔係涼透入袋會有水氣,整腍件蛋糕 ),所以又阻咗啲時間,最終都係要遲到,真係唔好意思!Miss 問我點解唔預早整,其實我都好想咁做,不過早排成日落雨,濕度好高,我驚會整到嚿 Brownie 受潮變腍,咁到時 Winnie 同 Miss Cheng 就食唔到原本嘅味道同質感,到時就嘥咗我一番心機,所以唯有自己辛苦啲,瞓少啲囉!Miss 仲話我好講究呢!
不過當見到件製成品做好時,心裡面係非常開心,呢種開心對於果啲未試過整嘢食嘅人嚟講,係完全唔會明白,唔會 feel 到,可能只會覺得你點解咁無聊,攞苦嚟辛!
睇吓張相,個賣相都唔差啫,第一次整都算係咁啦,我自己覺得已經合格㗎喇,有 70 - 80 分啦!
2009年5月28日星期四
rice paper @ 又一城
嘩,我同 Winnie 約 Miss Cheng 食飯真係約得好辛苦,約咗好耐都未約到,卒之今個禮拜一成事啦!今次係 09 年嘅第一次見面咋!Miss,乜妳咁難約 o架,咁多演出,咁多 talk 講嘅?
我哋先約好喺九龍塘落腳,因為要就 Miss 之後過對面城大上堂,咁 Winnie 就早到少少睇吓有邊間食肆啱,順便 window shopping 嘛!最後就揀咗去 rice paper 度食越南嘢,因為一來少人,二來我哋 3 個都未試過呢間食肆,咪試吓囉!
環境都 OK o架,Miss 仲指定要揀開揚窗口景位置 o添!( 咁似買樓揀單位嘅 !?)
嗱,睇吓 Winnie 幾醒目,揀咗呢個勁大落地玻璃嘅開揚窗口位置,實地現場仲清楚睇到哂「畢架山一號」全貌 o添,Miss 實滿意啦!
你哋有冇發覺,點解 Miss 個樣冇打到格仔呢?因為我同佢講,佢係公眾人物,個樣一早都 "揚" 哂啦,應該唔介意將張相放上我個 blog 度,佢話唔介意,不過要放張靚啲 o架喎!我覺得呢張曝光過度,Miss 個樣唔係咁靚,所以再 post 多張下面嘅相.
呢張相係咪影得 Miss 靚啲呢?不過就唔夠光,同埋 Winnie 做乜 "吼" 人哋 "咪" 埋咗眼先影 o架,激死人呀!!
我哋 order 嘅食物陸續上枱喇.首先係我同 Miss 杯熱青檸薑蜜.
呢杯係 Winnie 嘅凍青檸梳打 (好似係啩,唔記得喇 ).
佢兩個要即刻碰杯影相.
越南牛肉湯河,河粉都幾滑,牛肉哩,我當然唔知咩味啦!
呢個係乜乜炒飯,老人癡呆嘅我又發作喇!等 Winnie 遲啲 post 番個名啦!我覺得呢個炒飯無乜特別,但就唔覺得好似佢兩個講到咁唔好食,所以我都話我唔識食 o架啦!到最後當然由我呢個唔鍾意嘥嘢嘅人包底清埋佢啦!
寫到呢度,先發覺漏咗唔記得同碟炒金邊粉影相 o添!難得佢兩個都讚好食.可能因為咁我哋就好快手食哂,無影到相.
呢個素菜米卷小食都 OK,好清新.
不過呢個柚子沙律就強差人意喇!味道麻麻,買相又唔靚,連搣碎佢都懶,連 Miss 都話 $20 好唔值,我自己整嘅日式豆腐柚子沙律仲靚過佢,好食過佢啦!
食完嘢之後,我哋坐多一陣,繼續傾謁,傾傾吓,有個 waitress 行埋嚟擺低盒嘢,個盒都好靚 o架,你哋估唔估到裡面裝住啲咩呢?
:
:
:
:
:
:
:
:
:
:
:
:
:
:
:
:
其實係牙簽嚟 o架咋!
我覺得今次餐飯無乜驚喜,同集團其下嘅美心 MX 唔相差太遠,可能係因為我哋 order 嘅 lunch set 比較 cheap o架!
雖然每次同 Miss "犯罪" ( 唔係,係 "飯聚" 啫! ) 嘅時間都好短,因為佢真係好忙,成日都要趕下場,但係都好開心 o架,所以 Miss 已經約定我哋暑假再聚,仲話會上佢屋企整嘢食 o添! ( 嗯,好似又話去佢屋企樓下 Element 果度啲高級食肆食喎.) Anyway,下次記得要同 Winnie 爭贏俾錢埋單呀,今次我哋就第一次失敗咗喇!
P.S. 我留意到 Miss 同我哋講一樣嘢時,佢係特別開心,睇得出係由心笑出嚟,之唔係佢之前喺北京國家大劇院演奏 Beethoven Piano Concerto No.4 囉!佢真係好開心 o架,成副 proud of peforming in the National Centre for Performing Arts 咁嘅樣.我呢世都無可能做到 o架啦,但係我都好戥 Miss 開心呀!
蒸蛋糕
自從有咗焗爐之後就好少蒸蛋糕,所以今次就返僕歸真,整番次蒸蛋糕先.不過今次其實係有目的嘅,係專登整嚟帶去探媽咪嘅,而且亦都係一個實驗嚟 o架,點解咁講呢?因為我係用咗西式海綿蛋糕嘅整法,唔入爐焗而用水蒸,睇吓得唔得囉.
個樣都 OK,都發得幾靚呀,仲同西式海綿蛋糕一樣咁軟熟 o添!不過食落口就比較嚡,唔知點解呢?用水蒸應該仲濕潤先啱 o架! 可能真係要跟番我喺圖書館借番嚟果本《黑糖糕蒸蛋糕》個食譜嚟整先得喇!
呢個 muffin 模係 Louisa 借俾我用嘅,因為佢話睇過我個 blog 知道我會成日整 muffin,而佢又少整,所以暫時擺住喺我度俾我用.今次用佢嚟蒸蛋糕真係方便好多,之前我係要將啲軟錫紙逐個放入個硬錫紙撻模度焗或蒸,麻煩好多呀!
我同 Louisa 依家會各自買唔同嘅蛋糕模交換嚟用,咁就可以慳番啲錢同存放位置啦,一舉兩得,幾好!
獅峰龍井
一睇到呢啲高檔茶葉,就知道唔係我買 o架啦,當然又係好學生兼好友 Louisa 送 o架啦!淨係睇個包裝盒已經夠勁喇,用咗皇帝嘅 "龍" 圖案同代表皇帝嘅 "黃色",夠氣派未?
真係唔好講笑,Louisa 話一套兩盒嘅禮盒裝已經要千幾蚊 o架啦!係個客送俾佢嘅,其實往年都有送俾佢,不過佢話當時唔識貨,擺埋一邊無理佢,嘥料!因為佢個客話俾佢聽,一年裡面只得一造,而且產量唔多,好矜貴.所以 Louisa 提我:「呢啲唔係普洱呀,唔係越舊越好 o架,所以唔好擺埋唔飲!」
所以我今日就專登開嚟試吓.
靚嘢即係靚嘢,一剪開個錫紙包裝袋,果陣龍井嘅清香味即刻撲鼻而來,就連啲茶葉嘅顏色都好靚,好青綠,唔似平時啲茶葉咁 "黑掹掹".
沖埋水就更加唔得掂囉,香到 "欲仙欲死",飲落口好甘甜,好清香,你睇,浸泡過嘅茶葉好靚,成個形態出番哂嚟,名符其實水滾茶靚,簡直係視覺,嗅覺同味覺嘅享受!
沖到淡哂唔再沖水時,本來諗住將啲茶葉倒咗去,但係見到佢咁嫩綠,仲好吸引,放是就試吓食茶葉.點知原來好好食 o架,非常之嫩滑,好食過好多菜呀!最衰我唔識整龍井蝦仁啦,如果唔係用佢嚟炒河蝦肯定正到暈!
咁靚嘅茶,梗係第一時間沖番杯孝敬媽咪啦!我之所以專登揀今日先開封呢盒靚茶,係因為今日對我嚟講係一個好特別嘅日子,當然唔係端午節咁簡單啦,而係喺兩年前嘅今日 ( 我指嘅係農曆 ),同樣都係端午節,就喺呢一日,媽咪就離開咗我,我到依家都仲好記得當時嘅情況,好傷心,好心痛,但係我唔可以喺佢面前喊,因為咁樣就會令到佢之前辛苦極都唔入醫院嘅日子白捱,我好記得,當我睇住佢走嘅情況,係我呢世仔有史以來遇到最震撼嘅事,我諗我依世都唔會忘記果日嘅情景,但我當時仲好清醒,當眼淚一出時我即刻離開佢身邊,衝咗入廚房度狂喊,喊完喊夠之後仲要即刻通知阿馳同其他親友,到心情平伏番之後再入番房陪佢,繼續做嚟緊果 12 個鐘頭內要做嘅事.
夠了,我唔想再多提,其實我依家個腦已經不斷湧現番當日情景,好難受,眼淚都已經流緊出嚟 ……
P.S. 咁啱我早前喺報紙度睇到有篇關於獅峰龍井嘅文章,順便 upload 埋上嚟俾大家睇吓.其實我已經用 Photoshop 將佢放大過好多次,但唔知點解一 upload 到個 blog 就得番咁細張,希望大家唔好介意,將就吓啦!
2009年5月24日星期日
黑椒檸蜜雞脾仔
前幾日去超市買嘢時,見到有雞翼脾賣,不過就賣得好有 gimmick,$9.9一盒任揀任裝,總之裝滿一盒後要以冚得到盒蓋為準.其實我都唔知咁樣買係抵唔抵,不過貪得意玩吓,睇吓自己可以塞到幾多隻入個盒度!
我問個阿姐,一盒有幾多隻度,佢話都有 6,7隻 o架,於是我就朝住呢個目標係咁揀,係咁塞,係咁揀,係咁塞,但最終都只係裝到 5隻咋,可能我專揀哂啲又肥又大嘅翼脾啦,所以裝少兩隻.
係咪隻隻都好肥美呢!
買完嘢我一路行返屋企,一路諗點樣整啲翼脾,突然諗起上次整完個柚子檸檬蛋糕後,仲有大半個檸檬放咗喺雪櫃都好耐喇,於是就決定用佢嚟整翼脾喇.
材料:
雞翼脾
罐頭菠蘿
檸檬
百里香 (Thyme)
醃料:
檸檬汁
蜜糖
老抽
紹酒
鹽
糖
黑椒粉
- 洗乾淨翼脾,瀝乾水後,用抹手紙索乾水份,然後用叉喺比較厚肉嘅地方拮幾
吓,方便醃入味.
- 菠蘿切幼粒;檸檬切薄片,備用.
- 將所有醃料拌勻後,放入翼脾醃好,最後灑上黑椒粉.
- 醃好後,將翼脾夾出,放上錫紙上面,灑上百里香,然後將錫紙包好,連焗盤放
入已預熱 180°C 嘅焗爐內焗 20分鐘至熟.
- 將剩低嘅醃料同焗出嚟嘅雞汁倒入鑊內煮番滾,煮滾後試一試味,酌量加鹽,糖
調味,之後加埋檸檬同菠蘿落去,煮到個汁濃稠就可以熄火.
- 翼脾上碟後,淋上煮好嘅醬汁就攪掂.
酸酸甜甜,好好味呀,仲有好濃嘅蜜糖味 o添!最驚喜嘅就係啲雞肉唔似平時咁乾,咁嚡 ( 雞全翼中,翼脾往往都係最嚡嘅 ),仲好滑,好嫩,可能因為用錫紙包住嚟焗,將雞肉內嘅水份全部保留住,所以唔會焗到好嚡.
唔係賣花讚花香,真係好正 o架,你哋都試吓整啦!
Notes:
1. 因為翼脾部份比較厚肉,所以最好醃過夜,我呢幾隻仲醃咗成 3日 o添!所以好
入味.
2. 煮汁時要用慢火煮到收汁,唔可以太大火,因為有蜜糖喺裡面,好容易會變咗
焦糖,所以要留心顏色一轉金黃就即刻熄火.
2009年5月23日星期六
簡易咕嚕豆腐
前幾日煮咖喱吞拿魚意粉時用剩咗啲菠蘿,今日就用佢嚟煮咕嚕豆腐.
材料:
實豆腐
番茄
罐頭菠蘿
調味料:
茄汁
白醋
鹽
糖
粟粉
- 番茄洗淨,去蒂,然後切件.
- 菠蘿瀝乾糖水,切丁備用. - 豆腐沖一沖洗,之後灑上少少鹽,再用抹手紙將整嚿豆腐包住,然後用重物壓喺 - 之後將豆腐切件,薄薄咁撲上粟粉,放入已燒熱油鑊內,用中慢火煎香兩面,盛 - 加調味料同水落鑊,煮成咕嚕汁. - 煮滾汁後,加埋菠蘿同番茄落鑊一齊煮,唔駛煮太耐,煮熱就 OK,否則番茄易 - 最後用粟粉水埋薄芡,然後將咕嚕汁同菠蘿,番茄一齊淋喺豆腐面,食得!
豆腐上面,迫出多餘水份.
起備用.
煮爛.
P.S. 最衰上次唔記得留番起啲菠蘿糖水,如果唔係用佢嚟埋芡仲好味!
- 豆腐沖一沖洗,之後灑上少少鹽,再用抹手紙將整嚿豆腐包住,然後用重物壓喺
- 之後將豆腐切件,薄薄咁撲上粟粉,放入已燒熱油鑊內,用中慢火煎香兩面,盛
- 加調味料同水落鑊,煮成咕嚕汁.
- 煮滾汁後,加埋菠蘿同番茄落鑊一齊煮,唔駛煮太耐,煮熱就 OK,否則番茄易
- 最後用粟粉水埋薄芡,然後將咕嚕汁同菠蘿,番茄一齊淋喺豆腐面,食得!
2009年5月20日星期三
法式焦糖燉蛋 Crème brûlée
好耐都無試過大昏迷喇!因為噚日dayoff,知道唔駛出去教琴,屋企又無乜特別嘢要做,所以好放心咁盡情去瞓,前一晚因為喺 Louisa 屋企食完飯之後,除咗食生日蛋糕之外,仲有幫 Louisa 整香蕉蛋糕,所以好夜先走,返到屋企沖完涼,睇一陣書,點 零兩 點先瞓,第二朝12 點半先起身,所以噚日好夠精神.
夜晚就好求其咁煮咗個咖喱菠蘿吞拿魚意粉食 ( 間中偷吓懶先 ),食完哂洗埋碗都仲好早,所以就郁手整甜品食,呢個Crème brûlée 都想整好耐 o架喇,不過一直都無買到淡忌廉,所以一路都無整,直到最近荃灣間二德惠買嘢有雙倍積分,加上 200ml 裝嘅淡忌廉又做緊特價,$45 / 3盒 (依家 $44 / 3盒 o添咋 ),所以就起心買喇,咁依家咪整到 Crème brûlée 囉!
材料同做法都好簡單.
材料:
蛋黃 2隻
淡忌廉 125克
豆漿 125克
砂糖 20克
以上材料可做 2 - 3杯燉蛋
- 先用 180°C預熱焗爐. - 蛋黃同淡忌廉用蛋拂拌勻,然後加入少量豆漿再拌勻. - 將剩低嘅豆漿煲滾,加入砂糖煮溶. - 將熱豆漿逐少逐少拌入忌廉蛋液裡,之後再倒回煲內加熱. - 加熱後嘅忌廉蛋液過篩倒入疏乎厘盅內,然後放上焗盤上,再倒凍水入焗盤內, - 放入焗爐,焗 25分鐘後取出放涼,之後放入雪櫃雪10分鐘. - 喺雪凍咗嘅燉蛋面灑上少少砂糖 (份量以外),用火槍將砂糖燒焦,做成焦糖,咁 食譜參考:香港電台嘅美食DIY 網頁 (仲有導師整個製作過程嘅 video睇 o添呀!)
水嘅高度約半 cm至 1cm.
就食得啦!
- 蛋黃同淡忌廉用蛋拂拌勻,然後加入少量豆漿再拌勻.
- 將剩低嘅豆漿煲滾,加入砂糖煮溶.
- 將熱豆漿逐少逐少拌入忌廉蛋液裡,之後再倒回煲內加熱.
- 加熱後嘅忌廉蛋液過篩倒入疏乎厘盅內,然後放上焗盤上,再倒凍水入焗盤內,
- 放入焗爐,焗 25分鐘後取出放涼,之後放入雪櫃雪10分鐘.
- 喺雪凍咗嘅燉蛋面灑上少少砂糖 (份量以外),用火槍將砂糖燒焦,做成焦糖,咁
食譜參考:香港電台嘅美食DIY 網頁 (仲有導師整個製作過程嘅 video睇 o添呀!)
啱啱出爐時果樣,可能因為個焗爐太勁,未做焦糖都已經焦咗少少. 本來星期一果日係想問 Louisa 借定支火槍嚟燒焦糖,不過一來佢無 gas;二來我其實又驚驚哋用火槍,因為見到個火噴得咁猛,覺得好恐怖,好危險;三來佢又話俾我聽可以用焗爐焗燶啲砂糖,所以我就試吓入焗爐,淨用脆烤功能果三枝石英管嚟焗脆個表面,睇吓得唔得,但其實係唔得囉!焗咗好耐都只係得少少燶,而且我隔住爐門望入去時,見到啲燉蛋猛咁喺度郁,滾吓滾吓咁,好驚會焗過龍,焗到啲燉蛋老哂兼嚡口,最後都係放棄罷!所以喺燉蛋面會見到啲白色未溶嘅砂糖結晶.
啱啱出爐時果樣,可能因為個焗爐太勁,未做焦糖都已經焦咗少少.
本來星期一果日係想問 Louisa 借定支火槍嚟燒焦糖,不過一來佢無 gas;二來我其實又驚驚哋用火槍,因為見到個火噴得咁猛,覺得好恐怖,好危險;三來佢又話俾我聽可以用焗爐焗燶啲砂糖,所以我就試吓入焗爐,淨用脆烤功能果三枝石英管嚟焗脆個表面,睇吓得唔得,但其實係唔得囉!焗咗好耐都只係得少少燶,而且我隔住爐門望入去時,見到啲燉蛋猛咁喺度郁,滾吓滾吓咁,好驚會焗過龍,焗到啲燉蛋老哂兼嚡口,最後都係放棄罷!所以喺燉蛋面會見到啲白色未溶嘅砂糖結晶.
Notes:
1. 原食譜係用牛奶而唔係豆漿,只係因為小弟唔飲奶啫.
2. 將煲滾嘅豆漿 /牛奶倒入忌廉蛋液時,一定要慢慢逐少逐少拌入,如果唔係啲蛋
液就會被煮熟.
3. 忌廉蛋液心須過篩倒入疏乎厘盅內,因為可以隔咗啲被煮熟咗嘅蛋液固體,令
到啲燉蛋更幼滑.
4. 焗好出爐嘅燉蛋一定完全攤凍或雪涼,否則當灑上砂糖製作焦糖時,熱力會將
砂糖溶化入燉蛋內,咁就最唔成焦糖喇.
P.S.
1. 當 Louisa 話枝火槍無 gas時,我就問佢係用咩 gas,佢話用打邊爐果啲 gas,
咁就再問佢,咁打邊爐啲 gas喺邊度買得到,佢竟然同我講:「打邊爐啲 gas
咪喺 賣打邊爐啲 gas嘅地方買囉!」跟住我哋兩條友就喺度勁笑,真係俾佢吹
漲!
2. 用上次買返嚟嘅腐皮碎整豆漿真係好方便,十零廿分鐘啲腐皮已經煲溶哂,做
成好濃嘅豆漿,我將食譜用剩嘅豆漿俾咗老豆飲,佢話好濃好甘香喎!


text:
22 MAY 2015(FRI)
今日下午約左朋友仔去尖沙咀一轉,難得約左朋友仔,當然要搵個地方傾計聚一聚啦!
我真係好少嚟尖沙咀都唔係好識去搵食,所以朋友仔就帶我去左一個傾計食甜品的好地方~
哈哈哈...依度就係尖東新文華中心嘅RBTea,係一間新開嘅日西式餐廳嚟呀!
茶室入面環境都唔錯,而且整座位都坐得好舒服呀~
不過我地真係大鄉理,等左一陣先知原來店鋪係以半自助形式,而要自己去收銀處點食物及拎取餐具呀~
餐牌入面啲食物都好吸引呀~
由於我地兩個都唔算太餓,所以只係點左啲小吃.自行去付款後,就會有一個兔仔號碼牌,等一陣就會有店員送上食物啦~
天氣熱熱地,我同朋友仔都分別點左草莓冰雪樂及芒果冰雪樂~
兩杯好足料嘅果汁刨冰,再配上MOVENPICK雪糕,飲落真係涼一涼,都幾啱我倆口味,唔錯呀!
香腸芝士西蘭花薄脆~
我地嘅主角終於都嚟到,分別就係草莓輕食鬆餅及香蕉抹茶輕食班戟~
草莓輕食鬆餅就係我倆強烈推介,因為個鬆餅即叫即焗,而且又唔會太乾或太燶,一口鬆餅加雪糕一齊食,真係非常好味呀~
香蕉抹茶輕食班戟就係由三層班㦸外層抹上抹茶醬汁,再加上香蕉,既特別之餘仲幾靚添.不過我地都覺得個抹茶味唔算太突出,如果可以加多少少抹茶味,應該會更加好呀~
我地唔覺唔覺都邊食邊傾左兩個幾鐘,唔係我要趕返去接小小豬放學,相信我地仲可以有排坐有排傾呀!
哈哈哈...依家發現左一個既舒服又好味嘅搵食好地方,下次出尖沙咀又多一個選擇啦!


text:
石灰
石灰,又叫白灰,係含鈣嘅其中一類礦石,又或係用呢類礦石整出來嘅礦物,主要成係碳酸鈣,氧化鈣同氫氧化鈣.礦石主要石灰岩.係其實石灰來源唔單止係來自礦石,亦都可以係蠔殼,貝殼,珊瑚呢類有好多碳酸鈣嘅生物.氧化鈣通常叫做生石灰,而氫氧化鈣就叫做熟石灰.佢哋之所以分生熟,係因過處理過程嘅先後.
通常石灰都係講熟石灰,因為生石灰都幾危險下.
石灰係無論係起屋,化工定耕田都會用得,用途好廣泛.響史前時代人已經知道佢嘅用處.
制作改
自然界通常係碳酸鈣,係用來做其他兩種石灰嘅材料.大自然嘅甲殼,石灰岩,石灰石等就係天然嘅石灰.要整其他石灰,傳統做法係就將材料整碎佢,同啲炭撈埋,放入個窰度,再放一浸乾草.個窰頂係通氣嘅,而窟底係有留窿畀空氣入.跟住就放火等佢燒,呢個時間就同個窟打氣,等佢燒旺啲,將所有石灰材料燒到好熱,大概攝氏825度到.燒夠六個鐘,石灰材料啲二氧化碳走晒出來,就變成鹼性都極之強嘅生石灰喇.生石灰可以強到揦[1]爛嘢.呢個過程就係叫做熱分解.
等佢響個窰度攤凍一日,就剷晒佢出來,堆埋一堆,然後加水.咁就會有好多煙走出來,呢個時候,就變成熟石灰.熟石灰無生石灰鹼性咁強,但係仍然都幾強下.由佢等一日,等佢全部都轉晒做熟石灰.
最後用個篩將啲渣隔走,淨低落來嘅石灰就包埋來賣.
級數改
用途改
田落咗石灰就無咁酸,亦都可殺蟲.落落水度可以改善水質.整批蕩會用到.
石灰可以測試有冇二氧化碳嘅存在.如果石灰遇到二氧化碳,會形成乳白色固態物質,即係碳酸鈣,水亦會喺呢個時候形成.如果再繼續將二氧化碳加入去碳酸鈣同埋水嘅話,碳酸鈣同埋二氧化碳就會溶喺水裏面,而碳酸氫鈣就係呢個化學反應嘅產物.
注改
- ↑ 音"那",腐蝕之意


text:
北區區議員近日寫嘅議案引起熱話,皆因全文都用廣東話寫.喺《要求九巴重啟W3巴士線》嘅議案,粉嶺南選區張正皓議員就咁樣寫:「必須強調返,所有巴士線嘅目的都唔係俾乘客淨係前往總站而開設,故此總站設施,高鐵站未重開而唔能夠重啟,實屬笑話.」
喺《要求以百福田心遊樂場研究公園遊樂設施主題》,佢亦都係用粵語行文:「北區區內公園數目眾多,但係各個公園嘅辨識度都唔高,公園之間嘅分別就只有街名同設施唔同,完全無獨立嘅靈魂.而參考其他區,好似黃大仙鳳德公園咁就用花果山做主題.設施固然重要,但缺乏主題嘅支撐,就好似肉體缺乏靈魂,空有硬體而無軟體輔助嘅電腦,點靚都好,始終未能夠好好發揮.」
張正皓就喺佢嘅Facebook專頁用廣東話提議案嘅原由:「喺生活中用得到嘅地方都用粵語去表達,正正係保護粵語,傳承粵語嘅好方法.今日呢份提案,就係北區區議會嘅官方文件,用粵語寫成嘅官方文件,必須愈來愈多,先可以避免赤化.」
張正皓除咗係區議員外,亦都係一個本土作家.佢曾經喺補習學校任教中文長達5年,3年前因為想在香港嘗試「工作假期(working holiday)」轉行揸的士,亦曾以筆名「白告」在網上平台推出散文集「我的你的紅的」.
北區區議會一向都關注廣東話嘅傳承議題.北區中學校長會早前向北區區議會申請撥款,以舉辦「北區中學聯校普通話演講比賽」.蔣文正議員動議要求議員就該比賽語言表態,結果零票普通話,一票英文,一票客家話,其餘所有委員全投粵語.


text:
《復仇者聯盟3》男神集合!雷神是帥氣好爸爸,Ironman佬味濃
近日完全被《復仇者聯盟3:無限之戰》洗版啊,Avengers輕輕鬆鬆就成為了香港嘅票房第一,女生們入場欣賞時更係睇到流晒口水,人物角色都同漫畫原著好接近,仲要位位男角都係顏值極高,睇到人哋個心臟怦怦跳,原來男神們現實中都一樣好型仔,唔怪得有咁多fans支持Marvel啦!
男神大集合,一套戲可以結集咁多位型英帥嘅男星,真係唔簡單,雷神,Ironman,美國隊長,doctor strange,Spiderman,仲有洛基,大家又最鍾意邊個呢?
雷神Thor - Chris Hemsworth
睇完今集Avengers,大家都不約而同地大讚雷神真係好charm!!!Thor係超級英雄中戰鬥能力最強嘅其中一位,個性正義又樂於助人,加埋佢成身肌肉,真係好鬼正啊!
曾經被《People》選為全球最性感嘅澳洲男星Chris,真係魅力沒法檔.
私底下嘅雷神好鍾意做運動,喺佢IG上經常見到佢滑浪嘅片段.佢之前為咗演好雷神呢個角色,仲唔怕辛苦地加操,一個星期操足六日,都咪話唔攰啊.
Chris除咗成日做運動,現實中佢仲係一個好爸爸,好老公,見佢抱住囡囡,一副萬事足嘅模樣,就知道佢幾錫佢嘅屋企人,真係100分暖男!
鐵甲奇俠Ironman - Robert Downey Jr
曾因吸毒而入獄嘅Robert Downey Jr. 今年53歲,因為Marvel嘅Ironman一角,而改變咗佢嘅一生,Robert同戲中Tony Stark嘅形象,性格,可以話係完美結合啦,由佢演釋Ironman真係最好不過!
現實中嘅Robert都好似一個大阿哥咁,唔少超級英雄演員都表示,Robert喺片場中,輕易就將演員同工作人員凝聚埋一齊,佢有時仲會為大家喺片場準備大餐,真係好有霸氣.
美國隊長 Captain America - Chris Evans
要數顏值同埋粉絲量,美國隊長一定係MCU中嘅頭三位,Chris於2007年,被選為飾演超級英雄片《神奇4俠:銀魔現身》中嘅主角之一霹靂火,去到2011年,Chris就成為Marvel嘅美國隊長,知名度大增!
爆肌將直升機拉返埋嚟嘅呢一幕,真係太叫人印象深刻喇.雖然今集美國隊長嘅戲份唔多,但係都足夠叫女粉絲們為佢瘋狂.
可惜嘅係,美國隊長將於佢第10部Marvel電影《復仇者聯盟4》之後,就會卸任美國隊長一角,佢計劃將轉戰舞台劇,粉絲們會好唔捨得架.
蜘蛛俠 Spiderman - Tom Holland
Tom仲係一位好錫小動物嘅男生,加分加分!
Tom嘅「床照」,大家小心流鼻血!
洛基Loki - Tom Hiddleston
被喻為最靚仔同最出色嘅反派,洛基Loki嘅出場,每次都令女粉絲表示心心眼,點解可以咁靚仔,真係好charm!而原來Loki除咗有樣,仲好有內涵,佢擁有高學歷,曾入讀劍橋大學,讀大學時,就係修讀古典文學,再之後考入皇家戲劇藝術學,仲精通英語,法語,西班牙語,意大利語,古希臘語同埋德語,認真厲害!
37歲嘅Tom Hiddleston帶有亦剛亦柔嘅外表,憂鬱嘅氣質令佢成為唔少人心中嘅男神.
Doctor Strange - Benedict Cumberbatch
Doctor Strange係一位天才型腦神經外科醫生,由好有氣質嘅英國男星Benedict Cumberbatch飾演,真係好合適!
私底下嘅Benedict Cumberbatch有一份反差萌,好喜歡古靈精怪,仲成日表情多多,引得同場演員大笑,呢份親切嘅個性,令佢擁有好多粉絲同朋友,而佢仲係出咗名嘅愛妻號,超錫老婆嘅佢成日同太太周圍去,不停放閃,愛妻嘅男人完美啊!


text:
Mayona Wedding Boutique 致力為新人提供專業禮服租用,訂製服務. 備有由設計師精挑細選的各式高貴時尚婚紗,晚裝, 剪裁合度的男士禮服,以至手工精細的名貴裙褂供準新人租用, 同時亦可由資深婚紗設計師設計及量身訂製專屬於自己風格的婚禮服飾. 希望每位新人都會在大日子當天成為最觸目的焦點.
第二要讚下佢哋嘅服務態度,亦都係我覺…
首先我係比Mayona嘅價錢吸引到,覺得咁嘅價錢有化妝師同租衫真係幾抵,所以當初真係冇諗咁多就決定用佢.我淨係睇過下啲圖同化妝嘅相,連佢哋鋪頭係邊都唔知,真係幾大膽.😜甚至乎我係比完錢先做research睇下有咩評價,好彩係bespoke依度見到都有唔少正面評價,個心都定少少.😯
第二要讚下佢哋嘅服務態度,亦都係我覺得最重要,最難得嘅部分.未落訂嗰陣,佢哋嘅同事已經比咗好多關於婚紗同妝容嘅意見我.當然會sell下都係預料中事,但至少相處模式舒服唔會好強迫性.🤔同事Fanny會教我點護膚,講解下妝容,我當時都有同佢講怕因為身材唔係偏瘦上鏡會唔好睇.佢就會答我我可以點做,點修飾短處.當時就覺得佢哋好順攤,竟然會咁樂意答我問題,明明我咩錢都未比,🤭亦都係因為佢哋唔會閃閃縮縮,好多嘢都好肯講先令我安心.
去到揀衫嘅時候,我對佢哋啲好似迪士尼公主款式嘅裙心心眼.不過當時係我最肥嘅時候,加上我又有選擇困難症,冇咩信心覺得著乜都唔會好睇.😓係Fanny同Zoe比自信我,會揀一啲啱我身型嘅裙,將我最好睇嗰面襯托出來.我性格亦都係一個好怕麻煩到人嘅,所以一開始都唔夠膽試咁多,🤐反而係Fanny佢哋不斷問我仲有冇其他想試.佢哋係完全唔會因為已經收咗錢就敷衍了事,係會不斷比意見我.
而疫情底下,婚禮改期都係常有嘅事,我都唔例外.當我第二次上去試嘅時候已經知道要改期,但係佢哋依然都係好好態度,叫我試新款,改款轉款都無收到我additional charge.🤗 除咗我揀衫之外,仲有馬褂同媽媽衫嘅.奶奶係改期前已經改好曬衫,但一年後唔啱著,老人家又唔想麻煩其他人所以不斷話冇事冇事,但係佢哋同事Yuki好細心,奶奶都冇開口佢就即刻比多件衫我奶奶試.所以我都好欣賞佢哋唔怕麻煩,最緊要係顧客可以搵到啱心水又適合嘅衫果種心態.😙
其實Fanny本身仲係我big day嘅化妝師,但係因為婚禮改期就唔到時間,唯有佢推介另外一個化妝師比我.最warm嘅係我婚禮當日見到Fanny有私底下whatsapp我化妝師問我個婚禮搞成點.依啲好似都係小事,但每一件小事加埋就可以證明Mayona係幾為顧客設想,事事上心,值得顧客信賴嘅店鋪.
我對Mayona最初嘅印象係源自於我之前同朋友上去,整體感覺都幾好.尤其係當自己親身對比過其他婚紗店之後,就發覺質量,手工明顯係Mayona細緻同精緻好多.😎絕對唔會有假貨嘅feel,睇得出每件婚紗都係好用心整嘅,而且款式,選擇都好多.除左款式之外,佢哋服務態度都好貼心.❤咁每個新娘子都會想自己當日係最靚嘅,試裙嘅時候自然就會緊張啲,要求多啲.🙈佢哋嘅staff yuki就比我不斷試,試到啱心水為止,亦都會比專業嘅意見我.有陣時某啲款望落好靚,但係著上身就未必襯自己,所以佢哋嘅意見係幫我節省咗時間同埋減低我揀錯款嘅機會.🤣我個case可能有少少特別,我係決定要咩款之前已經試咗髮型,而且係相當滿意,咁就變相係要婚紗夾我嘅髮型唔係髮型夾婚紗,難度都高咗.🤭但係Yuki都好辛苦咁幫我搵到啱心水嘅裙,當下心都定曬,好滿意!


text:
04 -06 Jan 2018
Day 3
依一日天氣好過前兩日,不過都凍左,一早就出發係因為夜晚就要返倫敦,去Curbar Edge黎完結Peak District既旅程,又再一次去左Castleton既山谷.
Curbar Edge係東邊一個小山,爬上小山,睇到既係一片田園同山景,俯視山下面既景色.由Buxton揸車去到Curbar大概45分鐘,沿途都係晴天,因為係星期六,比前一日多車,但去到Curbar Edge Carpark都有位泊車.
泊完車之後去edge都有好清晰既指示,個山唔算好高,但通往好多地方.山上面好大風,行唔到好耐.
行左唔係好耐上到去,上面四面八方都無遮無擋,啲風迎面吹黎,係吹到痛,行左一陣就去左個edge,行唔到好出,應該會比風吹走,不過有人係度露營,見到佢地係度飲熱野.
行左一陣就要走了,因為太凍了,著唔夠衫,有啲可惜,如果夏天,一定已經行左好遠.之後去左附近小鎮食lunch,取暖為主,都係啲英式酒店下面既餐廳,好鍾意依邊啲餐廳無論好靚同乾淨都可以帶狗狗入去.食完就開始返London,如果有多啲時間,係度好耐都應該唔會去得哂啲地方.
返London是very sad的 😦 因為意味住旅行既完結 (左圖是一早拎行李上車)


text:
整數
整數係自然數(1,2,3...),佢哋嘅負值(-1,-2,-3...)同埋0嘅統稱,係實數嘅一類.整數有無限個,向數線正負兩邊延伸.整數喺集合入面會用或者粗體Z字來表示.喺加,減同埋乘法入面.整數集附上加法同乘法係一個環,即係任何一個整數加,減或者乘另一個整數,個結果都會係整數.
代數性質改
環論改
同自然數一樣,整數喺加法同乘法之下係封閉嘅,亦即係話,整數加整數,整數乘整數都依然係整數.但係,由於整數包含埋負數同埋0,整數喺減法之下都係封閉嘅,呢點同自然數唔同[1].總括嚟講,即係話整數係一個環.
拓撲性質改
喺整數上面可以定義好多種拓撲結構,其中有兩種比較常用:
離散拓撲改
如果考慮整數作爲實數嘅子集嘅話,假設喺實數上面用歐幾里得拓撲結構,咁整數得到嘅子集拓撲就係離散拓撲,因爲喺實數入面,對任何整數 , 都係一個開集,而呢個開集同整數嘅交集係裝住 嘅單元素集,即係 .咁根據子集拓撲嘅定義,喺整數繼承到嘅子集拓撲結構入面,所有單元素集都係開集,咁嘅話就代表呢個拓撲係離散拓撲.
離散拓撲係一種好特別嘅拓撲結構,其中一個性質係,任何拓撲空間打去離散拓撲空間嘅連續函數都一定係局部常數函數.呢個性質可以用嚟證明好多嘢,其中一個例子係可以用嚟證明卷繞數(英文:Winding number)係定義良好嘅.
Zariski拓撲改
由於整數有一個環結構,佢上面另一種常用嘅拓撲結構就係Zariski拓撲.根據定義,Zariski拓撲係以質理想作爲閉集生成嘅拓撲,呢種拓撲結構喺代數數論同埋代數幾何入面好常用.
睇埋改
- ↑ "Integer | mathematics". Encyclopedia Britannica (英文). 喺2020-08-11搵到.


text:
上星期同大家分享咗最近新加坡之旅去程嘅飛行報告,今個星期就先分享埋回程嘅體驗先,接住再講講酒店,美食同埋景點~
新加坡航空最近每個月都有KrisFlyer Spontaneous Escapes 呢個優惠,換特定航線嘅機票都有優惠.適逢5月份嘅優惠有香港航線嘅商務艙優惠,咁就當然把握試一試新航嘅商務艙啦~原價單程27500 KF Miles,特價7折後只係需要19250 KF Miles咋!而且航班選擇仲好多,只係唔可以揀SQ1/SQ2,所以好容易就換到飛~
若果大家有留意開唔同嘅里數計劃,或者會知道新航獎勵機票嘅限制相當嚴格.配備長途商務艙嘅航班,只能夠透過新航自家嘅Krisflyer計劃兌換,其他合作夥伴淨係換到配備區域商務艙嘅航班.所以要試到新航最好嘅產品的話,一係真金白銀俾錢,一係就要乖乖咁做新航會員密密儲分!今次搭嘅SQ866,就配備2013年推出嘅長途商務艙產品啦~雖然話就話係2013年推出,但一啲都唔會覺得佢舊或者落後.
新加坡航空 SQ866 新加坡-香港
出發地:新加坡樟宜機場 (SIN)
目的地:香港國際機場 (HKG)
出發時間:13:05
抵達時間:17:05
飛行時間:4 小時
機型:波音 777-300ER
新航嘅777-300ER機隊雖然未全部改裝成呢款新嘅客艙產品,但兩款商務艙都係以1-2-1咁排列.相較國泰嘅反魚骨式座位,呢款座位嘅私隱度就差少少,比較容易望到隔離左右位做緊啲咩或者電視睇緊咩.不過亦都因為咁,兩個人孖住坐就會Close啲,方便啲傾計~每個位都可以直達通道,亦都可以瞓平!
今次呢架飛機只係喺商務艙嘅兩側設置行李櫃,中間位要同旁邊座位嘅乘客共用行李櫃.而因為一行只有4個位,行李櫃嘅空間都夠用,唔會話要早啲上機搵位擺行李.座位本身都有唔少擺嘢嘅地方,旁邊有一格甚至大到放得落手提電腦.
呢程飛機實際嘅飛行時間大約3個半鐘左右,起飛後未即刻開始食午餐,會先派果仁同飲品~果仁烘熱咗之後幾好食,如果唔係之後要食晏嘅話應該會食晒成兜!餐牌一共有四款主菜,另外起飛前24小時或之前可以上網用Book The Cook (名廚有約) 訂餐㗎~預先訂餐有更加多唔同嘅款式,除咗海南雞飯同喇沙呢啲新加坡美食之外,仲有牛排,羊架,龍蝦呢啲揀!雖然本身機上嘅餐飲都好出色,但係都千祈唔好錯過呢個美妙嘅功能!另一個值得讚嘅地方係,雖然新加坡係用簡體中文嘅國家,但新航嘅餐牌除咗印英文之外,就係印繁體中文,尊重返香港嘅乘客.
前菜劃一係蟹肉沙律,如果唔食海鮮嘅話可能要預先睇下需唔需要訂特別餐.因為餐牌同時印咗去程同回程嘅餐牌,兩程機嘅前菜分別係蟹肉同蝦,所以可以推斷海鮮好常出現.至於主菜我就揀預先訂咗Classic Lobster Thermidor 烤焗龍蝦~呢道菜喺網上嘅評價非常高,可以話係必點嘅主菜之一.呢道法國菜嘅酒味頗濃,未必係人人都習慣嘅味道,所以大家點嘅時候要考慮一下.至於肉質等等都非常出色,食落唔會覺得唔新鮮霉咗或者有陣雪藏味咁,所以呢味烤焗龍蝦值得推薦!
主菜之後仲有蛋糕,雪糕,芝士同埋各式生果,但因為實在太飽啦,所以唯有放棄甜品同芝士,專心嘆下茶算啦.整體成個餐飲服務都相當滿意,無咩邊一個部份要挑剔,或者可能係空姐太熱情啦~雖然我已經好飽,但佢依然好落力游說我要啲生果或者甜品,盛情難卻之下惟有要一隻甜柑啦.就算係小小嘅一隻柑,空姐都會放好喺隻碟先俾我,另外仲好仔細咁放好把刀嘅位置先離開.雖然只係好少事,但就睇得出佢哋非常嚴謹同認真.
返到嚟香港機場,停泊嘅閘口好近Immigration,所以就算係優先行李都要等一陣先有得攞,不過由落機一刻到拎埋行李過海關都未夠20分鐘,速度都算幾快.嚟到呢度,今次嘅體驗就告一段落啦!希望好快能夠再有機會體驗新航嘅商務艙,以至佢哋嘅頭等廂房啦!如果大家有任何關於旅遊,行程等等嘅問題,歡迎您留言或者Inbox問㗎~


text:
堅尼地城
堅尼地城(粵拼:gin1 nei4 dei6 sing4,英文:Kennedy Town,以前寫堅彌地城,簡稱堅尼地或堅城)係喺香港香港島西環最西面嘅地方,行政上歸中西區.
歷史改
地理同環境改
堅尼地城東面係石塘嘴,南面近薄扶林,西面係摩星嶺,呢處有馬路上去山或者去大口灣,沙灣同薄扶林,再出啲已經係海,而北面就係維多利亞港嘅西端,可以望到九龍西部.向西北望有青洲同小青洲兩個島.
雖然佢嘅氣候同香港其他地區差唔多,冬天一般嚟講都冇新界咁凍,但係因為佢嚮正港島嘅北部,對住海之餘,北面又冇乜嘢擋住,所以冬天一有偏北嘅季候風就食到正.
由於嗰區比較早開始發展,而家入面重有好多唐樓同其他舊樓,好多樓齡都有成40年以上,其中觀龍樓亦都係喺呢區.不過,隨住啲舊樓慢慢咁拆,近年都有一啲新樓例如泓都入伙.
同時,因為港鐵起港島綫西延,嗰區有好大轉變,例如有啲樓要就番地鐵啲工程要拆,入面個泳池都因為咁而要拆,不過地鐵公司就話佢地會搵個地方起好咗個新嘅,先至拆舊嗰個.另外亦有人話地下鐵通車會帶旺嗰區.
交通改
嗰區因為響市區邊邊,所以有電車同埋好多條巴士綫嘅總站,亦都有唔少小巴去九龍同埋香港島其他地方.雖然嗰度啲車開得都算幾密,但係佢人口密度都算高,喺繁忙時間搭車可能都會有啲難,有啲慢.
香港行政會議喺2005年6月通過地鐵開始規劃起港島綫西延,條綫由上環向西伸延,經西營盤同大學去到堅尼地城,西港島綫堅尼地城站經已喺2014年12月28號通車.


text:
相信大家都知榮昌今日升到爆咗,主要係因為佢隻RC48獲國家藥監局批准上市,成為中國第一隻國內自主研發嘅ADC.
其實一直都對榮昌有期望,主要有三點:
1)當單抗PD-1變得越嚟越crowded,市場開始會睇下一批治療方案,暫時最有機會就係雙抗,ADC同埋mRNA,所以subsector嚟睇,係一個唔錯嘅選擇.佢仲要係龍頭,第一個去到NDA,而貼得最近嘅百奧泰去到第三期終止左.雖然ASCO年會入面,新碼生物同埋科倫博泰都出咗ADC嘅數據,而ORR更為優勝,搞到我有少少擔心,但係尋日同醫生朋友食飯,問佢咁嘅數據驚唔驚,佢反問返我:「其實你知唔知一二期,係做啲乜嘢?」,佢覺得一二期主要都係試隻新藥嘅安全性,去到三期先見真章,by the time嗰兩隻有威脅嘅時候,可能都已經唔知過咗幾耐,呢個亦都解釋咗點解百奧泰係第一二期嘅數據都靚過榮昌,但係過唔到第三期.
2)有機會出海賣去其他國家,而榮昌嘅兩隻藥(RC18,RC48)都有足夠嘅競爭力:永昌喺美國已經開咗新office,請埋人準備做大嘅環球性第三期嘅RC18試驗,而RC48亦都周圍搵緊環球合作夥.
3)諗住去科創版上市,募集40億,成為A+H股,返去上市又係一個催化劑,因為估值方法唔同.
其實股價嘅走勢去到$112.5嗰啲位,每次都係等緊正面嘅催化劑,先有機會突破向上,我原本諗住6月4號至8號嘅ASCO年會入面,榮昌會出到令股價突破嘅數據,結果冇發生到.跟住又寄望RC48獲批上市,但係諗住七月份先有機會,所以本來諗住嚟緊一兩個星期等佢調整一下,有機會先加多一注,結果今日就已經獲批上市,就咁衝左上去,所以其實真係唔應該time the market…


text:
「TVB花旦」黃智雯(Mandy)除咗有靚樣有演藝,仲有多才多藝,尤其佢喺藝術方面,唔單止跳舞犀利之外,就連彈琴都有一手.
日前,黃智雯喺社交平台曬出大曬舞技,仲留言話:「同大家分享下練舞日常,點解最后會怪叫😱,因為跳完先發現跳漏咗舞步🙄😭.」
黃智雯曬完舞技,呢日又大曬琴技,佢嘅一班圈中好友以及網民都紛紛留言讚佢好才華.
而片中嘅黃智雯素顏出鏡,無懼以真面目示人,喺零濾鏡之下依然好靚,38歲嘅佢竟然可以散發出清純少女味,好有學生妹嘅感覺,網民大嗌差啲認唔到.
講到黃智雯,其實佢曾經參選2007年度香港小姐競選,當年佢係三甲嘅大熱門,不過最終都止步五強,由樣貌平庸嘅張嘉兒爆冷攞落冠軍.
喺比賽之後,黃智雯就獲TVB嘅安排,入讀第22期TVB藝員訓練班,畢業之後就同TVB簽約,正式做「TVB親生女」.
從一開始嘅茄喱啡到做到宜家成為TVB花旦,黃智雯比其他演員已經算運氣好,咁耐嘅磨練,艱辛唔係一朝一夕的,希望黃智雯喺之後嘅事業上可以有所成就,期待佢嘅表演!
希望黃智雯喺之後嘅事業上可以有所成就,祝福佢同男友早日拉埋天窗,都祝佢可以早日獲得視后.
Like MisshkNews Facebook!不出门也能知天下事~


text:
运聚辰电力工程有限公司 月羽南电力工程有限公司 尚森驰电力工程有限公司
隆威奥电力工程有限公司 辰建乐电力工程有限公司 嘉凯全电力工程有限公司
三要:
4,名字要与公司所谋划的行业有关一目了然.
以上就是企搜宝分享创意好听的电力工程公司名称大全的详细先容相信需要公司起名的老板们已经有了充实的相识企搜宝本着“公司需求一站式平台”的服务理念以其“认真的服务态度细致的服务理念高效的服务方式”深受各行业新老用户的好评.已经资助解决各行各业企业关于公司起名,公司核名,公司注册,管理医疗器械证,门路运输许可证,知识产权管理,社保管理,商标等资质证件管理等问题十万起拥有富厚的服务履历和专业的服务团队!
奥信志电力工程有限公司 展频兴电力工程有限公司 浩纳禾电力工程有限公司
乐诚亿电力工程有限公司 环明思电力工程有限公司 科鼎彩电力工程有限公司
星迪博电力工程有限公司 旺光玛电力工程有限公司 金云恒电力工程有限公司
远腾运电力工程有限公司 创维胜电力工程有限公司 缘铁凯电力工程有限公司
电力工程有限公司名字大全
电力工程公司起名战略
凯隆远电力工程有限公司 安博彩电力工程有限公司 傲启明电力工程有限公司
许多人起名也会思量到自己的喜爱或者自己的个性来取名字有的人喜欢名人有的人喜欢起名没有什么寄义然则也给自己带来肯定的利益如犄角旮旯稀奇的名称给买家带来很大的好奇许多人都进驻旅行.
欧嘉龙电力工程有限公司 龙利创电力工程有限公司 运优财电力工程有限公司
迪汇扬电力工程有限公司 裕磊振电力工程有限公司 智彩拓电力工程有限公司
凌扬富电力工程有限公司 瑞讯宏电力工程有限公司 拓冠明电力工程有限公司
亚佩特电力工程有限公司 乐阳翔电力工程有限公司 跃德鑫电力工程有限公司
1,名字要好听,好叫,好记,便于书写
立梦欧电力工程有限公司 信裕洋电力工程有限公司 弘隆扬电力工程有限公司
智方富电力工程有限公司 宏弘纳电力工程有限公司 富频德电力工程有限公司
亚磊全电力工程有限公司 佰万扬电力工程有限公司 元兴德电力工程有限公司
旺远翰电力工程有限公司 远迈特电力工程有限公司 赛亿建电力工程有限公司
3,名字要团结当地的文化内在;
洋频华电力工程有限公司 超力方电力工程有限公司 瑞讯泰电力工程有限公司
森集弘电力工程有限公司 凯万明电力工程有限公司 康鼎全电力工程有限公司
翰奇尚电力工程有限公司 冠讯凌电力工程有限公司 飞梦曼电力工程有限公司
同胜铁电力工程有限公司 蓝跃南电力工程有限公司 通洋联电力工程有限公司
3.使用品牌上风
西格万电力工程有限公司 格启梦电力工程有限公司 丰森嘉电力工程有限公司
腾利康电力工程有限公司 佩锐妙电力工程有限公司 梦龙利电力工程有限公司
华驰光电力工程有限公司 美磊驰电力工程有限公司 新光月电力工程有限公司
博丰广电力工程有限公司 智弘集电力工程有限公司 聚时驰电力工程有限公司
3,名字要制止有谐音,绕口
缘广乐电力工程有限公司 元旭森电力工程有限公司 泽鼎耀电力工程有限公司
瑞辉洋电力工程有限公司 祥信泽电力工程有限公司 顺旺元电力工程有限公司
四不要:
玛鼎富电力工程有限公司 金腾真电力工程有限公司 全泽跃电力工程有限公司
2,名字倒霉用冷清字,同音字
充实思.
本文来源:华体汇-www.beachhotelbozikovina.com


text:
「選擇」
每個人都有權選擇自己嘅人生,條路點樣行係有得揀,所以點解要跟從主流社會嘅規限?有名,有利,有權,有勢,係好多人嘅人生指標.但係咁就代表你嘅人生就係精彩?如果你嚟刻問我嘅話,其實反而簡簡單單同身邊人一齊到老,睇住自己個仔長大成人就已經好足夠.當然仲有好多嘢未試過,希望係有生之年可以將自己想試,想做嘅嘢都可以做到啦.不過都真係有好多嘢,而有啲係要同老婆一齊去達成先至有意思!
「人生」
正所謂人一世物一世,當然乜嘢都要試下,唔好樣樣嘢都怕失敗,唔敢嘗試.雖然每個人始終都會去到同一個終點,而人生唔係得一條路,所以點解唔可以將自己抽離所謂嘅社會嘅傳統價值同觀念呢?通常人生頭十幾二十年大部份嘅時間都係父母幫忙去決定,不過當自己要為人生開始負責任嘅時候,點解唔多作嘗試?每個人都應該係享受人生,只不過好多時大家都係要為咗生活,所以要活得自在,其實應該由自身開始.
「教育」
每次同一啲朋友講起依家嘅社會問題都會講到一點,就係教育問題!點解?因為依家嘅教育已經好似無咗教育本身嘅原意,事關教育唔係倒模式咁將人類嘅智慧直接灌輸俾下一代,而係透過發問,探索,思考,去啟發人生.如果係人生最重要嘅階段都唔鼓勵佢哋去嘗試,其實當佢哋長大成人嘅時候就唔敢去嘗試.咁人類仲會有進步咩?人生本來就係咩嘢都要試下,啱又點唔啱又點?每個人都應該有自己嘅人生,何必要俾主流社會去主宰自己嘅人生?
Also published on Medium.


text:
(A&M Diary)要數香港最靚嘅地方,又點少得維多利亞港呢?想欣賞維港靚景,除咗上山頂同去尖東海旁之外,喺灣仔嘅全新海濱長廊終於開放喇!呢條海濱長廊由會展新翼連接至灣仔碼頭同灣仔北臨時交通交匯處,依家仲有打卡一流嘅Chocolate Rain卡通主題佈置同期間限定嘅「粉紅通道」,仲好適合大家一邊做運動,一邊欣賞維港嘅景致!
灣仔海濱長廊
全長約 1 公里,除咗適合大家散步同做運動之外,灣仔海濱長廊嘅另一用途係水上運動及康樂主題區,沿海部分欄桿可以喺活動期間拆卸,方便船隻同活動人仕上落.
維港海濱長廊
全程接近6公里,分為11段
1.中西區海濱長廊(西環副食品市場段)
2.豐物道海濱用地(又名捐山窿公園)
3.中山紀念公園
4.中山紀念公園前海濱長廊
5.中環碼頭海濱
6.香港摩天輪
7.中西區海濱長廊(中環段)
8.添馬公園
9.灣仔臨時海濱花園
10.慶典主題區(金紫荊廣場)
11.灣仔北水上運動主題區海濱長廊西段
所以大家可以繞經金紫荊廣場,連接維港海濱長廊其他路段至中西區海濱長廊,欣賞維港兩岸嘅景色,夜晚仲可以睇到夜景同期間限定嘅煙花同幻彩詠香江.
Chocolate Rain卡通主題
由本地插畫師麥雅端設計咗一系列嘅Chocolate Rain巨型畫作,喺地上面嘅畫作全部都有互動成份,啱晒小朋友喺度放電啦!另外,夜晚嚟到除咗有維港夜景之外,仲有投影燈光效果添!另外,旁邊嘅多功能活動場地仍未開放,所以喺圍板外亦有唔少充滿香港特色嘅Chocolate Rain壁畫同立體公仔,而整個長廊仲有更多裝飾設施繼續發展,希望下次嚟又會有新鮮感啦!
粉紅通道
呢條啱晒少女心打卡嘅粉紅隧道係期間限定㗎,為期半年,想去打卡嘅就要把握時間喇!


text:
大家投左票未呀?如果你係土瓜灣區,又行經下路,不妨來到呢個貴記荳品,呢度附近都有一個投票站.
貴記荳品呢排好Hit嘅原因係因為又係打告別嘅主題 ,7月31號又關門大吉.
呢間有60年歷史嘅豆品鋪頭,主力買腐乳,豆腐花和豆漿.
呢條街的確乜嘢都冇,全部都係車房或者工業區,街道另一個熱點,就係對面另一個票站土瓜灣故事館.
因此如果你想過嚟投票,順便可以朝聖.
一人一碗豆腐花,只係六元,有熱有凍你選擇 ,滑到就咁可以滑入喉嚨.
豆腐花滑到不得了,只有黃糖供應,沒有糖水,熱嘅就會用細湯碗上,凍嘅豆腐花就會用塑膠.
大大支嘅豆漿都只係$21,講真呢啲咁嘅價錢應該唔會再見得到,足足1.5L.
如果你係熱愛腐乳嘅粉絲,我建議你買一樽帶回家,聽朋友講都幾好食,而且價錢仲要一啲都唔貴.
舖頭因為都有六十幾年歷史,其實就係唔係太乾淨,我自己鼻敏感入到去個鼻都唔係咁舒服,不過,講真呢啲舖頭,一過左就會錯過了,趁佢還未關門嘅時間 ,就感受下香港嘅舊歷史吧.
另外一個要讚嘅係鋪頭嘅工作人員,全部都係一家人,個個都好有人情味,我哋臨走時仲叫我地要洗下手先走,保持個人衛生,今時今日嘅服務態度,已經唔多?
熱愛豆品嘅朋友,即管嚟朝聖下呢個腐乳之霸吧.
貴記荳品
土瓜灣鴻福街15號


text:
實測棍仔波子911 997 C2S
我一向都唔係波子既fans.可能因為佢地個樣唔夠獨特,或者佢地啲車架架睇落都太相似,又或者係喺香港實在有太多了.
我前幾年有試過架Cayman S,試完之後有啲失望.可能因為架車個極力子保養得唔好,又或者我未試清楚.
幾年後我再試既係呢部09年 997 Carrera S 棍波.係香港眾多波子入面呢架望落好平凡,一啲都唔起眼.我完全可以相信如果我泊係中環我有機會認錯我自己同人地架車.
內籠方面好整潔又易適應.就算係城市入面渣呢架都好易上手.我完全可以理會到點解咁多人會選擇日日渣呢啲車.座位一流,行李箱亦都唔差,而呢部仲配搭咗一set好高質既Bose喇叭.
行車方面極力子好準,又唔算太重.引擎非常線性,380匹既馬力非常十足,聲亦都唔差.我越渣得耐就越鍾意呢部車.
咁到最後我會唔會買呢部車呢?正如我上述所講,除咗GT3RS之外,個樣其實太平凡,係市區入面可能仲多過啲Civic Type R.但另一方面呢架車係日常用都好方便,好好玩.如果撇除佢個樣同佢冇後座既因素,呢架同架M3我會揀呢架911.
按這即時留意最新既二手波子
想關注更多關於車既消息留意住 News & Reviews!
想睇更多關於車既嘢?立即讚好我地 Facebook Page 同 follow 我地既 Instagram.


text:
想我留喺屋企做煮飯婆,首先要每個月放低二萬五俾我
家用哩家野,無論係父母子女之間,定係夫婦之間,都有可能引發世界大戰.早幾日見倒forum 有人討論老公應該俾幾多家用,「想我留喺屋企做煮飯婆,首先我老公要每個月放低二萬五俾我.」記得第一次聽到朋友Jane 講哩句說話,我淨係覺得佢好霸氣,當香港男士月入中位數係一萬六千五百,佢要二萬五先會考慮做家庭主婦.
後來Jane 小姐計俾我睇:我屋企得我一個女,每個月七千蚊家用已經唔算多,就算我唔食都一定要養父母先.一頭家洗費好多,淨係水電媒差銄管理費上網電話,加加埋埋都已經過二千,供樓一萬,買餸加埋家居雜項(晚晚兩餸一湯),其實已經所剩無幾.剩低小小做零用,買胸圍底褲潤膚膏M巾都靠晒佢,同朋友食多餐飯都唔多鬆動.原本我而家都搵緊二萬五一個月,扣返父母家用,夾一半供樓同家用,自己都仲有萬三蚊,就算間中同老公出街食下飯,有時間又煮下飯咁,都最少淨返一萬幾千可以用,有啲私己錢之餘仲可以送下禮物俾老公,又唔洗買套胸圍底褲都要問老公claim.想我留喺屋企做煮飯婆,每個月放低二萬五其實都係應付返頭家既開支,同埋我基本洗費.又要煮飯,零用錢又少左咁多,其實我仲蝕左,但自己煮飯的確健康啲.
聽完Jane 小姐咁樣計,我終於明白點解佢老公咁鐘意老婆去返工,難得Jane 小姐搵倒返得開心(仲要準時放工又準時出糧)既工,又可以分擔供樓同家用,唔洗每個月一出糧就去左二萬五先,實在真心支持老婆繼續服務社會咁話.但其實Jane 小姐只係代表住小部份大專學歷既香港女性(可以準時收工攞二萬五仲唔係小部份?),而其他大部份高學歷女性,就係遲收工仲要兼顧家庭,有啲仲要放工返到屋企煮飯,因為即使幸運到買倒樓,供完樓已經無錢請家傭幫手.
最近家計會推出新廣告,其中提到只要早計劃就「生一隊籃球隊都可以」.但好多年輕情侶,一早已經計劃,但就連買樓結婚都未結到.到上倒車,開始供樓,又開始掙扎如果有小朋友,爸爸/媽媽可以辭工喺屋企照顧小朋友嗎?家傭只可以幫忙家務,唔可以幫忙教小朋友,但以Jane小姐為例,如果將來生小朋友後再辭工轉為全職主婦的話,家用已經唔係二萬五可以應付.而且,上車盤通常只有三四百呎,生完一個,都唔敢諗生第二個.到換倒大單位,兼有錢請家傭,仲有能力養兩個小朋友,太太已是高齡,分分鐘接近更年期.一代比一代遲婚遲生,祖父母普遍年紀越來越大,所以以往可以「父母幫手睇住」只會越來越少,所以單單考虜要由家傭照顧,定係自己全職湊,已經有排諗.而且經濟條件同居住條件方面,「早啲開始計劃」都計劃唔倒我幾時可以換大單位,幾時可以再升職加薪,幾時可以一份糧養一家人.


text:
其實我真正身份唔係一個德文補習老師…而係一個工程師.德文補習祇不過係我嘅一份兼職,做消防員,亦都祇係興趣,理論上我係應該講多啲我做工程師嘅故仔俾大家聽下嘅.
話説我返工嘅公司,專係負責設計同生產用嚟處理生果蔬菜嘅機器…唔係你想買嗰啲咩聰明料理機呀!雖然德國Vorwerk出嘅Thermomix真係好出名,但係我地整嘅係工業用嘅大型機器,就算買得起,屋企都一定放唔落.
搵到呢份工,本來都係撞彩.呢度背後有段古,不過呢個係後話啦…舊年我老細無端端走嚟同我講,有個客想處理牛油果,每日斷噸計,成幾千個!依家竟然仲係用人手處理,一個一個咁挖...真係好瘋狂.
"Hast du eine Idee?" 我咪話睇下囉.我快快手用咗一兩日砌咗部Prototype出嚟,我老細見到有嘢好似行得走得喎,開心到暈,即刻搵個客嚟傾.一搞,呢個Project就搞咗成年.
依家,終於有第一階段嘅成果——雖然都係要人手處理,不過成個流程改善咗,而設計出嚟嘅工具,令到挖出嚟嘅牛油果表面靚咗,少咗果肉浪費,而且啲工人唔需要再用力轉手腕,大大減低佢地嘅手腕勞損嘅機會.我去咗英國兩次,落到個site嗰度,見到啲工人用部Prototype用得好開心,其實都幾有成功感.
搞呢個Project都好多嘢好好笑,搵一單同大家分享下:
設計得咩機器都好,一定要用Product嚟試,呢個好易理解,但係因爲我地玩開嘅係生果蔬菜,屬於自然產品,好難跟個Spec設計完之後就一天都光曬,一定要揀啱嘅品種嚟試,而且一定要試得夠多,先可以下定論.所以我revise部Prototype嘅時候,每日都要用上一大堆嘅牛油果.你可以同批發商訂,不過無得自己揀.大細,成熟度,形狀,表皮狀態,統統都要考慮.
所以最好都係去附近嘅超級市場買.
第一次,我走入去,見到牛油果,就揀咗兩箱.
去到收銀機度,個收銀員呆咗.佢望下我,再望下嗰幾十個大大小小嘅牛油果,相信佢心諗:你咩料呀,要買咁多個牛油果?亞洲道士煉藥?成個表情充滿疑惑.佢即刻同個同事用Walkie對話,我以爲佢見得多中國人掃奶粉,以爲我想掃走曬全部牛油果,想同經理講,出『限牛令』,搞到我都心慌慌.
原來佢係叫個同事去數下有幾多個牛油果淨.我買得兩箱,其實都差不多買曬.佢就叫個同事入定貨.
搞咗一大輪,佢都係要做我生意咖啦,就開始數有幾多個.
"Wenn Sie mir glauben: 35 Stück sind sie."我揀完梗係自己數過,無謂要人數多次.佢又真係信我喎,直接就埋單.
如是者,每一次我做測試,都要去超級市場受盡『歧視』…我相信嗰段時間附近嘅超級市場嘅收銀員都知道我呢個『牛油果狂魔』嘅存在.我知道嗰日要試部Prototype的話,一定會著公司衫出門口,上面大大隻字寫咗"Nahrungsmitteltechnik",講到明係食品科技,就知道我買啲牛油果返去,唔係用嚟自己食,而係用嚟試機,節省我唔少口水.
唔知你地又有無試過喺德國超級市場遇到啲咩趣事呢?
延伸閱讀:
此為石賈墨之原創文章,轉載前請事先徵求授權並註明出處 www.stegermatt.de
想知多啲有關課程嘅資料?即刻Click入嚟呢到睇下啦!
歡迎隨時聯絡我了解更多
WhatsApp: +4917695274920
Signal: +4917695274920
Telegram: @Stegermatt


text:
睇VIUTV一個節目,叫「屢見耆工」.有一集,講有個係深水埗賣遮既先生,叫威哥.佢既做生意手法,係今時今日,完全係不可思議.
我唔知佢幾歲,應該都六十幾七十咁上下,一面白鬚白髯,著住件短袖恤衫西褲,聲如洪鐘,目光如炬.佢話佢祖上自香港割讓俾英國果陣已經開始遮呢行生意.嘩,做左兩百幾年都仲屹立不倒,仲唔係咩大企業巨擘,港交所有no. 未?Sorry,佢似乎滿足係自己間小店天地,而且有興趣教人點樣開遮收遮摺遮,多過賣.有人搵把遮拎俾佢修理,佢亦一概照收,但因為得佢一個人做,佢依家囤積左千幾把遮未整,更加強調死之前,一定整唔晒.
再訪問落去,先知道佢既做生意宗旨係「希望令到每一個買左遮既人能夠正確使用把雨遮,咁就可以確保把野可以用足一世」.呢個世界邊有D咁痴線既生意佬?人人只光顧一次,之後就唔駛再買,人口又一路老化落去,咁盤生意咪注定係若干年後執笠?係呀,威哥仲同咩地球之友既人合作,一齊去公共屋村到教人點樣DIY維修把遮.呢度,佢強調自己係地球人,好應該為地球出番一份力.
佢話佢曾經收到唔少行家打黎警告,同佢講:你咁鍾意教人保養D遮,做咩唔快D上天堂教下其他人呀,佢地都唔識喎.但係威哥笑笑口,話佢對住呢D電話仲要道歉喎.係頂啦,今時今日,賺錢梗係王道,最好買果件野,個零幾月就壞,然後公司又出新model,唔係點配合咩銷售cycle 同營業增長呢.威哥呢D,仲講環保,講珍惜,懷緬舊物既人情,梗係不合時宜架啦!
一句講晒,咪又係GDP三個英文字母累事.好可惜威哥呢種人已經買少見少,亦都注定被標籤做壞人(時下興做好事既人都稱呼為壞人).珍惜呢兩個字,筆劃數唔多,寫就記得寫,做就唔記得做囉.


text:
唔一定每個老前輩都係Old Seafood,我就曾經遇過一位同事叫Danny,佢從來唔吝嗇同後輩分享經驗.
Danny其實係隔籬team嘅阿頭,冇機會直接under佢只可以話我唔夠福氣.初初入嚟做嗰陣,我仲係一個客客氣氣嘅新人,每個同事走嚟要我幫忙,我都一定會答應,阿爸阿媽教落,唔好怕蝕底吖嘛.
慢慢地我發現原來冇人感恩,亦冇人會對返我好,相反地,我嘅回報係更多嘢做,更多不合理同埋唔公平嘅待遇.
Danny見我成日畀人老點,又忙到lunch都出唔到去食,有次佢走埋嚟同我講,如果咩都say yes,咩都唯命是從,周圍嘅人自自然然會蝦我,就算唔蝦我亦唔會出手幫我,所以善良同埋好脾氣冇問題,關鍵係要守住條底線,要識得回絕或者還擊,咁先可以保護自己嘅權益.
我條team同佢條team嘅氣氛有好大差別,Danny成班人好似兄弟姊妹,我嗰邊就好多怨氣,最初返工仲有自己team嘅同事問我點解入嚟做,係咁講公司呢樣唔好,嗰樣唔好,你知新人冇乜經驗好容易動搖,搞到我頭一個月已經好想辭職.
可能見到我愁眉苦臉,Danny有次喺pantry同我傾計,佢聽完之後就話,一份工好唔好做,唔應該單純聽人哋評價,喺一間公司裡面,有人日日數手指等收工,有人就要晚晚OT,好多嘢都係取決於心態同埋處事方法,要自己經歷同埋感受.
嗰幾年我冇諗太多,只求做好本份,後來終於叫做升咗職,雖然我好努力工作,但從來唔會叫班下屬無意義OT,因為Danny講過,公司係老闆嘅,身體先係自己嘅,捱壞咗要用自己嘅錢嚟醫,唔應該為人哋嘅事業出賣自己健康,工作問心無愧就得喇,唔需要下下用OT嚟取悅老細.
Danny除咗係我前輩,亦係我嘅良師益友,佢4年前喺睡夢中離世,心臟病,59歲就走咗.Danny太太話佢走得好安詳,但當時真係太突然,公司好多人都接受唔到,好多同事都唔捨得亦唔相信,其實Danny出事前幾日仲同我哋有講有笑,原來人真係好化學.
我哋全部人後來都有去殯儀館送別Danny,我記得當日要返工,大家放工後一齊出發.
Danny生前同我有好多交流,我仲成日msg佢問意見,而佢從來唔會擺出一副Old Seafood嘅架子,永遠都係咁nice,好肯教導後輩,直至而家為止,我都會成日翻睇同Danny嘅對話,有好多我都cap低咗.
對我嚟講,Danny絕對係一個可遇不可求嘅前輩,我知道唔會再遇到下一個,但希望我自己喺後輩心目中係另一個Danny,我一直以佢為榜樣.
投稿讀者:Ernest


text:
✨ 嚟到都係想搵份好工姐,即刻click呢度睇吓有咩啱你啦!✨
繼舊年嘅《2019嘅你值幾錢》之後,嚟到2020當然都要畀返啲參考大家啦,但喺開始之前,筆者有個朋友(下稱S)就愁緊轉唔轉工好,原因都係離不開錢.
筆者認識嘅S一直都係好有想法嘅人,fresh grad就出嚟做記者,但過咗兩年之後真係接受唔到個人工太低嘅關係,就跳咗出嚟做marketing.
S嘅人工雖然即刻好咗好多,跳一跳就加咗幾千,但個問題係佢做緊嘅係一間移民顧問公司嘅marketing,簡單啲講就係要瘋狂整啲「長輩圖」.
幾經辛苦佢終於過咗試用期,結果只係加咗$500,連HR顧問公司ECA International估計嘅4%增幅都冇,真係睇幾次《乜代宗師》都冇咗啦……
唔好話筆者唔提你,根據國際招聘顧問公司Robert Walters嘅《2020薪酬報告》,如果大家轉工嘅話,人工係會加10至15%,除非你好鍾意自己份工,如果唔係都應該冇留低嘅理由.
「戲肉」嚟啦,無論係fresh grad又好,做咗幾年嘅打工仔都好,究竟2020年嘅你應該值幾錢呢?
Human Resources
作為一間公司嘅「重中之重」,公司都當然唔會待薄佢哋啦,HR除咗入職人工可能會較低之外,只要你肯做幾年,你嘅加薪幅度分分鐘大過公務員.
Admin
講完HR又點少得Admin呀,雖然大家可能會見到entry level個人工同HR差唔多,但只要你做到上去management嘅話,就會開始見到個差距.但如果你想過安穩嘅生活,慢慢去到「收成期」嘅話,可能Admin都係唔錯嘅選擇.
IT
喺而家呢個數碼世界,又點少得「IT狗」嘅存在呢?但由於牽涉嘅工種太多,筆者只好將兩個最大路嘅positions抽出嚟畀大家參考吓.
如果大家就咁睇入職中位數,其實閒閒哋都可以上到去20k.做IT人工大把路數就係人都知㗎啦,雖然係辛苦錢,又會成日都OT到傻,但至少你袋OT錢嘅時候,對得住天地良心.
Marketing
係人都知Marketing出名多人想試,聽落又好似幾好玩咁,但其實作為一個小薯,人工一開始真係可以畀人壓到好低.
(實不相瞞,筆者第一份工嘅月薪係12.5k……)
但當然marketing都有佢好玩嘅地方,而且如果你好buy自己間公司,又或者好鍾意嗰個brand,你淨係見到好多人like自己出嘅post都變「happy伯」啦,唔似某啲page同account,無論搵邊間公司做PR都好,每次出post都只會見到無數個「😡」……
Creative
喺過去呢大半年,相信大家都見識到香港人係幾咁creative,連「外國勢力」都不斷大讚,但其實佢哋嘅人工好多時都畀人壓得好緊要……
Creative相關嘅工種當然有好多啦,筆者就揀咗3個比較搶手嘅例子出嚟畀大家參考吓,希望令到一班同路人爭取到更加好嘅人工,路仍漫長,共勉之.
Sales
嚟到最後又點會唔提sales呢?好多人都會覺得,sales都只係一班「拜金族」,但試想像自己係一間startup嘅sales,佢哋或者只係相信公司嘅product,而每一個客對佢哋嚟講都係彌足珍貴.
今時今日如果要搵錢,又點會夠啲「green object」高人工呀,淨係計OT都唔知食到幾多餐「海底撈」.但呢個世界上仍然有好多人,唔會為咗錢而埋沒良心.所以希望大家喺新嘅一年,除咗步步高陞之外,都會繼續毋忘初衷,做一個對得住自己嘅人.
睇完即刻想轉工?落樓下睇睇先啦~🔽
Wantedly, Inc. (Hong Kong)的招募


text:
其實之前已經想寫Unto the Dawn,不過唔係因為音樂而為另一樣嘢,但成日唔喺香港又要錄《Metal成熟時》Synergy又出碟一直拖住,到近排好多人仲要前輩級人馬提起呢隻碟,而你知道一隊後生新band可以得到咁多老前輩留意加一面倒讚好係好難嘅事,搞到寫完Synergy《LAIKA》立即開始寫《Apocalyptic Reflection》,襯飛之前寫埋佢,順便沾沾老前輩嘅光扮扮老屎忽先.
我好少會寫metalcore,《Metal成熟時》都講過metalcore只係九十年代尾美國玩爛nu-metal之後要搵下一個潮流,覺得北歐melodic death同Meshuggah啱使但係唔夠勁去玩,就簡化技術同編曲再將neo-classical變成hardcore,就形成直到而家仲未退晒潮嘅美國版melodic death metal aka metalcore.
metalcore對我嚟講最大問題係現場向得滯.我成日覺得'90 thrash係將'80 thrash玩慢一倍,而metalcore再將'90 thrash再玩慢一倍(再跟住嘅deathcore我唔敢提添喇), 玩嘅易上手過extreme metal/melodic death,睇嘅聽嘅就算完全唔識啲歌喺現場都好易跟,一時間breakdown當道搞到睇metal gig好似去咗rave party.喺現場大家一齊high吓可以,但係你叫我喺屋企聽disco歌我就唔多頂得順.
加上作為一個歐派迷兼技術迷同時從來唔多受hardcore,雖然而家嘅北歐已經俾metalcore逆侵略搞到新舊melodic death band都變晒質,始終仲叫保存到當初令美國借鏡佢哋嘅內涵,有得選擇時點解唔直接聽返melodic death metal?甚至單單聽Meshuggah 1995年《Destroy Erase Improve》一隻碟,得著已經多過晒一年入面聽過嘅全部metalcore碟夾埋.
但係都有metalcore我鍾意,因為由melodic death演變出嚟,初期未去到好紅時啲band仲會鑽研melodeath式技術編曲而唔係breakdown走天下,好多而家pop到想喊嘅band,其實早期啲碟都有值得聽嘅地方.仲有一個謎之流派melodic hardcore.
metal一向耐唔耐就會出現一啲玄玄哋嘅分支,好似乜嘢係melodic metalcore呀?「啲riff靚啲囉」,「多啲清聲位囉」,「好多melodic lead墊底囉」,似層層但又好似其實隊隊都係噉玩法喎,你問係咪真係存在我都答唔到你.但事實的確係通常自稱或者俾人叫melodic metalcore嘅metalcore band我又的確比較受.
Unto the Dawn有好多樣嘢令我一聽就鍾意,其中一樣係令我諗起Killswitch Engage.唔係好多隊metalcore band我會鍾意,要數嘅KE一定有份,除咗唱得勁音樂仲幾重melodic death味道,屬於唔身在現場喺屋企對住對喇叭都會覺得有嘢聽唔會悶種metalcore.
而且音樂真係有料到,第一首《Before Everything Dies》作曲編曲技術氣勢「嘩」出嚟,應該係第一次有香港metalcore碟俾到呢份感覺我,就連Shepherds the Weak早幾個月出嘅高峰作《Biformity》都唔得.雖然仍然好多令我唔太鍾意metalcore嘅00000位,但技術唔錯riff夠紮實,加上作曲編曲功力的確好高,而且歌佬兩把聲都唔錯,我唔止唔會好似平時聽metalcore一到某啲位就唔耐煩,就連《Lucifer Effect》呢種好重hardcore味,平時我唔多會鍾意嘅歌,都可以聽得幾投入幾享受.
雖然第一首歌一開頭好爆,其實全碟整體唔係好恆,呢樣我本來都有啲擔心,因為講過呢一派易上腦易入耳之處就係將本身好激嘅嘢玩慢啲所以易跟,代價就係好多歌甚至碟都係只爆個頭吸引你跟住就靜晒慢晒搞到頭重腳輕.之前講過一個例子Betraying the Martyrs《Phantom》,明明隻碟頭半分鐘係個世界級開場,只要跟住直衝埋落去衝到隻碟最尾就可以去到年度大碟級數,點知半分鐘一過立即dup停慢慢磨,跟住就唔使再提喇(不過我仲係超鍾意隻碟入面首《Let It Go》cover架).
計晒全碟真係稱得上衝,只得《Before Everything Dies》同《As Blood Turns Violet》兩首個頭,但作曲編曲好強,《As Blood Turns Violet》典型式爆炸性開頭再逐漸變輕轉慢,但四分半鐘入面一直有豐富變化,兩把聲唱得好同時夾得好氣氛一流,已經唔會再計較夠唔夠恆.呢首歌唔止係全碟最佳,仲應該算得上係香港metalcore代表作之一.
但前半做到個勢咁勁,反效果係搞到好似擺後半啲廣東歌唔夠英文歌勁.《逆容》的確唔係好出色,除咗手法同前面做過嘅一樣但精華已經喺之前三首發揮晒,仲要放喺《As Blood Turns Violet》後面,算係一個低潮位.
埋尾嘅《末日》係性質唔同嘅慢歌,所以有不足都未至於被過度比較,獨立聽亦唔差,只係就算我好希望香港band唱廣東話,總結係Unto the Dawn唱英文會較得心應手,除咗廣東詞有啲位填得唔太啱音,仲有清聲聲底其實有點老牛,唱英文唔會覺得有咩問題,但一唱廣東話間中硬係有啲怪唔太順耳.有時聲線,口音同咬字的確需要有一定程度配合,先可以將一種語言唱出理想嘅效果.
音樂絕對上乘,但我諗更多人聽完隻碟會講嘅係製作.香港錄完再送去外國做mixing/mastering開始普遍,而Unto the Dawn搵嘅All4band本身就係一個幫開呢類現代新派metal樂隊做後期製作嘅專業團隊,經外國音響工程師執完的確有極大分別,唔止整體好厚好實,鼓聲份音色同質感香港始終做唔到,仲有一份只有外國碟至搵得到嘅光鮮感(或者話好似有點點迴音嘅「K房聲」效果).
我唔知大家都係香港錄音,唔同band做後製之前個master音色同音質分別有幾大,但即使而家香港人自己做mixing/mastering成品可以好清好靚,都硬係爭噉呢份「K房聲」嘅有機感搞到真實感差啲,尤其鼓聲硬係做唔出同一份質感同迫力.
因為兩者類型加推出時間都接近,好難唔將《Apocalyptic Reflection》同Shepherds the Weak隻《Biformity》攞嚟比較,但實際上又唔太比較得到:《Biformity》搵菲律賓studio做後期製作,當佢哋音樂上一早慢慢偏thrash帶點復古味,隻碟都整到音色粗糙偏舊派,具臨場感之餘好夾隻碟歌路,係個非常成功嘅例子.
Unto the Dawn始終維持現代metalcore路線,《Apocalyptic Reflection》錄音製作同樣非常配合自己音樂,而香港有潛質達到相同製作質素嘅係Qollision,佢哋都係搵外國工程師做mixing/mastering,三隻碟製作質素慢慢提昇,而整體尤其個鼓冇咁強修飾感.
《Apocalyptic Reflection》技術,創作同製作上,已經去到攞去外國都唔會失禮嘅級數,但呢隻香港史上其中一隻最佳metalcore碟理應平地一聲雷,而家出咗反而冇乜迴響,唔止雷聲雨點都冇.而呢樣就係最初我想寫呢隊band呢隻碟嘅嘢.
就算音樂水準已經去到咁高水平,都未至於立即仆到去寫,因為對我嚟講音樂「都係嗰啲」,畢竟metalcore本身限制就好大要有突破唔容易,所以好多時只有靠質素取勝,但係你選著metalcore呢個行頭已經失去優勢,因為作為(曾經)當打類型,全世界任何地方一早有多到數唔清嘅同類樂隊,就算你玩得勁寫歌掂製作好,去到世界層面對好多人嚟講只會係「都係嗰啲」.
再用出完《Necroracle》冇做過宣傳,都可以俾好多外國網選隻碟做2016年度大碟嘅Karmacipher做例子,佢哋可以咁成功唔止因為寫歌技術確實超強,仲有dissonant death metal一直限於小眾,所以當你整到一隻咁有料嘅碟出嚟,即使唔主動同人講,只要有人知道聽過就自然會幫你推廣出去仲要傳得好快.
呢樣就係行頭問題.而你揀咗一個一離開自己地方出到外面立即冇晒主要優勢嘅類型,有時單靠質素都未必可以有一番作為,而且metalcore一早過咗最高潮更加未必仲有咁多人肯理你,呢種環境要把握得到成功機會,首先最少要引到人聽你隻碟,亦即係要宣傳,甚至賣廣告.例如Instagram廣告.
如果有留意近兩個月搞band搞show嘅人討論,都會知獨立樂隊而家喺facebook越來越難宣傳,因為你分享facebook以外嘅網站,facebook會降低你個post嘅曝光率,即係有人寫咗篇碟評讚到你隻碟上天,但你喺facebook share完可能一個人都睇唔到,因為俾facebook hide咗唔出現喺其他人嘅wall度.想有人睇到咪俾錢賣廣告囉,但係咪真係有用呢,我只有話咁多年嚟我冇幾多次喺facebook見過band/rock/metal廣告,見到會有興趣開嚟睇嘅更少.
但喺Instagram反而見過《Apocalyptic Reflection》唔止一次,亦因為Instagram見到我至知原來香港有一隊band叫Unto the Dawn,先知佢哋出咗隻碟叫《Apocalyptic Reflection》,跟住至去搵嚟聽,先知原來音樂咁正.如果單靠facebook,我都要等到班老前輩講起呢隻碟,仲要facebook唔會hide佢哋啲post,至會知道呢隊band呢隻碟嘅存在.所以而家你想宣傳自己新碟又打算使少少錢做宣傳,不妨試吓去Instagram買個廣告位,分分鐘比靠facebook幫到你更多.
又或者,早排睇完show同band吹水傾開出碟呢個話題,大家至講笑話不如自己放埋seed囉.雖然直到而家好多西方人仲對亞洲band感到新奇好有興趣,你單單擺隻碟上Bandcamp已經多好多外國人知道你隊band聽你嘅音樂,但你唔可以否認其實最有效嘅宣傳方法係放seed,你覺得BT嘅人多定上Bandcamp嘅人多?
而家一出碟就全隻放上Youtube同Bandcamp俾人試聽已經成為樂隊間慣例,只要你擺得上去就好大機會俾人rip落嚟放上網seed,你睇吓而家上Google search band名碟名,成日頭幾個出嘅唔係隊band自己或者同佢哋有關嘅網站,而係邊度有seed download隻碟就知.而且經常你今日擺咗隻碟上網,聽日已經有人放seed,反正對佢哋嚟講唔使錢,唔知咩嚟好唔好聽唔緊要,攞咗落嚟益咗街坊至算啦.
所以個笑話就係,既然係噉,不如直頭我seed埋俾你啦,比齋放Bandcamp Youtube更加大機會令你會開我隻碟嚟聽,反正目的都係搏你試聽之後捨得俾錢買隻physical,會介紹你隊band俾其他人同睇你嘅live嗟,點解唔直接用性質相近但成效更大嘅方法?
而且(又可能呢個先係重點)當而家啲人已經雜到總之你有出歌出碟而俾佢搵得到,就乜狗屎垃圾都可以變成seed,如果你出完碟反而冇人放seed,咪即係你隻碟連狗屎垃圾都不如?梗係幾大都自seed先啦,唔係連免費都冇人肯幫你隻碟放seed咪好樣衰?
Unto the Dawn@facebook
http://www.facebook.com/untothedawn
Unto the Dawn@Bandcamp


text:
大埔道
大埔道同大埔公路(Tai Po Road),花名舊路,係香港第二長嘅路,由新九龍深水埗同旺角,去新界大埔.九龍市區部份叫大埔道,新界叫大埔公路.原本條路可以分成十一段,家下只得九段.
史改
大埔道英國由大清身上租到新界之後,英軍開條路以便控制新界,當時叫Frontier Road.由當時望角以北,過深水埗以北,經沙田,過新界管治中心嘅大埔,到上水.同青山道夾埋圍住新界中南北西一個圈.
後尾政府將深水埗以北嘅路,改名做大埔公路.而部份路段,亦改其他名.好似大埔一段,改名廣福道;大窩到粉嶺一段,叫大窩西支路;粉嶺到上水,變咗馬會道一截,沙頭角公路一截,新運路一截同粉嶺公路一截.部份路段,亦都拆咗,用來起屋等等.
大埔到上水,家下經已無咗大埔公路,由其他路替咗.
分段改
大埔道改
大埔道喺九龍市區,喺新九龍內,由彌敦道,界限街交界起,經過深水埗,向西北伸廷,過郝德傑道就駁去大埔公路-琵琶山段.山上有交匯處,駁去呈祥道.
琵琶山段改
琵琶山段喺琵琶山南,由郝德傑道起,駁大埔道,經馬騮山,即係金山郊野公園,過山坳駁沙田嶺段.全段雙程行車.呢段路彎彎曲曲,路一邊係九龍水塘,有唔少馬騮出沒.
沙田嶺段改
沙田嶺段接琵琶山段,經沙田嶺山腰,徑口路,落沙田下城門道,全段雙程行車,原本駁大圍段,家下現時近大圍海福花園一段,改駁架空嘅青沙公路大圍段,去大埔公路沙田段.呢段彎彎曲曲,同獅子山對望.
大圍段改
大圍段由下城門道開始,經大圍外圍,到獅子山隧道公路同沙田正街交界,車只可入沙田市中心,去唔係直駁沙田段.呢段係分隔雙程行車.
沙田段改
沙田段由大圍到沙田馬場,呢段個頭唔直駁大圍段,而係駁城門隧道公路同青沙公路.沙田段由城門隧道公路到吐露港公路一段,係九號幹線一截.沙田段城門隧道公路到沙田路一段,係四綫雙程行車;而沙田路到吐露港公路一段,係六綫雙程行車.沙田段由火炭路到吐露港公路,係快速公路.起喺沙田沖積地同新填地上,路勢平坦,同九廣鐵路火車路(家下東鐵綫)平排.
馬料水段改
馬料水段喺上山段,由沙田馬場附近上山,初段喺九肚山下,過馬料水對上,香港中文大學,赤泥坪同大埔尾.全段雙程行車.
大埔滘段改
元洲仔段改
元洲仔段上接大埔滘段,由黃宜凹起落山,經天橋跨過九廣鐵路火車路,經過元洲仔對出,再過廣福迴旋處,過大埔河爲止.佢駁廣福道同南運道交界,就係大埔墟範圍.
呢段路原本喺大埔海上,大埔河口.黃宜凹落山同九廣鐵路交界,過堤入海.一邊堤駁去元洲仔,一邊堤駁去運頭角入大埔.因爲咁叫元洲仔段.
大埔段改
大埔段改過名做大埔大街,之後又改名廣福道,係入埔市區一段.呢段包括過林村河嘅廣福橋.原本南駁元洲仔段,北駁大窩段,後尾廣福橋變行人橋,而起太和邨又剷咗一段,所以唔再完整.
大窩段改
大窩段係孤立一段,家下同其他大埔公路分開.未有開大埔新市鎮之前,元洲仔段經廣福道可以直入大窩段.但家下畀太和邨隔斷.佢去到康樂園之後,可以駁原本叫大窩西段嘅大窩西支路.
大窩西段改
大窩西段由康樂園去到和合石,家下改咗名.喺一九九零年代中期,改名粉嶺公路.喺側邊起高速公路時,變成大窩西支路.而高速公路就叫粉嶺公路,而東邊就有大窩東支路.呢段有唔少鄉,好似九龍坑,泰亨,南華莆.因爲喺沖積平原,呢段路都比較直同平.
粉嶺段改
里數改
大埔公路沿途地方法,係用「大埔公路幾多咪」作做地址.「咪」即係英文「Mile」(英里)嘅廣東話音譯,代表嗰處,同尖沙咀碼頭,經彌敦道,行咗幾遠.


text:
去泰國旅行,一要去gogobar瘋狂一番.
芭堤雅最出名嘅紅燈區集中地就係Pattaya walking street 步行街,一行入去步行街,就會見到好多gogobar,酒吧,夜店,餐廳等等,入面娛樂嘅類型好多,係芭堤雅一個好重要嘅紅燈區.
每晚7點-凌晨3點,walking street嘅就會禁止車輛進入,呢個時候正式揭開左紙醉金迷嘅序幕,會係街上見到各式各樣嘅女仔,當地人,唔同國家嘅遊客徘徊.原來一般步行街入面嘅酒吧係唔需要入場費,如果入去覺得質素唔係咁好,不妨去第二間睇下.如果想請入面美女阿你傾傾計,就一定要請佢飲酒;另外,你係gogo bar到睇岩左個女仔,想帶佢「出街」,要向酒吧支付一定嘅費用.
gogobar有咩特別?
好多人都好奇,gogobar 同一般嘅酒吧有咩分別?其實gogobar最大嘅特色就係入面有好多性感美女係台上面熱舞,而且佢地身上都有一個號碼牌,如果睇上左美女,可以同服務生講聲,帶佢過黎傾計飲酒.
gogobar 入面嘅女仔質素好唔好?
靚係好主觀嘅,不過gogobar 入面嘅女人並唔係我地心入面諗嘅皮膚好黑,打扮好老套個啲泰妹,反而好多都係香港人覺得好靚好索嘅女人,都好符合亞洲人嘅審美觀;當然另外有啲就係西方人會鍾意嘅面孔,因為主要客源都係西方人比較多.
最後,walking street真係愈夜愈精彩,可以去見識下gogobar,最緊要大家玩嘅時候要顧及人身安全喔!


text:
Pancake 好多時都會整,尤其係當晏晝嗰餐重未有著落,個人懶起上嚟唔想攪咁多,但屋企一下子又無乜材料存貨時,我就會煎 pancake 嚟食,貪佢簡單方便又快趣嘛,除非屋企連雞蛋麵粉都無啦!
我一直都好想整到厚厚 pancake,試過好幾個食譜都唔係好得.一次上 Youtube 睇嘢時無意中發現有個教整 pancake 嘅 video,原來係 Ricky Cheung 教整無花果熱香餅,見到佢嘅成品都幾厚身,抱著即管一試嘅心態去整,點知真係做到心目中嘅厚 pancake,而且質感都唔錯,好鬆軟㗎,所以想同大家分享一下個食譜.
材料:
自發粉 70 克
泡打粉 1 克
糖 20 克
菜油 10 克
蛋液 60 克
水 20 毫升
- 先將粉類,糖同油拌勻,之後加入蛋液同水,攪拌成軟滑麵糊.
- 燒熱平底鑊,將適量麵糊勺入鑊內,用匙羹背喺麵糊上輕手打圈,將麵糊推開.
- 當麵糊表面產生氣泡後就將佢翻轉,煎至另一面都金黃,熟透,即可上碟.
食譜出自 Ricky Cheung嘅無花果熱香餅.
咁樣整嘅 pancake 除咗鬆軟之外,蛋香味亦比一般做法香濃好多,
真係值得推介呀!
Notes:
- 原食譜係用軟牛油及奶,我自己就改為菜油同水;無自發粉的話,可用 70 克低筋麵粉加 3/4
茶匙泡打粉代替.
- 一隻雞蛋一般都會係約 50 克重,如果唔想為咗 10 克蛋液又去打多隻蛋,可以加入同等份量
清水代替.
- Ricky Cheung 建議麵糊唔好攪太耐,否則麵糊起筋就唔可以做到鬆軟效果.
- 煎麵糊時最好用中慢火去煎,如果火力太猛的話,會容易煎燶,成品亦較為乾身.


text:
我地公司同事閒閒地每日做成百個面試(誇張法姐),見過唔少出色嘅求職者,騎呢嘅亦唔少.歸納同事們意見,小編得出面試七宗罪.
-
一黎就講錢
有D求職者一黎無耐就講:「我上一份工有35K,年尾分埋花紅㗎」,真係隔住部電話同個Mon都聞到一陣銅臭味.
-
記錯公司/老細名
我地絕對明白搵工梗係漁翁撒網,將自己份CV send幾多得幾多.唔該自己mark番邊份打邊份,唔係去到坐低嗌錯老細名就老土啦.
-
口水多過茶
唔少人黎見工好似十年無開過把口咁,問一句答十句.贈你一句:「講重點啦」.天生健談唔係錯,但見工就唔太適宜吹水住,留返happy hour先啦.
-
過份被動
其實面試就好似選港姐咁,收收埋埋,平平無其嘅梗會比人foul出局.適當地表現自己,主動D講下對公司嘅了解,期望同目標,至會比到好印象人.
-
不可一世
讀過牛津劍橋,做過Big 4的確好叻仔叻女,我都戥你阿媽老懷安慰.知你叻豬啦,但有D野低調D好,唔係好容易比人覺得你不可一世.
-
踩舊公司/舊老細
人望高處,搵得工嘅梗係覺得自己可以比以前做得更加好.曾有求職者踩到舊公司舊老細一文不值,我地聽到都唔知比咩反應好,只見佢個人素質都幾高下.
-
吹噓自己有幾搶手
Recruiter有感:唔好講到我唔請你係我損失咁,我地都有好多candidate選擇㗎.
老老豆豆,呢D咁嘅基本野,好多小朋友in幼稚園都做到.下次見工前,諗諗佢,唔係見完一次就bye bye㗎啦.


text:
福岡山陽關西玩住上 – 山陽(廣島,岡山,倉敷)篇
去唔到熊本點算好? 轉戰廣島岡山再直上大阪一樣掂
(毒L專用路線圖) 之[三]
HI,又又係我呀!話咁快黎到廣島,唔講咁多,講重點.
旅程:福岡>小倉>廣島(各下在此)>岡山倉敷(&此)>大阪
時間:8日
廣島有咩玩:宮島,和平公園+原爆紀念館,三段峽,大久野島(兔島)
倉敷:美觀地區+Outlet(不過小編經常叫左佢就美敷地區)
不過時間既關係,小編剩係去左宮島...兔島因為交通班次比較疏,要預一日時間去先得.三段峽都係.小編最後會做多個總結等大家容易啲follow同plan行程嫁啦.
話咁快就去左宮島,話明係島又冇橋,所以要搭船去.不過之前講過有JR PASS既朋友可以用張PASS唔駛錢搭船.
途中會經過一大埋養蠔埸,呢到風和日麗,唔怪得啲蠔咁靚.但係有冇幅射就唔知LU.
上左岸第一時間會見到好多鹿想黎你到搶野食,無錯!就好似城門水塘啲媽騮咁樣,搶膠袋嫁! 同埋呢到唔同奈良,無鹿餅賣,所以你都冇野餵到佢地.而且最近都有報導話唔好摸啲幼鹿啦.所以大家識做啦,唔好見到咁QQ就起勢摸佢地啦.
宮島咁出名因為佢呢個嚴島神舍個鳥居係海出面,而潮退個陣你又行到落去,好似相咁樣.係靚既.
去到你就會見到好多5 yen,啲人求福掉錢(總編按:五円日文發音有結緣之意思,即作與神結緣.),再經潮退浸下浸下就痴左落條柱到.
不過現埸都有好多工作人員係到執番啲錢,聞就好似因為太多錢再經潮退沖擊撞晒落啲柱到,可能會對結構做成危險.你知啦古蹟黎嫁麻,世界遺產黎嫁喎.唔似我地啲古蹟咁,日本人當然會好小心咁保護啦.
係海到望番嚴島神社,有啲似大澳啲屋咁,一條條木插係啲沙上面去墊高個神社.
而且嚴島神社係比人係到結婚既,配埋傳統日式婚禮服.勁有fu der!!同埋佢地完左儀式要繞埸一周,著左呢套野應該ok熱.
呢到附近既商店既一個水池,但係啲錦鯉真係成條大水喉錦鯉大條.唔知食咩大.
都係個句啦,黎到廣島唔可以唔食蠔,不過相比下,琴日個炸蠔好食啲.
廣島另一名物,廣島燒!同大阪燒最明顯分別就在於佢有麵底,你見店入面啲人都係一人一個咁當飯食!不過小編都係鍾意食飯多啲.
倉敷要係岡山轉車,小編都建議去左倉敷先之後夜晚番岡山行outlet,不過outlet閂8點,所以都唔好太夜.倉敷主要係有個叫美觀地區既古城同埋山上有個阿智神社,咁圖中所見就係阿智神社個門口.
美觀地區係日本重要傳統的建造物群保存地區之一,所以呢度保留左好多傳統既建造物.認真,影相一流
呢度係倉敷愛美廣場,由明治22(即1889)年起既紡織工廠改建而成.最特別係呢度牆身種滿長春滕,真係好green嫁.
倉敷川,坐唔坐個隻艇就你喜歡啦,不過係河既兩邊行真係好舒服,仲有好多人黎影婚紗相添.
小豆島拉麵,賣相同味道都5星呀!!一定要食,唔好唔食.跟手比埋官網你,咁就搵到邊到有得食啦.
網址:www.hishiosoba.com
行程最後先黎到outlet,地點好方便,就係倉敷站隔離,賣既野都同其他地方既outlet差唔多.
下一集,小編帶大家坐EVA火車同埋去日本食好西~最後當然比埋啲地圖呀總結呀大家啦~BYE~
PacknGo.hk提提你:
想立即出發?香港航空來回大阪新航線來回連稅都係$2535起咋!立即訂飛啦!


text:
有冇試過畀老細迫你出街食飯?唔止平時嘅日子喎,大時大節都係喎!中秋佢又迫我哋成班同事去咩隱世山莊賞月喇!
我最初都唔知咩係隱世山莊,你知而家啲樓名好奇怪㗎啦,以為係咩樓盤改啲咁串嘅名,隱世山莊係咪啲高人入去練功㗎?後來我老細話:「隱世山莊係燒烤場嚟㗎!中秋嗰晚一齊睇月光BBQ,你哋唔使出錢㗎,我請!」
有錢大晒咩!點解中秋一定要同你BBQ呀?過節唔使陪屋企人食飯呀?其實已經有人提出咗中秋節正日唔得,但係我個老細大石砸死蟹,最常用嘅手法係咁:「去啦,出嚟做嘢要學識合群呀知唔知呀?又唔使你夾錢.」
呢招對住新人係起到威嚇作用,當年入嚟做就係畀佢呢啲說話拋窒,後來做耐咗就梗係違抗指令啦,我冇錢食飯咩?我屋企冇飯食咩?不過推三四次都會係咁易去返一次嘅,你可能會話:「推咪推囉!鬧返佢轉頭添呀!老細大晒呀!洗驚佢?」唔係因為驚,而係成班同事私底下都覺得老細好可憐,偶爾出席係出於一份同情.
我老細男人嚟嘅,失婚中年漢,個仔仲要跟老婆,之後佢嘅生活同埋返工模式就徹底改變,朝早8點返到公司,夜晚十一二點先放工,好多時第二日返工會見到佢伏喺張枱度瞓,即係全晚冇走過留喺office過夜啦!
可能你會問,公司有冇咁多嘢做呀?其實真係冇㗎!咁老細賴死留喺office搞咩呢?佢就咁坐喺個位睇報紙同上網囉!
如果你都係一個無鳩聊又鍾意黐飲黐食嘅人,呢個老細一定好適合你,你肯陪,佢肯請你食晒三餐,另加飲酒睇戲咩都得,你一蚊都唔使畀,不過正常人邊會想花咁多時間陪老細呀,擦鞋都唔係咁擦啦!
早排佢先叫我哋陪佢睇《尚氣》,係睇都陪自己嘅另一半睇啦!上次仲叫我同佢睇一套《她和他的戀愛花期》,唔好啦,兩個男人去睇愛情片,痴線㗎咩!仲要係老細同員工!
其實老細最想個仔陪佢,但係佢個仔好明顯唔鍾意呢個老豆,因為好幾次聽到佢打畀個仔講唔夠兩句就「被cut線」,連老細自己都講過:「個衰仔淨係問我拎零用錢先會打嚟,平時想講多兩句都發脾氣,應該係佢阿媽猛咁講我壞話.」
之前公司有個intern,老細死都要纏住人哋食飯,個intern話約咗自己friend,老細都要跟埋去,後來見到佢哋post相上facebook,intern啲friend全部都係20出頭,夾住個四十幾五十勾嘅老嘢真係好怪,所以見到相裡面得我老細一個笑,其他人好似被迫影相咁,算啦!肯定呢餐係老細埋單,當係受人錢財替人消災囉!
我入嚟做冇耐佢就失婚,成班同事初時好願意陪佢食飯飲嘢,並非為咗黐飲黐食,係驚佢做傻事呀!後來發現最傻係我哋,老細嘅頹廢人生係冇底線,嗰隻頹廢唔係咩都唔做,相反地,佢好鍾意用公事嚟麻醉自己,但好似頭先所講,邊有咁多公事吖,佢又唔肯返屋企對住四面牆,結果就下下搵我哋陪,甚至一個人瞓公司咁恐怖都唔肯走.
陪多兩陪,我老婆開始有微言,因為好多時會好似今個中秋咁樣……
「老細,我唔去咩隱世山莊喇,中秋正日做節呀!」
老細:「你幾點做節呀?」
「七八點嗰啲啦!」
老細:「咁做完都係九點啫,出嚟賞月啦!」
「唔啦,陪老婆呀.」
老細:「叫埋你哋啲老婆仔女一齊出嚟,我請!」
唔通成班同事啲老婆同另一半好憎你,又會直接同你講咩!
明白嘅,呢個年紀先至失婚係好慘,我代表全公司致以最深切慰問,不過再係咁樣叫我哋陪飲陪食陪過節,成班同事都好快家破人亡,難道老細你就係想搞到大家妻離子散,然後成立一個中年漢失婚大聯盟?終極目標係想個個都家庭破裂,等你唔使咁孤單係咪?
投稿讀者:30624700


text:
擁有又尖又響亮聲線嘅李楓,擅演牙尖嘴利嘅岳母角色,現實中嘅李楓大半生嘅命途坎坷.李楓係1977年第6期TVB藝人培訓班出身,同期同學有呂良偉,陳玉蓮等人.
李楓老竇因為爛賭導致屋企破產,李父最後因為抑鬱症吊頸自殺,李楓既為養家又追演藝夢,當年讀藝訓班嗰陣,唯有半工半讀.
老竇離世,迎來另一個悲劇,李楓嫁畀從事制衣生意嘅老公,原本可以做少奶奶,可惜老公生意失敗,為咗幫老公還債李楓將嫁妝,珠寶通通賣咗.
1995年李楓先翻TVB拍劇,為咗養活仔女,佢每日就洗20蚊,生活艱難令佢透唔到氣嚟,之後老公又沉迷炒股輸咗唔少錢,從九肚山豪宅淪落至住村屋,屋企仲曾經經歷兩次破產.
李楓憑借演出牙尖嘴利惡岳母角色而備受關注,經歷婚姻失敗嘅李楓,喺2006年受病魔來襲,當時醫生喺其腦部發現水泡,呢個水泡導致李楓腦出血同影響腦神經.
負擔唔起私院醫藥費嘅李楓,最終排期捱到去公立醫院做開腦手術,結果做咗7個鐘嘅手術,雖然逃出鬼門關,不過佢留低唔少後遺症,其中一個就係健忘.
老嚟獨居嘅李楓同仔女關係疏離,早年孫仔舉行百日宴佢都冇份出席,連個孫仔都冇抱過.
Like MisshkNews Facebook!不出门也能知天下事~


text:
中世紀
中世紀(粵拼:zung1 sai3 gei2),又稱為中古時代(粵拼:zung1 gu2 si4 doi6),係歐洲歷史嘅一個時代(主要係西歐),由西羅馬帝國滅亡開始計算,直到東羅馬帝國滅亡為止,大概係公元476年-1453年.
中世紀呢段時期係歐洲文明嘅低潮,因為當時嘅歐洲冇一個強而有力嘅政權嚟統治.地方上封建堡主各自割據,戰爭多多,使到成個歐洲嘅文明長期停滯.所以一啲歐洲歷史學家都會形容中世紀係黑暗時代(粵拼:hak1 am3 si4 doi6).
歷史改
隨住西羅馬帝國滅亡,西歐陷入咗地方割據時期.呢啲割據勢力版圖裏面,以法蘭克王國勢力最大.公元6世紀法蘭克吞併咗而家嘅德國南部同意大利北部,成為法蘭克王國.到咗公元843年,法蘭克王國內亂,分裂成而家嘅法國,德國同意大利北面.
呢三個國家命運各有唔同.東法蘭克王國喺13世紀演變成法蘭西王國.東法蘭克王國就喺951年進佔意大利北部,重進軍埋羅馬,逐漸演變成「神聖羅馬帝國」.
而早喺公元6世紀,位處羅馬嘅教廷又建立咗「教皇國」,控制咗西歐嘅文化教育,只准傳播神學,科學理論要嚴格控制,重設立宗教裁判所懲罰異端.而且為咗對抗位處中東嘅伊斯蘭教國家,教廷發動咗八次十字軍東征.
中世紀係喺十字軍東征後慢慢結束.地中海一帶出現咗一批商業城市,好似威尼斯,佛羅倫斯等等.對外貿易又將一啲新技術帶嚟歐洲,例如火藥,造紙術等等.武器嘅改良後來畀人用嚟消滅各個割據勢力.因為商業發達,歐洲文明重新復興,展開咗文藝復興,好多商業文化亦都由此而嚟.


text:
現今世代女生常常反客為主,採取主動向男生表白已經唔係一件難為情嘅事,假若繼續擺出女皇姿態扮清高嘅話,咁屋企嗰條大灶罅睇嚟係為妳而生呀!但問題就在於「唔知暗戀嗰個男生係點睇自己」,right?果然係「曖昧讓人受盡委屈,找不到相愛的證據,何時該前進,何時該放棄?」喺妳決定主動出擊前,先睇睇佢對妳有冇以下9個好感表現,知己知彼先可以百戰百勝呀!
#1 佢眼中只有妳
當鍾意一個人嗰陣,成日望住佢注意住佢係好正常吧?!喺一班人嘅聚會當中,當妳發現佢總係鍾意將目光停留喺妳身上超過十秒,他完全冇避忌咁望住妳,亦完全唔介意俾妳知道,甚至向妳微微笑;或者佢有意無意咁偷望妳,俾妳識穿嗰陣仲會緊張,面紅,尷尬到要轉移視線,都表示佢對妳有興趣!如果妳下次又再發現佢望住妳,不妨回應一個微笑,可能愛神之箭已偷偷射中你哋兩個!
#2 身體語言
人與人之間除了verbal language,身體語言(body language)係另一種跨國藉嘅語言,亦係其中一個重要指標可以表達情感同有效透露出好感度.妳不妨留意下對方係咪總想靠近妳多啲,希望藉此可以同妳有多啲互動,交流.如果佢行路嗰陣會稍稍向妳傾斜,傾偈嗰陣會自然咁將身體向住妳,坐低嗰陣會將膊頭轉向妳,妳講野嗰陣時佢會做出專注傾聽嘅動作,或是靠近妳隻耳仔同妳細聲講大聲笑,都表明佢對妳有意思,鍾意同享受同妳相處嘅時間.
>>還不清楚嗎?(這裡)將全部揭示他的身體語言
#3 肢體接觸
除了身體語言之外,肢體接觸亦可以透露對方有冇想同妳進一步發展嘅意圖.男生都會有想要碰觸心儀女生嘅想法,一啲不經意嘅小動作,例如係借啲意「搣」妳面珠登,輕輕掂妳隻手,撞妳膊頭,輕撫妳嘅頭髮等等;或者過馬路會將妳拉返去馬路內側,人迫人嗰陣會輕搭妳膊頭保護妳等等,都可以睇得出佢對妳有意思.
要留意仲未正式拍拖之前,如果有太親密,太過火嘅肢體碰觸如攬腰,擁抱,撫摸妳身體,咁對方都未必係真心鍾意妳,而只係想「搏懵」,記得要喺適當嘅時候大叫唔好呀!
#4 留意妳嘅近況
當男生鍾意妳,會特別留意妳嘅近況,佢會成日留意妳嘅facebook或者ig,甚至會俾like或留言,睇到妳可能鍾意或感興趣嘅嘢會tag妳,同妳分享;或者佢會查探妳嘅行蹤,問妳放假有乜節目,當知道妳同其他女性朋友出去玩就會鬆口氣,知妳得閒就約妳出去;言談之間對妳嘅近況似乎相當熟悉,適當嘅時候就關心下妳或鼓勵下妳;會打聽關於妳嘅事等等,呢啲都係明顯對妳存有好感嘅表現啊!
#5 說話方式,文筆,舉止同妳越來越似
人會模仿感覺有吸引力嘅同伴,無意識間學起對方嘅舉止,採取同樣嘅行動.喺心理學上稱為同調,如果同討厭嘅人一齊,係絕對唔會發生呢種情形㗎!所以當佢嘅言行舉止開始似妳嘅話,可以話係佢鍾意妳嘅跡象.
#6 就算妳提出無理要求,佢都願意乖乖配合
同佢出街嗰陣,試下提出一啲無理嘅小要求啦!就算係由男生先出主意嘅約會計劃,妳都可以試下提議「我有想食嘅嘢」,「我有想去嘅地方」等等一啲原訂計劃入面冇嘅事.由佢嘅應對進退,就可以知道佢對妳嘅認真程度.如果佢願意配合妳無理嘅要求,無疑佢對妳抱有好感.不過,如果要求太過火嘅話,佢話唔定會對妳幻滅,所以要拿捏好分寸呀!
>>命定之人冥冥中總有羈絆(按這裡)給妳實現戀情的神準預言
#7 送妳返屋企
出完夜街,男生願意送女生返屋企呢個舉動係一個對妳有好感嘅強烈signal!唔理佢係真順路又好,或者係真擔心妳嘅安危都好,呢啲都係佢想要同妳相處耐啲嘅藉口,佢甚至已經鍾意咗你,唔係又點會用雙倍車程嘅時間同車錢喺妳身上呢?
#8 願意花時間喺妳身上
時間比金錢寶貴,如果對方願意花時間同妳相處,咁即係對妳有好感嘅明示喇!佢可以係成日send message俾妳,同妳煲超過兩個鐘嘅電話粥,或者主動約妳去街,食飯,睇戲等等,重點係佢好快又會再約妳出嚟,呢啲全部都係佢鍾意妳嘅明顯象徵!
#9 成日讚美妳
情人眼裡出西施,如果佢鍾意妳,一定會成日讚美妳,目的只為令妳開心,同時博取妳嘅歡心.當對方讚妳個樣,妝容,髮型或衣著,證明佢十分留意妳;如果對方讚美妳嘅性格,喜好或行為,證明佢在意妳嘅內在美,對妳有好感.
愛情其實係一門相對論嘅學問,妳有幾愛佢,妳會做啲咩去取悅對方,就可以用同等方式對照對方有冇做過,嚟小驗證一下佢有幾愛妳.可能妳會話:「無法用秤去量度愛有幾深!」,但現實係若然佢連丁點都唔願意付出,談何在乎?談何愛?越係唔緊張妳嘅人,就表示對方嘅心思根本冇放喺妳身上,咁妳又係唔係應該先保護好自己,先愛自己,不再專注於愛情上?


text:
龐貝側古城相隔25年 再現遺骸轟動考古界
對於龐貝古城嘅認識,唔少史學家甚至普通市民都係建基於早年嘅考古發現,但近日呢座古城遺址事隔二十幾年之後終於都有新嘅文物出土,轟動考古界! 近日考古學家就喺意大利龐貝古城東北側赫庫蘭尼姆(Herculaneum)遺...
史檔 9小時前
古代殘忍至極之刑 - 腰斬
上次介紹包青天民間故事中關於三幅鍘刀嘅故事時,就講過呢種虛構刑罰係從腰斬之刑同斬頭混合構想出嚟,今次阿史就想講下腰斬之刑. 腰斬呢兩個字史友們成日都會聽到,但其實腰斬係一種古代殘忍至極嘅死刑.腰斬之刑...
史檔 16小時前
前美國國務卿鮑威爾 因新冠併發症去世
就喺尋日,美國第一位非裔國務卿鮑威爾(Colin Powell)就因為新型冠狀病毒肺炎併發症去世,終年84歲. 出生喺1937年4月5日紐約哈林區嘅鮑威爾,生長喺一個牙買加移民家庭,但佢憑自己努力先係考入紐約市立大學,加...
史檔 23小時前
圓明園遺址公園 今日免費開放
話說一本稱「八國聯軍係正義之師」嘅書籍近日就喺網絡上引起唔少批評,而其實眾所周知呢件事嘅本質就係侵略,難怪唔少官員議員市民都一面倒批評,而書店亦都隨即將呢本書下架. 對於八國聯軍之役,相信唔少史友都相...
史檔 2天前
00後少女還原 四大名著女角爆紅?
四大名著相關嘅影視作品可能史友們都睇過唔少,如果史友們有研究開,可能都會發現唔少影視作品嘅女角無論喺氣質同埋穿著上都同原著有唔少出入,到底點樣可以將原著當中描繪嘅角色喺現實當中還原到呢?近排就有一個00...
史檔 2天前
1970年點解太空會播《東方紅》?
提起「東方紅」,相信唔少史友們都會諗起兩樣嘢,就係叫做《東方紅》嘅歌曲以及我國第一顆人造衛星「東方紅一號」.而唔講唔知,其實兩者之間真係存在住密不可分嘅關係! 喺1970年4月24日,「東方紅一號」就喺酒泉衛...
史檔 2天前
以色列發現拜占庭時期最大葡萄酒釀酒廠
早幾日阿史就同史友們介紹咗耶路撒冷另類嘅有錢人象徵「私人廁所」,而以色列文物局當時公布嘅考古發現唔止得一樣,仲有一個號稱係拜占庭時期最大嘅葡萄酒釀酒廠,阿史今次就同大家介紹下啦! 據以色列文物局公布,...
史檔 3天前
中華第一古物 陳倉石鼓
繼續同史友們介紹我國嘅珍貴文物,如果問大家心目中排行第一嘅文物,可能大家心中都有唔同答案,但以下阿史要介紹嘅呢件就係唔少歷史學家都公認係「中華第一古物」,佢就係陳倉石鼓喇! 陳倉石鼓係一批比較特別嘅文...
史檔 3天前
中國太空人的出艙任務
隨著神州十三號載人飛船順利升空,三名中國太空人亦成功進入天和核心艙,之後嘅重頭戲就係中國女太空人王亞平進行出艙任務,成為中國首位進行太空「行走」嘅女性. 講到中國太空人出艙活動,最大突破就係2008年神舟...
史檔 3天前


text:
日本大人氣零食排行榜!!!
去到日本除左食壽司拉麵刺身之外,當然唔少得零食啦!
咁到底日本 有邊啲零食係最受歡迎,一定要買黎試嫁呢?
就等我話你知啦呵呵!
根據日本網站,最大人氣嘅零食係以下呢N款:
1.巧克力類第一位
明治 チョコかけすぎました 大粒きのこの山
聽網友講,呢粒巧克力口感好好,
上面果部分有兩層,下面餅乾部分都係有巧克力,
唔係呃稱嫁!而且佢獨立包裝,唔洗怕開左食唔哂!
2.曲奇/餅乾類第一位
セブンプレミアム 濃厚クリームのレーズンサンド
呢個曲奇口感柔軟,唔會硬掘掘咬崩牙,
中間果層夾心係滿滿嘅奶油同提子乾,
幾種味道夾埋,食落異常地夾呀!
3.薯片/卜卜脆類第一位
カルビー じゃがりこ おめで鯛味
卡樂B出品嘅零食一向都正嫁啦,
而呢款薯條仔係鯛魚風味,非常特別!
唔洗擔心會好奇怪,因為佢嘅鯛魚味同薯條基本上係融合左,唔會話有腥味定點嫁!
4.糖果類第一位
森永 角切り菓実 マンゴー
又係森永糖啦!!話說森永糖喺香港都好受歡迎,
而最近喺糖果類排名第一嘅就係呢款芒果糖啦!
芒果之餘其實有隻菠蘿味,
據聞菠蘿味就濃味D,芒果就淡味D,
所以如果想買,就睇番個人喜好而揀啦!
5.仙貝/穀類零食第一位
アリックス 十五穀ひなあられ(圖右)
係咪聽個名都覺得健康呢!
無錯啦佢就係用左15種穀物,無添加,低糖,
而且專為成人而設嘅零食黎!
雖然我無食過,但好有興趣試下喎!
話唔定好好味又健康呢!
6.香口膠類第一位
ロッテ Fit’s なめらか杏仁
你無睇錯真係杏仁味嘅香口膠!
鍾意杏仁嘅朋友就岩哂啦,
因為佢一打開包裝就有好大陣杏仁味湧出嚟!
而且屬於低卡路里,一包都只係26卡路里咋!
7.小吃/水果乾類第一位
森永製菓 ジャック ソルティキャラメル
呢隻焦糖果仁又係好吸引!
就咁食果仁食得耐會有D寡,
但如果加埋本身好好味嘅焦糖包住,
就即刻加哂分啦!
係咁多啦!好果有睇啱下次去日本果時記得買嚟試下啦!


text:
投稿讀者:史丹利
香港不嬲都係一個憎人富貴厭人貧嘅地方,只係估唔到連喺office食自己嘅飯盒都要畀人睇唔起.
公司之前請咗個男仔,26,7歲,佢叫阿昌,對比起office裡面其他同事,阿昌明顯係樸實好多,唔追任何名牌,連手提電話都係好舊嘅款,個mon仲要有裂痕,其實都冇咩特別,好多人根本唔鍾意追潮流,所以最初不以為意.
阿昌做耐咗,同其他人熟咗,同事有時去玩去happy hour都會叫埋佢,不過阿昌例牌唔去,開頭我以為佢只係內向,唔鍾意應酬,但慢慢多咗接觸,佢都好坦白同我講係唔想使錢,因為屋企有啲困難,希望可以留返啲錢喺有用嘅地方,唔想用喺不必要嘅娛樂方面.
平時阿昌唔會同我哋食lunch,佢鍾意自己帶飯盒,當時已經有個好乞人憎嘅男同事笑佢嘅飯盒連肉都冇一塊,見阿昌一笑置之冇回應,反而係我抵唔住頸幫佢答:「食清啲有咩問題呀?關你鬼事咩!」
呢位好乞人憎嘅男同事三日唔埋兩日就特登去睇下阿昌個飯盒,成日笑佢一星期五日都係食幾條菜啃白飯,好多同事已經幫手鬧過條口痕友,我都私下同阿昌講唔使理,甚至可以鬧返條友轉頭,不過有啲人就係欺善怕惡,見你唔出聲就一直走嚟攻擊你,好心啦,都咁大個人喇,收下把死人口啦!
某一日,呢個咁乞人憎嘅同事又嚟料,再一次指住阿昌個飯盒喺度笑,可能佢見阿昌平時冇咩理佢,所以今次講得更過份:「喂,你係咪冇畀家用啫?你阿媽煮啲咁嘅嘢畀你食嘅,會唔會寒酸咗啲呀.」
本身習慣逆來順受嘅阿昌,應該係聽到對方用詞牽涉埋佢媽咪,今次反應超大,所有人包括我在內都嚇親,因為阿昌突然企起身扯住對方衣領,好大聲咁話:「你講乜X嘢呀!我屋企煮啲咩關唔X關你事呀!窮唔X得呀!我想咁窮㗎!我阿媽有病呀!佢想有病㗎?」
呢個時候,乞人憎同事已經畀阿昌壓到去一個partition度動彈不得,佢冇諗過平時連粗口都唔講句嘅阿昌突然變咗另一個人,所以呢條麻煩友嚇到不知所措,一粒聲都冇出,面露驚恐.平時冇火嘅人爆炸起上嚟,震撼程度係特別大,我哋幾個同事拉開阿昌,見到阿昌塊面紅晒,我知佢一定係好嬲好嬲,仲未嚟得切安慰,阿昌已經走咗出公司.
我哋幾個同事一齊小爆條口痕友,呢條PK仲要死撐:「講下笑之嘛,咁小器,唔玩得!」
唔知點解,我聽完呢句更加嬲,有同事比我快一步爆粗:「DLLM好L好笑呀?最憎你呢啲仆街,成日踩人,踩完就話講笑,人哋忍咗你幾多鑊呀?唔玩得一早打柒你啦!」
世界上有一種仆街好鍾意笑完人之後話:「講下笑之嘛,咁小器,唔玩得!」真係好多呢種人,聽到呢句已經無名火起,更何況我一早知道阿昌屋企係有困難,所以當時真係好嬲,而家知道阿昌媽咪有病,我更加明白佢嘅心理同經濟壓力都好大.
呢單嘢唔知邊個傳咗出去,連唔應該知嘅老細都知埋,同日下晝佢叫咗阿昌同麻煩友入房,原意係想做和事佬,叫兩個人握手言和,一齊做嘢唔好有芥蒂,點知阿昌順勢話辭職,我後來知道咗都勸唔掂佢.
「如果你屋企有經濟壓力,更加唔好辭職啦!」
「我會搵其他工,唔想喺度打開個飯盒都好似做錯事咁.」
「你冇錯喎!留低啦!」
無論我勸幾多次,阿昌都冇改變決定,想請佢食餐飯farewell,佢又唔肯去,我唯一可以做嘅就係同阿昌keep contact.
可能大家會覺得阿昌好傻,錯嘅唔係佢,老細又唔係追究,點解要resign呢?但我明白佢心態,呢個地方令佢唔舒服,之後喺office打開飯盒都有唔好嘅回憶,所以我只能夠祝福佢,慶幸個天都冇玩阿昌,佢好快搵到另一份工.
條口痕友而家仲喺公司,自從嗰件事之後,我冇同佢講過一句嘢,每次見到佢都會諗:「點解應該要走嗰啲仆街冇走?」